চাকরিতে প্রবেশের বয়স ৩৫ করার বিষয়ে যা বললেন প্রধানমন্ত্রী\nঅনলাইন ডেস্ক : প্রধানমন্ত্রী শেখ হাসিনা বলেছেন, চাকরিতে প্রবেশের বয়সী ৩৫ বছর করার দাবিতে আন্দোলনরত শিক্ষার্থীদের বাধা দেয়া হবে না। কারণ আন্দোলন করলে তারা অন্তত রাজনীতিটা শিখতে পারবে বলে জানিয়েছেন প্রধানমন্ত্রী শেখ হাসিনা। তবে কারও প্ররোচনায় না পড়তে তাদের হুঁশিয়ারি দেন তিনি।\nসংবাদ সম্মেলনে এক সাংবাদিক প্রশ্ন করেছিলেন প্রধানমন্ত্রীকে, আপনার সরকারের সময়ে সরকারি চাকরিজীবীদের অবসরে যাওয়ার বয়স বাড়ানো হয়েছে, সেক্ষেত্রে অভিজ্ঞ কর্মকর্তাদের পেয়েছে সরকার। পাশাপাশি সরকারি চাকরিতে প্রবেশের ক্ষেত্রে কিছুটা বাধা সৃষ্টি হয়েছে। সেক্ষেত্রে শিক্ষার্থীরা আন্দোলন করছে সরকারি চাকরিতে বয়সসীমা ৩৫ বছর করার দাবিতে। সেক্ষেত্রে ক্ষমতাসীন সরকারের কোনো পরিকল্পনা আছে কিনা? `\nজবাবে শেখ হাসিনা বলেন, `আগে বয়সের হিসাবটা বলি, চাকরিতে প্রবেশের বয়সসীমা ৩৫ করার দাবিতে আন্দোলন করা হচ্ছে। এখন কিন্তু জন্ম নিবন্ধন হয়, বয়স লুকানো যায় না, আমরা যদি ধরে নিই যে একটা ছেলে-মেয়ে নিয়মিত পড়াশোনা করে- যদি একটু দেরিতেও হয়- তাহলেও তো ১৬ বছর বয়সে এসএসসি পাস করতে পারে। তারপর দুই বছর পর ১৮ বছরে এইচএসসি পাস করে। এরপর চার বছর অনার্স ও এক বছরের বছরের মাস্টার্স অর্থাৎ আঠারোর সঙ্গে চার বছর যোগ করলে ২২ ও ২৩ বছর বয়সের মধ্যে মাস্টার্স ডিগ্রি পাস করে পিএসসিতে চাকরির পরীক্ষা দিতে পারে।`\nতিনি আরও বলেন, `তারপরে যদি এক-দুই বছর দেরিও হয়, তাহলে এটা ২৪ কিংবা ২৫ বছর পর্যন্ত হতে পারে। কাজেই আপনারা জবাবটা নিজেরাই ঠিক করে নেন, এটা দেয়া সঙ্গত কিনা? তবে আমি কেবল একটা হিসাব দিচ্ছি। এই দাবিতে আন্দোলন শুরু হলে পিএসসি চেয়ারম্যানের সঙ্গে বসার কথা জানিয়ে শেখ হাসিনা বলেন, তার সঙ্গে কথা বলে একটা হিসাব নিয়েছি। গত ৩৫তম বিসিএসে ২৩ থেকে ২৫ বছর বয়সী যারা অংশগ্রহণ করে, তাদের পাসের হার হলো ৪০ দশমিক সাত ভাগ, আর ২৫ থেকে ২৭ বছর যাদের বয়স তারা ৩০ দশমিক ২৯ ভাগ করেছেন। আর ২৭ থেকে ২৯ বছর বয়স যাদের, তাদের পাসের হার হচ্ছে ১৩ দশমিক ১৭ ভাগ। আর ২৯ বছরের ঊর্ধ্বে যারা, তারা পাস করেছে তিন দশমিক ৪৫ ভাগ।’\nশেখ হাসিনা বলেন, `৩৬ তম বিসিএসে ২৩ থেকে ২৫ যাদের বয়স, তারা পাস করেছে ৩৭ দশমিক ৪৫ ভাগ। আর ২৫ থেকে ২৭ যাদের বয়স, তারা ৩৪ দশমিক ৭৮ ভাগ পাস করেছেন। আর ২৭ থেকে ২৯ যাদের বয়স তারা ১৪ দশমিক ৮৯ ভাগ পাস করেছেন। আর ২৯ বছর বয়সের ঊর্ধ্বে যাদের বয়স, তাদের পাসের ছিল ৩ দশমিক ২৩ ভাগ। এরপর ৩৭তম বিসিএসের পরিসংখ্যান দেন প্রধানমন্ত্রী শেখ হাসিনা। তিনি বলেন, এতে ২৩ থেকে ২৫ বছর বয়সী পরীক্ষার্থীরা ৪৩ দশমিক ৬৫ ভাগ, ২৫ থেকে ২৭ যাদের বয়স, তারা ২৩ দশমিক ৩৫ ভাগ এবং ২৭ থেকে ২৯ যাদের বয়স, তারা পাস করেছেন সাত দশমিক ২০ ভাগ। আর ২৯ এর উর্ধ্বে যাদের বয়স তারা ০ দশমিক ৬১ ভাগ।`\nএরপর প্রধানমন্ত্রী প্রশ্ন করেন, কোনটা গ্রহণ করবো, বলেন এখন? আর কিছু বলতে চাই না কেবল পাসের হিসাবটা দিলাম। এখন যদি ৩৫ বছর পর্যন্ত যান, তা হলে অবস্থাটা কী হবে? তখন বিয়ে-শাদি হবে। ছেলে-মেয়ে হবে। বউ সামলাতে হবে। ছেলে-মেয়ে দেখতে হবে আর পরীক্ষা দিতে হবে। তখন অবস্থাটা আরও করুণ হবে কাজ করার একটা সময় বা এনার্জি থাকে। এখন দাবি তোলার জন্য যদি তোলা হয়, তবে আমার কিছু বলার নেই। তারা নিশ্চয় কোনো জায়গা থেকে প্রেরণা পাচ্ছে। কিন্তু তার পরিণতিটা কী দাঁড়াবে?`\nশেখ হাসিনা বলেন, `আর ৩৫ বছর বয়সে পরীক্ষা দিলে, এরপর ফল, পরে প্রশিক্ষণ। এসব শেষ হতে আরও দুই বছর লাগবে, তাহলে ৩৭ বছর হয়ে গেল, এই বয়সে চাকরিতে ঢুকলে তখন ২৫ বছর পূর্ণ না হলে ফুল পেনশন পাবে না। ঠিক আছে পেনশন না পেল, একটা সরকার তাহলে কাদের দিয়ে চালাবেন? আমরা সবসময় বলি, যারা যুবক, যারা মেধাবী, যাদের কর্মক্ষমতা ভালো, তাদেরকে দিয়েই দেশের উন্নয়নের কাজটা করতে হবে। তবে বয়স বাড়লে কাজের গতি ধীর হয়, এটা খুবই স্বাভাবিক একটা ব্যাপার। আমি কেবল হিসাব দিলাম, এখন দেশবাসী বিচার করুক, আপনারা বিচার করেন। যখন আন্দোলন শুরু হয়েছে, এটা তখনকার হিসাব। দ্বিতীয় কথা হচ্ছে, পার্লামেন্টে এরকম একটা প্রস্তাব এসেছিল, ঠিক এই বিষয়গুলো তখন বিবেচনায় নেয়া হয়।’


বিয়ের দু'দিন পরেই মাঝ আকাশে প্রাক্তন প্রেমিকের সঙ্গে দেখা গওহর খানের! যা ঘটল.. - Newly weeded Gauahar Khan bumps into ex-boyfriend Kushal Tandon onaflight, video going viral , Bangla News\nবাংলা নিউজ > বায়োস্কোপ > বিয়ের দু'দিন পরেই মাঝ আকাশে প্রাক্তন প্রেমিকের সঙ্গে দেখা গওহর খানের! যা ঘটল..\nগওহরের সঙ্গে বিমানে হঠাত্ দেখা কুশল টন্ডনের\nবিয়ের দু'দিন পরেই মাঝ আকাশে প্রাক্তন প্রেমিকের সঙ্গে দেখা গওহর খানের! যা ঘটল..\n১ মিনিটে পড়ুন . Updated: 29 Dec 2020, 10:56 AM IST\nএকই বিমান শুধু নয়, পাশাপাশি সিটে দুই প্রাক্তন প্রেমিক গওহর খান ও কুশল টন্ডন! তাও আবার প্রাক্তন প্রেমিকার বিয়ের দু-দিন পরে! একেই বলে ‘এক হাসিন ইত্তেফাক’।\n'হাসিন ইত্তেফাক' ঠিক কাকে বলে তা বোধহয় অনুরাগীদের জানালেন অভিনেতা কুশল টন্ডন এবং সদ্য বিবাহিতা অভিনেত্রী গওহর খান। ২৫ ডিসেম্বরই জায়েদ দরবারের সঙ্গে ‘ নিকাহ’ সেরেছেন গওহর, আর দু-দিন পরেই মাঝ আকাশে প্রাক্তন প্রেমিক কুশলের সঙ্গে দেখা হল গওহরের। শুধু তাই নয়, বিমানে কুশলের একদম পাশের উইন্ডো সিটেই বসেছিলেন গওহর!\nজানা গিয়েছে বিয়ের পরেই একটি শ্যুটিংয়ের জন্য লখনউ উড়ে যাচ্ছিলেন গওহর, অন্যদিকে ক্রুশলও ওই বিমানেই লখনউ যাচ্ছিলেন। ভাগ্য মিলিয়ে দিল দুই প্রাক্তনকে। যাকে বলে হঠাত্ দেখা… প্রাক্তন প্রেমিকা গওহরের সঙ্গে দেখা হওয়ার এই ঘটনা নিজের ইনস্টাগ্রাম স্টোরিতে শেয়ার করে নেন কুশল। ক্যাপশনে লেখেন- ‘এক হাসিন ইত্তেফাক’।\nভিডিয়োর শুরুতে কুশলকে বলতে শোনা গেল, ‘বন্ধুরা, এটা হল এমন একটা ঘটনা… আমি গন্তব্যের উদ্দেশ্যে চলছি এবং আচমকাই মাঝপথে দেখা আমার পুরোনো বন্ধু, যার কিনা এই মাত্র বিয়ে হয়েছে- সে আমার পাশেই বসে আছে। ভাগ্য আমাদের মিলিয়ে দিল। বিশ্বাস করুন আমি ওর পিছু ধাওয়া করিনি। ঠিক আছে? আমি আমার শহরে যাচ্ছি একটা শ্যুটিংয়ের জন্য। আমি সত্যি খুব খুশি ওর জন্য, দারুণ লাগছে ওকে। হয়ত ওকে যাতে ব্যক্তিগতভাগে আমি অভিনন্দন জানাতে পারি সেই জন্যই দেখা হল। শাদি মুবারক গওহর খান, হায় কিসমত..’। কুশলের এই ভিডিয়ো তৈরির সময় জুড়ে খিলখিল করে হাসতে দেখা গেল গওহরকে।\n২০১৩ সালে রিয়ালিটি শো ‘বিগ বস ৭’তে আলাপ দু’জনের। সেখানেই শুরু বন্ধুত্ব, এরপর গভীর প্রেম। প্রকাশ্যে নিজেদের সম্পর্কের কথাও স্বীকার করে নিয়েছিলেন গওহর-কুশল। কিন্তু বছর খানেকের মধ্যেই প্রেমে ফাটল ধরে গওহর-কুশলের। এরপর বিচ্ছেদ, দূরত্ব। কুশলের সঙ্গে প্রেম ভাঙার পর দীর্ঘদিন নিজের লাভ লাইফ নিয়ে প্রকাশ্যে কোনও কথাই বলেননি গওহর। অবশেষে করোনা আবহে আচমকাই জায়েদ দরবারের সঙ্গে ঘনিষ্ঠতা তৈরি হয় নায়িকার। বছর শেষ হওয়ার আগেই বিয়ের পর্বটাও সেরে নিলেন তাঁরা।\nএখনও ফিকে হয়নি গওহরের হাতের মেহেন্দির রঙ, এর মাঝেই পুরোনো প্রেমিকের সঙ্গে দেখা! এই ভিডিয়ো রীতিমতো হইচই ফেলে দিয়েছে সোশ্যাল মিডিয়ায়। কুশল ও গওহরের একাধিক ফ্যানপেজ থেকে শেয়ার হয়েছে এই ভিডিয়ো। এমন সমাপতনের কথা সত্যি কি কখনও ভেবেছিলেন গওহর-কুশল!\nGauahar Khan Kushal Tandon Zaid Darbar Big Boss 7


চিরিরবন্দরে ইঁদুরের উপদ্রব আতঙ্কে কৃষক | Birganj Pratidinবীরগঞ্জ প্রতিদিন\n>> << আপনি এখানে:প্রথম পাতা কৃষি ও উন্নয়ন চিরিরবন্দরে ইঁদুরের উপদ্রব আতঙ্কে কৃষক\nচিরিরবন্দরে ইঁদুরের উপদ্রব আতঙ্কে কৃষক\nPosted by razzakbp on অক্টোবর ১৫, ২০২০ in কৃষি ও উন্নয়ন, খবর, নির্বাচিত কলাম, বাংলাদেশ | ০ Comment\nমো. রফিকুল ইসলাম, চিরিরবন্দর (দিনাজপুর) প্রতিনিধি ॥ দিনাজপুরের চিরিরবন্দরে এ বছর তুলনামূলক আবাদ ভালো হয়েছে রোপা আমনের। এ নিয়ে কৃষকের আনন্দ থাকলেও কাঙ্খিত ফলন ঘরে তোলা নিয়ে রয়েছেন উদ্বেগ-উৎকণ্ঠায়। এর অন্যতম কারণ হলো ইঁদুর। ইঁদুরের চরম উপদ্রব বেশ সংশয়ে ফেলেছে চাষিদের। সরজমিন রোপা আমনচাষিদের সঙ্গে আলাপে কাঙ্খিত উৎপাদন ও ফলন ঘরে তোলা নিয়ে তারা এমন সংশয়ের কথা জানান। এ বছর পর্যাপ্ত সেচ সুবিধা, অনুকূল আবহাওয়া, পর্যাপ্ত সার, বীজ ও কীটনাশকের যোগান, ধানের মূল্য তুলনামূলক বৃদ্ধি ইত্যাদি নানা কারণেই দীর্ঘদিন পর আমনের অনেকটা ভালো আবাদে উৎফুল্ল চাষিরা। তবে ফলনপ্রাপ্তির সময় যত ঘনিয়ে আসছে ততই দুশ্চিন্তা বাড়ছে চাষিদের।\nচাষিরা জানালেন অন্যান্য বছর পানি ও রোগ-বালাইয়ের সমস্যা প্রকট থাকলেও এবছর উপদ্রব ইঁদুরের। তারা জানালেন, প্রতি বছরই ইঁদুরের উপদ্রব কমবেশি থাকলেও এ বছর ইঁদুরের উপদ্রব বেড়েছে মারাত্মকভাবে। প্রতিদিন উঠতি কিংবা থোড় ওয়ালা ধান যেভাবে কাটছে ইঁদুর। তাতে কাঙ্খিত ধান ঘরে তোলা নিয়ে তাদের শঙ্কার শেষ নেই। নানা প্রতিকূলতার মধ্যেও এ বছর তাদের আবাদকৃত জমিতে আমনের ফসল অনেকটা ভালো হয়েছে। তবে গেল কয়েকদিন থেকে ইঁদুরের চরম উপদ্রবে তারা অতিষ্ঠ। আমন রোপণ করায় কার্তিক-অগ্রহায়ণ মাসে ধান কাটবেন কৃষকেরা। তবে ইঁদুরের উপদ্রবে চাষিদের লক্ষ্যমাত্রা নির্ধারণকৃত ধান ব্যাহত হতে পারে এখন এমন দুশ্চিন্তা তাদের। বিষটোপ, পলিথিনের নিশানা আর কলাগাছ পুঁতে দিয়েও কোন কুলকিনারা করতে না পেরে জমির ফসল রক্ষায় এবার ‘বাঁশের চোঙা ফাঁদ’ দিয়ে ইঁদুর নিধনে সুফল পাচ্ছেন উপজেলার কৃষকেরা। ধানক্ষেতে কালো ইঁদুরের উপদ্রব দিনদিন বেড়ে যাওয়ায় কৃষকেরা দিশেহারা হয়ে এ ‘বাঁশের চোঙা ফাঁদ’ ব্যবহার করছেন।\nকয়েকজন কৃষক জানান, ইঁদুর ধানগাছের গোড়া কেটে নষ্ট করায় তাদের চিন্তার কোন শেষ নেই। দুই সপ্তাহ আগেও ধানক্ষেতে ইঁদুরের আলামত দেখে বিষটোপ, পলিথিনের নিশানা গেড়ে এবং কলাগাছ পুঁতে দিয়ে ইঁদুর তাড়ানোর চেষ্টা করেন। এসব পদ্ধতিতেও তেমন কাজ হচ্ছে না। এমতাবস্থায় উপজেলা কৃষি কর্মকর্তা মো. মাহমুুদুুল হাসান ভ্রাম্যমাণ ফসল ক্লিনিক চালুর মাধ্যমে স্থানীয় প্রযুক্তি (বাঁশের চোঙা ফাঁদ) ব্যবহার করে কিভাবে ইঁদুর নিধন করা যায় সে বিষয় নিয়ে কৃষকদের সাথে আলোচনা করেন এবং বাঁশের চোঙা দিয়ে কিভাবে ফাঁদ তৈরি করা যায় সে বিষয়ে পরামর্শ দেন। এরপর কৃষকরা শুরু করেন বাঁশের চোঙা ফাঁদ ব্যবহার।\nবাঁশের চোঙাসহ ইঁদুর হাতে ক্ষেত থেকে আসা উপজেলার সাইতাড়া ইউপির জগৎনাথপুর এলাকার কৃষক মমিনুল ইসলাম বলেন, আমার ৪বিঘা জমির ধানগাছ কেটে নষ্ট করেছে। কয়েকদিনে আমি ৪০টি ইঁদুর মেরেছি। একই এলাকার কৃষক রহিমউদ্দিন বলেন, গত ১০দিনে ১৬টি ইঁদুর মেরেছি। নশরতপুর ইউনিয়নের নশরতপুর গ্রামের রায়হান ইসলাম জানান, ইঁদুরের উপদ্রবে ধানক্ষেত নিয়ে চিন্তায় রয়েছি। কাঙ্খিত ফলন হবে না।\nআউলিয়াপুকুর ইউপির কয়েকজন কৃষক জানায়, বাঁশের তৈরি চোঙা ফাঁদ দিয়ে তাঁরা গত ১০দিনে অন্তত ২০০টি ইঁদুর মেরেছেন। প্রতিদিন বিকেল থেকে সন্ধ্যা পর্যন্ত ধানক্ষেতে বিশেষ যন্ত্রটি একাধিক স্থানে বসিয়ে দিয়ে আসেন। পরদিন সকালে যান ফাঁদে আটকানো ইঁদুর খুলতে। উপজেলা কৃষি অফিসার কৃষিবিদ মো. মাহমুদুল হাসান ইঁদুরের উপদ্রবের বিষয়টি নিশ্চিত করে বলেন, উপজেলায় ‘বিচ্ছিন্নভাবে বেশ কিছু এলাকায় ইঁদুর দেখা গেছে। কৃষকদের সম্মিলিতভাবে ইঁদুর নিধন করতে হবে। বাঁশের চোঙা ফাঁদ দিয়ে ইঁদুর নিধন প্রক্রিয়া অনেকটা কার্যকর। এ পদ্ধতি ব্যবহার করে অনেকেই ভালো সুফল পাচ্ছেন। তাছাড়া চোঙা ফাঁদ ব্যবহারে কৃষকদের ভ্রাম্যমাণ কৃষি বান্ধব চিকিৎসা সেবা নিয়মিত দিয়ে যাচ্ছি।


'বৈধ নয় নুসরত-নিখিলের বিয়ে', রায় জানিয়ে দিল আলিপুর আদালত - Nikhil Jain won the annulment case against Nusrat Jahan\nNikhil Jain won the annulment case against Nusrat Jahan\nNikhil Jain, Nusrat Jahan, Yash dasgupta, নিখিল জৈন, নুসরত জাহান\nনিখিল জৈন এবং নুসরত জাহানের বিয়ে আইনত বৈধ নয়।রায় দিল আলিপুর আদালত। গতকালই (মঙ্গলবার) এই মামলার রায় দিয়েছে আদালত। আজ আলিপুর আদালতের তরফে এই নির্দেশনামা দুই পক্ষের আইনজীবীদের হাতে তুলে দেওয়া হয়েছে।\n২০১৯ সালের ১৯ই জুন নিখিল জৈনের সঙ্গে তুরস্কের বোদরুমে যে রূপকথার বিয়ে সেরেছিলেন নুসরত জাহান। এরপর জুন মাসে কলকাতায় বসেছিল তাঁদের বৌভাতের অনুষ্ঠান। দুর্গাপুজোতে নিখিলকে পাশে নিয়ে সিঁদুর খেলেছিলেন নুসরত। কিন্তু বিয়ের এক বছর ঘুরতে না ঘুরতেই সম্পর্কে ভাঙন! বিচ্ছেদের কিছুদিন পরই একটি বিবৃতিতে নুসরত জানিয়েছিলেন যে ভারতে তাঁদের বিয়ের রেজিস্ট্রেশন হয়নি, তুরস্কের বিয়ে এখানে গ্রাহ্য নয়, অতএব এই বিয়ে এখানে বৈধ নয় বলেই দাবি করেন নুসরত। তাই নিখিলের সঙ্গে ডিভোর্সের কোনও প্রশ্নই ওঠে না। নুসরতের এই বিবৃতির পরই কোর্টের দ্বারস্থ হয়ে নুসরতের সঙ্গে সব সম্পর্ক ছিন্ন করার আবেদন করেছিলেন নিখিল জৈন। বেশ কয়েকমাস ধরে নুসরতের বিরুদ্ধে এই মামলা চলার পর অবশেষে নিখিলের পক্ষে রায় দিল আদালত। খারিজ হল নিখিল নুসরতের বিয়ে।\nতবে নিখিলের অ্যানালমেন্টের প্রস্তাবে রাজি ছিলেন না নুসরত জাহান। বিবৃতি দিয়ে অভিনেত্রী-সাংসদ দাবি করেছিলেন, ভারতীয় আইন অনুযায়ী তাঁর ও নিখিলের বিয়েই হয়নি। তাঁরা শুধুমাত্র লিভ-ইন সম্পর্কে ছিলেন। সুতরাং বিচ্ছেদের প্রশ্নই আসে না। নুসরতের সেই বিবৃতি নিয়ে বিস্তর বিতর্ক হয়েছিল। তাহলে শাখা-সিঁদুর কেন পরতেন অভিনেত্রী? এমন প্রশ্নও উঠেছিল। অবশ্য সেসব এখন অতীত।\nএই রায়ের পর জি ২৪ ঘণ্টাকে নিখিল জানিয়েছেন, ‘আজ আমার জন্মদিন আর জন্মদিনে এটাই সেরা উপহার’। নিখিল জানিয়েছেন, ‘‘যে দিন জানলাম, নুসরত আমার সঙ্গে থাকতে চায় না , অন্য কারও সঙ্গে থাকতে চায়, সে দিনই দেওয়ানি মামলা দায়ের করেছি আমি। নুসরতের মা হওয়ার পরে এই সিদ্ধান্ত নিইনি আমি।’’ অ্যানালমেন্টের নিয়ম অনুযায়ী, নুসরতকে আদালতে গিয়ে বলতে হত নিখিলের সঙ্গে আর কোনও সম্পর্ক থাকবে না তাঁর। কিন্তু নুসরত সে নিয়ম পালন করেছিলেন কিনা, সে কথা স্পষ্ট নয়।\nততদিনে নিখিল ও নুসরতের বিতর্কে ঢুকে পড়েছিলেন অভিনেতা যশ দাশগুপ্ত। আদালতে মামলা চলাকালীনই অন্তঃসত্ত্বা হওয়ার ঘটনা জানিয়ে ছিলেন নুসরত।শোনা গিয়েছে, নুসরত ফের বিয়ে করেছেন যশ দাশগুপ্তকে। তাঁদের সন্তান ঈশানের জন্মের পরেই সে কথা বুঝিয়ে দিয়েছিলেন নুসরত। ইনস্টাগ্রামে নানাবিধ ছবি দিয়ে যশকে ‘স্বামী’ সম্বোধন করতেও দেখা গিয়েছিল। বিশ্বকর্মা পুজোয় এনা সাহার দফতরে সিঁদুর মাথায় হাজির হয়েছিলেন ঈশান-জননী। সঙ্গী হয়েছিলেন যশ।


জঙ্গিবাদের মূলোৎপাটন করা হবে: আইজিপি | আমাদের সময়.কম – AmaderShomoy.com\nপ্রকাশের সময় : January 17, 2021, 1:21 pm\nআপডেট সময় : January 17, 2021 at 4:15 pm\nসুজন কৈরী :  বাংলাদেশ থেকে জঙ্গিবাদের শেকড়-বাকড় উপড়ে ফেলার দৃঢ় প্রত্যয় ব্যক্ত করে পুলিশের মহাপরিদর্শক (আইজিপি) ড. বেনজীর আহমেদ বলেন, শেষ জঙ্গিটিও নিশ্চিহ্ন না হওয়া পর্যন্ত আমাদের সতর্ক থাকতে হবে। এখানে আত্মতুষ্টির কোনো স্থান নেই।\n রোববার বেলা সাড়ে ১১টায় রাজারবাগ পুলিশ লাইনসে আয়োজিত এক অনুষ্ঠানে প্রধান অতিথির বক্তব্যে আইজিপি এই কথা বলেন। পুলিশের এন্টি টেরোরিজম ইউনিটের (এটিইউ) উদ্যোগে অনলাইনভিত্তিক উগ্রবাদ ও জঙ্গিবাদ প্রতিরোধে নির্মিত সচেতনতামূলক ওভিসি ও টিভিসি উদ্বোধন উপলক্ষে এই অনুষ্ঠানের আয়োজন করা হয়।\n জঙ্গিবাদ মহামারি করোনার মধ্যে বৈশ্বিক চ্যালেঞ্জ হিসেবে আবির্ভাব হয়েছিল উল্লেখ করে পুলিশ প্রধান বলেন, সারা বিশ্বের মতো বাংলাদেশও সামনের সারিতে থেকে এই চ্যালেঞ্জ মোকাবেলা করেছে। ভৌগলিকসহ নানাবিধ কারণে জঙ্গিরা বিভিন্ন সময় বাংলাদেশকে টার্গেট করেছে। কিন্তু প্রধানমন্ত্রীর জিরো টলারেন্স ও এই দেশের শান্তিপূর্ণ মানুষের জঙ্গিবাদবিরোধী অবস্থানের কারণে তাদের অসৎ উদ্দেশ্য সফল হয়নি।\n বেনজীর আহমেদ বলেন, হলি আর্টিজানে জঙ্গি হামলার ঘটনা বেশ নাড়া দেয়। তবে এর পরবর্তী সময়ের পরিস্থিতি আমরা বেশ সাফল্যের সঙ্গে মোকাবেলা করেছি। যে নেটওয়ার্কটি এই ঘটনার সঙ্গে জড়িত সেটিকে খুব অল্প সময়ের মধ্যে ডিসমেন্টাল করে দিতে পেরেছি। এমনই একটা প্রেক্ষাপটে পুলিশের এন্টি টেরোরিজম ইউনিট গঠন করা হয়েছে। এটিকে একটি রোবস্ট ইউনিট হিসেবে প্রতিষ্ঠার জন্য আমরা কাজ করে যাচ্ছি। আমাদের লক্ষ্য জঙ্গিবাদের এই শকুনের থাবা যেন কোনোভাবেই বিস্তার না করতে পারে।\nদেশে বর্তমান প্রেক্ষাপটে সামাজিক যোগাযোগ মাধ্যমেই জঙ্গিবাদের গোড়াপত্তন মন্তব্য করে পুলিশ প্রধান বলেন, আমাদের পুলিশের প্রতিটি ইউনিট সাইবার পেট্রোলিং অব্যাহত রেখেছে। এজন্য প্রতিটি ইউনিটের আলাদা সাইবার ইউনিট রয়েছে। এর ভিত্তিতে নিয়মিত অভিযান পরিচালিত হচ্ছে।\n চিৎকার দিয়ে বেরিয়ে এলো মর্গে রাখা মৃতদেহ! ≣  আইসিসিতে স্বীকারোক্তি দেয়া মিয়ানমারের দুই সেনা বিরুদ্ধে অভিযোগ গঠনের আহবান ≣  নারায়ণগঞ্জে মহিলা কাউন্সিলর শারমিন সপরিবারে কোভিডে আক্রান্ত\n সম্প্রতি র‌্যাবরে কাছে ৯ জঙ্গির আত্মসর্মপণ ঘিরে সমালোচনা প্রসঙ্গে তিনি বলেন, কিছু মানুষ আছে সবসময় নৈরাশ্যবাদী। আমি মনে করি, তাদের মানসকি চিকিৎসা দরকার। জঙ্গি আত্মসর্মপণের ঘটনায় অনেকে সামাজিক যোগাযোগ মাধ্যমে বলার চেষ্টা করছেন, কোথাও তো জঙ্গি নেই, আত্মসর্মপন করলো কারা? এখনও জঙ্গি আছে সেটা প্রমাণরে জন্য কী তাদের বোমা ফাটাতে দেবো? মানুষ হত্যার সুযোগ দেবো? যদি প্রতি মাসে বা সপ্তাহে আমরা জঙ্গি গ্রেপ্তার না করতাম তাহলে দেখতেন কী হতো।\nসামাজিক যোগাযোগ মাধ্যমে জঙ্গিবাদবিরোধী সরব উপস্থিতি অব্যাহত রাখতে প্রতিটি ইউনিটকে অনুরোধ জানান আইজিপি ড. বেনজীর আহমেদ। অনুষ্ঠানে অন্যান্যের মধ্যে আরও উপস্থিত ছিলেন- ডিএমপি কমিশনার মোহা. শফিকুল ইসলাম, এন্টি টেরোরিজম ইউনিটের প্রধান মো. কামরুল আহসান প্রমূখ।


‘এস কে সিনহা বই বের করবেন আগেই জানতেন ড. কামাল’\nপ্রকাশ: ২২ সেপ্টেম্বর ২০১৮, ১৫:১৬ | আপডেট : ২২ সেপ্টেম্বর ২০১৮, ১৫:২০\nবার কাউন্সিলের ভাইস চেয়ারম্যান ইউসুফ হোসেন হুমায়ুন বলেছেন, কয়েক দিন আগে সংবিধান প্রণেতা ড. কামাল হোসেন একটি মতবিনিময় সভা করেন সুপ্রিম কোর্ট বারের অডিটোরিয়ামে; সেখানে কিন্তু তিনি বলে ফেলেছিলেন যে, এস কে সিনহা তথ্য নিয়ে আসছেন অল্পদিনের মধ্যে। তার মানে, তাদের সঙ্গে একটা আগাম যোগাযোগ ছিল। বই বের হবে। সেই জন্য দেখেন, তারপর বই বের করে দিয়েছে।\nশনিবার (২২ সেপ্টেম্বর) বার কাউন্সিল ভবনে এক সংবাদ সম্মেলনে এসব কথা বলেন তিনি। ইউসুফ হোসেন হুমায়ুন একইসঙ্গে আওয়ামী লীগের উপদেষ্টামন্ডলীর সদস্য এবং বঙ্গবন্ধু আওয়ামী আইনজীবী পরিষদের আহ্বায়ক।\nতিনি বলেন, সিনহা সাহেব যখন প্রধান বিচারপতি ছিলেন তখন আমি সুপ্রিম কোর্ট বারের সভাপতি ছিলাম। আমার উঠাবসার সুযোগ হয়েছে। আমি যতটুকু জানি উনি যে কথাগুলো বলেছেন, তিনি অসুস্থ না, তাকে জোর করে অসুস্থ বানানো হয়েছে। এগুলো কখনো কোনো সময় আমাদের কাছে.. উনি কথাগুলো বলতে পারতেন।\nজ্যেষ্ঠ এই আইনজীবী বলেন, বার অ্যান্ড বেঞ্চ কাছাকাছি। একে অপরের পরিপূরক। কিন্তু বলেননি। কিন্তু বাইরে গিয়ে তিনি যে বইটি লিখেছেন তার ভেতরে যে তথ্যগুলো লিখেছেন এগুলো অসত্য এবং উদ্দেশ্যে প্রণোদিত। রাজনৈতিক উদ্দেশ্যেপ্রণোদিত এজন্য বলছি এমন একটি সময়ে লিখেছেন উনি যাওয়ার প্রায় এক বছর পরে। এতদিন পরে একটি বই বের করেছেন ধুম্রজাল সৃষ্টি করার জন্য, চমক সৃষ্টি করার জন্য।\nইউসুফ হোসেন হুমায়ুন বলেন, একটা দল বা গোষ্ঠীকে নির্বাচনের আগে হাতিয়ার হিসেবে ব্যবহারের জন্য এই বই বের করা হয়েছে।\nতিনি আরও বলেন, নির্বাচনের আগে ধুম্রজাল ছড়ানোর জন্য এটা অসত্য এবং বানোয়াট উদ্দেশ্যেপ্রণোদিত। মূলত বলতে চাইছি মোটিভেটেড। তিনি বিদেশে গিয়ে কী করেছেন হয়তো সেই তথ্য উপাত্ত এখন বেরিয়ে আসবে। ডকুমেন্টারি, দালিলিকভাবে।\nবইটি নিয়ে শুক্রবার সুপ্রিম কোর্ট বার সমিতির সভাপতি ও বিএনপির ভাইস চেয়ারম্যান জয়নুল আবেদিনের সংবাদ সম্মেলন প্রসঙ্গে ইউসুফ হোসেন হুমায়ুন বলেন, এটা নিয়ে সুপ্রিম কোর্ট বারের সংবাদ সম্মেলন করা সঠিক হয়নি।\nড. কামাল,এস কে সিনহা


সউদীতে আরও এক বাংলাদেশি হজযাত্রীর মৃত্যু\nস্টাফ রিপোর্টার | প্রকাশের সময় : ২৮ ফেব্রুয়ারি, ২০২২, ১২:০২ এএম\nকরোনাকালে ডায়াবেটিস আক্রান্ত রোগীরা সবচেয়ে বেশি বিষন্নতায় ভুগছেন। রোগটি নিয়ন্ত্রণে রাখার জন্য বাইরে হাঁটাচলা করতে গিয়ে সংক্রমণের ঝুঁকি, একবার আক্রান্ত হলে তা আরও মারাত্মক হওয়ার আশঙ্কা বিষন্নতা আরও বাড়িয়ে দিচ্ছে। এমন পরিস্থিতিতে ডায়াবেটিস সম্পর্কে জনগণকে সচেতনতায় প্রতিবারের মতো আজ দেশব্যাপী ডায়াবেটিস সচেতনতা দিবস পালিত হচ্ছে। একইসঙ্গে উদযাপিত হচ্ছে বাংলাদেশ ডায়াবেটিক সমিতির ৬৬তম প্রতিষ্ঠাবার্ষিকী। এবারের মূল প্রতিপাদ্য ‘ডায়াবেটিস নিয়ন্ত্রণ ও করোনা প্রতিরোধে সচেতন হোন’। দিবসটি উপলক্ষে সকাল সাড়ে ৮টায় বারডেম থেকে রমনার টেনিস ক্লাব পর্যন্ত সচেতনাতমূলক সেøাগান সংবলিত প্লাকার্ড নিয়ে অবস্থান কর্মসূচি পালন করা হবে। এতে সমিতির কর্মকর্তা-কর্মচারী ছাড়াও সর্বস্তরের মানুষ অংশ নেবেন। সকাল সাড়ে এগারটায় বারডেম অডিটোরিয়ামের তৃতীয় তলায় আলোচনাসভা অনুষ্ঠিত হবে। এতে প্রধান অতিথি হিসেবে ভার্চুয়াল মাধ্যমে উপস্থিত থাকবেন সমাজকল্যাণ মন্ত্রী নুরুজ্জামান আহমেদ। বাংলাদেশ ডায়াবেটিক সমিতির সভাপতি জাতীয় অধ্যাপক এ কে আজাদ খানের সভাপতিত্বে বক্তব্য রাখবেন সমিতির মহাসচিব মোহাম্মদ সাইফ উদ্দিন, রোটারী জেলা ৩২৮১-এর গভর্নর ব্যারিস্টার মুতাসিম বিল্লাহ ফারুকী ও বারডেমের মহাপরিচালক অধ্যাপক এম কে আই কাইয়ুম চৌধুরী। মূল প্রবন্ধ উপস্থাপন করবেন অধ্যাপক ফারুক পাঠান।\nএছাড়া সকাল ১০টায় বারডেম অডিটোরিয়ামে বিশেষজ্ঞ চিকিৎসক ও রোগীদের মধ্যে আলোচনা ও প্রশ্নোত্তর পর্ব অনুষ্ঠিত হবে। এছাড়া সকাল ৮টা থেকে ১১টা পর্যন্ত বারডেম ক্যাম্পাস এবং এনএইচএন ও বিআইএইচএস-এর বিভিন্ন কেন্দ্র সংলগ্ন স্থানে বিনামূল্যে ডায়াবেটিস পরীক্ষা করা হবে। দিবসটি উপলক্ষে ‘কান্তির বিশেষ প্রকাশনা, সচেতনতামূলক লিফলেট ও পোস্টার বিতরণ করা হবে। ইব্রাহিম কার্ডিয়াক হাসপাতাল এ উপলক্ষে সকাল ৯টা থেকে বিকাল ৪টা পর্যন্ত হাসপাতালের চতুর্থ তলায় স্বল্পমূল্যে হার্ট ক্যাম্প অনুষ্ঠিত হবে।\nডায়াবেটিস চিকিৎসা বিশেষজ্ঞরা বলছেন, বাংলাদেশসহ সারাবিশ্বে এই রোগ এখন মহামারি রূপ নিচ্ছে। দেশে বর্তমানে ৮৪ লাখেরও বেশি মানুষ ডায়াবেটিসে ভুগছেন। যাদের চিকিৎসায় ১৫০ জন এন্ডোক্রাইনোলজিস্ট (ডায়াবেটিস ও হরমোন বিশেষজ্ঞ) রয়েছেন। এ হিসাবে প্রতি ৫৬ হাজার রোগীর সেবায় চিকিৎসক সংখ্যা মাত্র একজন। আর মোট জনসংখ্যা হিসাবে প্রতি ১২ লাখ মানুষের জন্য একজন বিশেষজ্ঞ রয়েছেন। এছাড়া দেশে শতকরা ২০ জন মহিলা গর্ভকালীন ডায়াবেটিসে আক্রান্ত হয়। যাদের মধ্যে ৬৫ শতাংশই পরবর্তীতে টাইপ-২ ডায়াবেটিসে আক্রান্ত হয়। গবেষণায় দেখা গেছে এসব মায়েদের গর্ভস্থ শিশুর আক্রান্তের ঝুঁকি বেশি।\nবঙ্গবন্ধু শেখ মুজিব মেডিকেল বিশ্ববিদ্যালয় অ্যান্ডোক্রাইনোলজি বিভাগের সহযোগী অধ্যাপক ডা. শাহজাদা সেলিম বলেন, বিষন্নতা ডায়াবেটিস হওয়ার কারণগুলোর মধ্যে একটি। একইসঙ্গে বিষন্নতাও ডায়াবেটিস হওয়ার কারণ। পৃথীবিতে যেসব মহামারি এসেছে এর মধ্যে করোনা মানুষের ওপরে বেশি প্রভাব বিস্তার করেছে। ডায়াবেটিস আক্রান্তদের মধ্যে আগে থেকেই বিষন্নতা ছিল। তবে করোনাকালে এই হার আরও বেড়েছে।\nজাতীয় মানসিক স্বাস্থ্য ইনস্টিটিউটের সহকারী অধ্যাপক ডা. মুনতাসীর মারুফ বলেন, শারীরিক যে রোগগুলোর সঙ্গে মানসিক রোগের সম্পর্ক বেশী দেখা যায়, তার মধ্যে ডায়াবেটিস অন্যতম। মানসিক রোগাক্রান্ত ব্যক্তিদের মধ্যে অনেকে ডায়াবেটিসে ভোগেন।


খাদিজা হত্যাচেষ্টা: কালান্তরের অন্তর সাফ করা জরুরি | মতামত\nখাদিজা হত্যাচেষ্টা: কালান্তরের অন্তর সাফ করা জরুরি\nআমরা কোন ঘটনার প্রতিবাদ কোন মাত্রায় করি? কেন করি? কোন ধরনের ঘটনায় সমাজের কোন স্তরে কোন ধরনের প্রতিবাদ হয়? প্রতিবাদের তীব্রতা কতটুকু? এবং রাষ্ট্র এ প্রতিবাদ কিভাবে অ্যাড্রেস করে? কিভাবে রেসপন্স করে? এবং আখেরে কী হয়? প্রভৃতি প্রশ্ন সামনে রেখে আমি দীর্ঘদিন ধরে বিভিন্ন ঘটনার প্রেক্ষাপট, পরিপ্রেক্ষিত এবং ঘটনা-উত্তর নানা দৌড়ঝাঁপ গভীর মনোযোগের সঙ্গে অনুসরণ এবং বিশ্লেষণ করছি। সাংবাদিক সাগর-রুনি হত্যার ঘটনা থেকে শুরু করে, ঢাবির শিক্ষিকা রুমানা মঞ্জুরের ঘটনা, বিভিন্ন জঙ্গি হামলার ঘটনা, ইভটিজিংয়ের কারণে বিভিন্ন আত্মহত্যার ঘটনা, তনু হত্যাকাণ্ড, বাবুল আক্তারের স্ত্রী হত্যা থেকে খাদিজা হত্যাচেষ্টা প্রভৃতি ঘটনার পরবর্তী সামাজিক এবং রাজনৈতিক তাৎপর্য বিশ্লেষণ করলে বেশ কিছু চমকপ্রদ ফলাফল পাওয়া যায়। এসব বিষয় নিয়ে সংবাদপত্রে আমি নিয়মিত লেখালেখি করেছি। সেসব পর্যবেক্ষণ, বিশ্লেষণ এবং প্রাপ্ত ফলাফলের আলোকে খাদিজার ঘটনাটিকে বিশ্লেষণ করা চেষ্টা করছি।\nসিলেট মহিলা কলেজের স্নাতক দ্বিতীয় বর্ষের শিক্ষার্থী খাদিজা বেগম নার্গিসকে প্রকাশ্য দিবালোকে রাস্তার ওপর চাপাতি দিয়ে কোপানো হয়েছে। শাহজালাল বিজ্ঞান ও প্রযুক্তি বিশ্ববিদ্যালয়ের অর্থনীতি বিভাগের ছাত্র বদরুল এ নৃশংস ঘটনা ঘটিয়েছে। এ ঘটনার ধারণকৃত একটি ভিডিও ফুটেজ ফেসবুকে ভাইরাল হওয়ার সারা দেশে তীব্র প্রতিক্রিয়া সৃষ্টি হয়েছে। তবে আমাদের কপাল ভালো যে, জনতা বদরুলকে হাতেনাতে ধরে পুলিশে সোপর্দ করেছে। অন্যথায় পুলিশ ‘সর্বাত্মক’ চেষ্টা চালিয়েও আসামিকে ‘গ্রেপ্তার’ করতে সক্ষম হত কি না, সন্দেহ আছে। এবং আমাদের যথারীতি সেই পুরনো বটিকা খাওয়ানো হত যে, “আসামী যে-ই হোক তাকে আইনের আওতায় এনে যথাযথ শাস্তির ব্যবস্থা করা হবে।”\nএদিকে এ ঘটনা কেন্দ্র করে স্বরাষ্ট্রমন্ত্রী এবং নারী ও শিশু বিষয়ক মন্ত্রাণয়ের প্রতিমন্ত্রী বক্তব্য দিয়েছেন এবং ঘটনার সুষ্ঠু তদন্তের আশ্বাস দিয়েছেন। আর মানবাধিকার কমিশনের চেয়ারম্যান ঘটনার সুষ্ঠু তদন্ত দাবি করে অপরাধীর দৃষ্টান্তমূলক শাস্তি দাবি করেছেন। কিন্তু এসব ‘আশ্বাস’ ও ‘দাবি’ আমজনতার কাছে তেমন কোনো গুরুত্ব বহন করে না। কারণ, এগুলো কিছু মৌসুমী ‘রিচ্যুয়াল’ (আচার-রীতি) ছাড়া আর কিছু নয়! কেননা প্রত্যেকটা ঘটনা ঘটনার পর আমরা এসব পদ এবং পদবীর মানুষদের নিয়মিতভাবে এবং নিষ্ঠার সঙ্গে এসব রিচ্যুয়ালস পালন করতে দেখি। পরবর্তীতের তার কোনো কার্যকর ফলোআপ থাকে না বলে এগুলো কিছু অর্থহীন ‘বাক্য-বিলাসে’ পরিণত হয়েছে!\nবদরুলে বিচার চেয়ে খাদিজার সহপাঠীরা আন্দোলনে নেমেছে। কিন্তু ভিডিওটিতে স্পষ্ট শোনা যাচ্ছে, কিছু লোক ‘ও মাই গড’, ‘ও মাই গড’ বলে দূরে সরে যাচ্ছে কিংবা দূর থেকে দাঁড়িয়ে দাঁড়িয়ে দেখছে। একজন ভিডিও করছেন, কয়েকজন দূরে দাঁড়িয়ে দেখছেন, আর কয়েকজন হাহুতাশ করছেন। কিন্তু মেয়েটা তাৎক্ষণিকভাবে বাঁচানোর জন্য কেউ এগিয়ে যাননি। একজনকে দেখলাম সাদা শার্ট গায়ে দিয়ে নির্লিপ্তভাবে হেটে চলে যাচ্ছেন!\nএই যে আমাদের নির্লিপ্ততা এবং দায়িত্ব নিয়ে ঘটনার সময় প্রতিরোধ না করা– এটা সমাজের অভ্যন্তরে এ ধরনের ঘটনা বৃদ্ধির পেছনে অন্যতম কারণ। একটা ছেলে রাস্তায় ফেলে একটি মেয়েকে চাপাতি/দা দিয়ে কোপাচ্ছে আর ২০-৩০ জন লোক সেটা দূর থেকে দেখছে, এটা সমাজের কোন ধরনের মানসিকতাকে নির্দেশ করে? এটা ভাবা খুবই জরুরি। তবে ইমরানের কৃতিত্বকে এ গড়পড়তায় ফেলে খাটো করা যাবে না যে খাদিজাকে উদ্ধার করে হাসপাতালে নিয়ে গেছে। আজ পর্যন্ত যে খাদিজা বেঁচে আছে– এটা ইমরানের জন্য।\nসেদিন যারা খাদিজাকে উদ্ধার না-করে দূর থেকে দাঁড়িয়ে মোবাইলে রেকর্ড করছিল, তারাই এখন খাদিজা হত্যাচেষ্টার বিচার চেয়ে আন্দোলন করছে। সেদিন ভিড়িও না করে এবং দূর থেকে দাঁড়িয়ে ঘটনা না দেখে সবাই মিলে যদি ঘটনাটি ঘটতে না দিত তাহলে আজকে রাস্তায় মিছিল করে ঘটনার বিচার দাবি করতে হত না। তারপরও এ প্রতিবাদ জরুরি। খাদিজার সহপাঠীদের প্রতিবাদের প্রশংসা করি। কেননা আজ যে ঘটনা খাদিজার সঙ্গে হয়েছে, সেটা আরেকদিন আমার সঙ্গে হতে পারে। খাদিজা আমাদেরই কারো মেয়ে, কারো বোন কিংবা কারো বন্ধু।\nখাদিজার ঘটনা কোনো বিচ্ছিন্ন ঘটনা নয়। এ রকম ঘটনা সারা বছর ধরেই নানা জায়গায় আমাদের চোখের সামনে সংঘটিত হচ্ছে। আমাদের দেখা কিংবা না দেখার ভূবনে জ্ঞাত বা অজ্ঞাতসারে বদরুলরা নিত্য আসা-যাওয়া করে। এ কথা মোটামুটি সবাই জানে যে, বাংলাদেশের সমাজব্যবস্থা প্রধানত ‘পেট্রিয়ার্কাল’ বা পুরুষাধিপত্যবাদী এবং সে কারণেই সমাজ ও রাষ্ট্রের চরিত্রও পুরুষাধিপত্যবাদী।\nকিন্তু এসব প্রতিক্রিয়া-প্রতিবাদ ‘মৌসুমী দেখানোপনা’ বলে মনে হয়। আমরা সবসময় প্রবণতাকে বাইপাস করে ঘটনাকে অ্যাড্রেস করি। ফলে ঘটনাটা একসময় ‘বাকি’ হয়ে যায় কিন্তু প্রবণতা ‘নগদ’ থেকে যায়। যেখানে গোটা সমাজ ‘বদরুলে’ পরিপূর্ণ, সেখানে একা খাদিজার জন্য বেসুমার আহাজারি আখেরে সমাজের কোনো কাজে আসবে না।\nসিমুন দ্য বুব্যুয়ার তাঁর ১৯৪৯ সালে প্রকাশিক বিখ্যাত ‘দ্য সেকেন্ড সেক্স’ গ্রন্থে বলেছেন–\n“নারী হয়ে জন্মায় না, সমাজ তাকে ক্রমান্বয়ে নারী করে তোলে। সামাজিক প্রক্রিয়ার ভেতর দিয়েই নারী পুরুষের অধীনস্থ এক দ্বিতীয় শ্রেণির মানুষে পরিণত হয়, প্রধানত তিনটি কারণে– ১. সমাজে শেখায় যে নারীর কাজ হচ্ছে পুরুষের চাহিদা মেটানো, ২. বাহ্যিকতার আবেদনে সাড়া দিয়ে সে নিজেকে সাজগোজ করে রাখে এবং সমাজের বেঁচে/টিকে থাকার জন্য নিজের ন্যায্যতা তৈরি করে এবং ৩. ঐতিহাসিকভাবে নারীর আইনগত অধিকার পুরুষের চেয়ে অনেক কম, যার ফলে সমাজে এবং রাষ্ট্রে নারীর প্রভাব পুরুষের চেয়ে অনেক কম। এসবই নারীকে সমাজে দ্বিতীয় লিঙ্গে পরিণত করে।”\nখাদিজার অপরাধ আসলে বাংলাদেশের মতো পুরুষতান্ত্রিক সমাজে ‘দ্বিতীয় লিঙ্গ’ হওয়ার অপরাধ। তাই সমাজের চরিত্র না পাল্টিয়ে এবং সমাজে বিদ্যমান পুরুষদের মনো-ভূগোলের (মেন্টার জিওগ্রাফি) সুস্থতা নিশ্চিত না করে কেবল বদরুলের বিচার করলেই সমাজের আরও লাখো খাদিজার জীবনমানের কোনো গুণগত পরিবর্তন হবে না।\nতাই বুব্যুয়াঁর তাঁর গ্রন্থে বলেছেন–\n“নারীকে প্রথমেই বুঝতে হবে সমাজ এবং সমাজের বিদ্যমান ব্যবস্থা আসলে একটা নির্মাণ, সেটা পুুরুষ, রাষ্ট্র এবং ক্ষমতার সম্মিলিত প্রচেষ্টায় নারীকে দ্বিতীয় লিঙ্গ বানানোর জন্য তৈরি করা হয়েছে। এটা বুঝতে পারলেই নারী তার ডেসটিনির দিকে সত্যিকার অর্থে এগোতে পারবে।”\nআইনের শাসন খাদিজা হত্যাচেষ্টা পুরুষতান্ত্রিক সমাজ সমষ্টিগত উদাসীনতা সমাজব্যবস্থা সম্মিলিত নির্লিপ্ততা\n১০ Responses -- “খাদিজা হত্যাচেষ্টা: কালান্তরের অন্তর সাফ করা জরুরি”\nRiaz Shahid, South Africa\nYes I am agree with the writer’s imaginations.\nঅক্টোবর ১১, ২০১৬ Reply\nমানুষের মানবিক মূল্যবোধ যে হারিয়ে যাচ্ছে,তারই আরো একটি উদাহরণ খাদিজাকে কুপিয়ে হত্যার চেষ্টা।কোথায় হারিয়ে যাচ্ছে দিন দিন মানুষের মূল্যবোধ?\n”তাই খাদিজা অসহায় রাস্তায় পড়ে থাকে আর ক্ষমতাশীল বদরুল একের পর এক দায়ের কোপ দেয়। খাদিজার ছিন্নভিন্ন দেহ নিথর হয়ে পড়ে থাকে রাস্তায়।”\nআমরা চাই হাজার বছর বেঁচে থাকুক খাদিজা! বেঁচে থাকুক ছাত্রলীগের বর্বরতার সাক্ষী!!\nঅক্টোবর ৮, ২০১৬ Reply\nঅপরাধী ধরবে কে? পুলিশ তো টাকার কাছে বিক্রি। ধরলে ও শাস্তি হয় কয় জনের? সন্ত্রাসের লালন তো রাজনৈতিক নেতারাই করেন।\nঅক্টোবর ৭, ২০১৬ Reply\nআইন কি তার নিজস্ব গতিতে চলে নাকি রাজনৈতিক নেতাদের ইন্ধনে চলে? অপরাধীর শাস্তি কোথেকে হবে? বাংলাদেশে গণতন্ত্র আছে কি?\nযে দেশে কিছু প্রভাবশালী রাজনৈতিক নেতারা সন্ত্রাসীদের গড ফাদার সে দেশে সন্ত্রাস উৎপাটন কিভাবে বন্ধ হবে?\nরাজনৈতিক দলের নেতারা অনেকেই আছেন নিজেরাই সন্ত্রাসের গড ফাদার।প্রকাশ্য দিবালোকে অস্ত্র নিয়ে ঘুরে ক্যডাররা পুলিশ নির্বিকার\nরাজনৈতিক দলের নেতারা সন্ত্রাসী লালন করেন।যার ফলে শাস্তি হয় না অমানুষদের। রাজনৈতিক করেন এরকম অনেকে আছেন নিজেরাই সন্ত্রাসী\nJane Alam Riad\nসম্প্রতি নারী নির্যাতন চিত্র দেখে বোঝা যায়,সরকার নারীর ক্ষমতায়নে ব্যর্থ।


বঙ্গ-নিউজ bongo-news - কারা কর্তৃপক্ষের ‘টেনশন বাড়চ্ছে দুষ্টু কয়েদির কারণে\nআজ ডিসেম্বর ২, ২০২১, ১৮ অগ্রহায়ন ১৪২৮, সময়: ১৮:৫৪\nHome Page » জাতীয় » কারা কর্তৃপক্ষের ‘টেনশন বাড়চ্ছে দুষ্টু কয়েদির কারণে\nবঙ্গ-নিউজঃ চট্টগ্রাম কেন্দ্রীয় কারাগারে অনিয়ম, দুর্নীতি ও বিশৃঙ্খলার সঙ্গে জড়িত ‘দুষ্টু কয়েদি’দের (কারাগার কর্তৃপক্ষের ভাষায়) কাশিমপুর, কুমিল্লা, নোয়াখালী ও ব্রাহ্মবাড়িয়া জেলা কারাগারে শাস্তিমূলক বদলি করে দিলেও তদবির করে তারা বারবার ফিরে আসছেন।\nমাদক ব্যবসা, পানি বাণিজ্য, সিট বাণিজ্যসহ ‘দুষ্টু’দের বিরুদ্ধে রয়েছে বহু অভিযোগ। আছে কারাগারে মোবাইল ব্যবহারের অভিযোগও। কিন্তু সরকারের প্রভাবশালী মহলের তদবির ও সুপারিশে চট্টগ্রাম কেন্দ্রীয় কারাগারে ফিরে আসছেন তারা।\nএসব ‘অবাধ্য কয়েদি’রা সাধারণ বন্দিদের ওপর অত্যাচার চালানোয় টেনশন বেড়েছে কারা কর্তৃপক্ষের। সম্প্রতি দিদারুল আলম মাসুম কারাগারে গেলে এই অবাধ্য ‘দুষ্টু’ কয়েদিরা মাসুমকে দিয়ে কারাগারে বিশৃঙ্খলা সৃষ্টির চেষ্টা করেন বলে কারা সূত্রে জানা গেছে।\n৪৪ লাখ টাকাসহ চট্টগ্রামের জেলার সোহেল রানা বিশ্বাস গ্রেফতারের পর অনিময় ও দুর্নীতির সঙ্গে জড়িত থাকার অভিযোগে নতুন কারা প্রশাসন চট্টগ্রাম কেন্দ্রীয় কারাগার থেকে যাবজ্জীবন সাজাপ্রাপ্ত কয়েদি দীপক দত্ত ভোলা ও কয়েদি মো. শামীম উদ্দিনকে শাস্তিমূলক বদলি হিসেবে গাজীপুরের কাশিমপুর হাই সিকিউরিটি কারাগারে পাঠান।\nশাস্তিমূলক বদলি হিসেবে শিবিরের দুর্ধর্ষ ক্যাডার নাছিরকে চট্টগ্রাম থেকে ব্রাহ্মণবাড়িয়া জেলা কারাগারে পাঠানো হয়। বিএনপির ক্যাডার বিধান বড়ূয়াকে নোয়াখালী জেলা কারাগারে এবং বিএনপির কেন্দ্রীয় নেতা গিয়াস উদ্দিন কাদের চৌধুরীকে কুমিল্লা কেন্দ্রীয় কারাগারে বদলি করা হয়। ইয়াবা গডফাদার ‘ডাইল করিম’ ওরফে রেজাউল করিমকে কুমিল্লা কেন্দ্রীয় কারাগারে পাঠানো হয়। এছাড়া আরও বেশ কয়েকজন অবাধ্য বন্দিকে ধাপে ধাপে চট্টগ্রাম থেকে বিভাগের অন্য কারাগারে শাস্তিমূলক বদলি করা হয়।\nতবে ছয় মাসের মাথায় ‘দুষ্ট’ কয়েদি যুবলীগ ক্যাডার দীপক দত্ত ভোলা ও তার সহযোগী কয়েদি মো. শামীম উদ্দিন গাজীপুরের কাশিমপুর হাই সিকিউরিটি কারাগার থেকে ফের চট্টগ্রাম কেন্দ্রীয় কারাগারে ফিরে আসেন। তাদের চট্টগ্রাম কারাগারে ফিরিয়ে আনার পেছনে চট্টগ্রামের সরকারদলীয় এক প্রভাবশালী রাজনৈতিক নেতা উচ্চ পর্যায়ের তদবির করেছেন বলে অভিযোগ রয়েছে। কারণ এ দুই কয়েদি ৮০ লাখ টাকাসহ ধরা পড়া চট্টগ্রামের সাবেক ডিআইজি (প্রিজন্স) কারাবন্দি ডিআইজি পার্থ গোপাল বণিকের দুর্নীতির সহযোগী হিসেবে কাজ করেছেন।\nডিআইজির কল্যাণে কারাগারে কর্ণফুলী ভবনের ১৭ নম্বর ও ১৮ নম্বর ওয়ার্ডের মালিক বনে গিয়েছিলেন ভোলা ও শামীম। ওয়ার্ডে কোন আসামি কতটুকু জায়গায় থাকবেন তা ঠিক করতেন তারা, কে কোন জায়গায় ঘুমাবেন, কে কতটুকু খাবার পাবেন, গোসল করার জন্য কতটুকু পানি পাবেন তাও নির্ধারণ করে দিতেন তারা।\nকারাগারের অন্য ওয়ার্ডে দেড়শ’ থেকে দুইশ’ বন্দি থাকলেও তাদের এ দুই ওয়ার্ডে সব সময় ৭০ থেকে ৮০ জনের বেশি বন্দি তারা রাখতেন না। দুই ওয়ার্ডে তারা প্রকাশ্যে রান্নাবান্নাও করতেন। মাদক, ওয়ার্ডে সিট ও পানি বাণিজ্য করতেন প্রকাশ্যে। কারাগারের কাউকেই তারা মানতেন না। তাদের কথায়ই ছিল শেষ কথা। যদিও চট্টগ্রামে ফেরত আসার পর তাদের কঠোর নজরদারির মধ্যে রাখা হয়েছে বলে জানিয়েছে কারা কর্তৃপক্ষ।\nশিবির ক্যাডার নাছির চট্টগ্রামে ফেরত আসার জন্য তদবির করলেও তার এখনো ফেরা হয়নি। অন্যদিকে হাইকোর্ট থেকে জামিন নিয়ে বিধান বড়ূয়া নোয়াখালী জেলা কারাগার ও গিয়াস কাদের কুমিল্লা কারাগার থেকে বের হয়ে যান।\nএ প্রসঙ্গে চট্টগ্রাম কেন্দ্রীয় কারাগারের সিনিয়র জেল সুপার মো. কামাল হোসেন বলেন, ‘প্রধানমন্ত্রীর ঘোষণা অনুযায়ী চট্টগ্রাম কেন্দ্রীয় কারাগারে দায়িত্ব নেওয়ার পর থেকে মাদকের বিরুদ্ধে জিরো টলারেন্স নীতি নিয়ে কাজ শুরু করি। এ পর্যন্ত কোর্ট ফেরত ২৩ বন্দির কাছ থেকে ইয়াবা উদ্ধার করার পর ২০টি ফৌজদারি মামলা রুজু করেছি। মাদকের গডফাদারদের নজরদারির মধ্যে রাখা হয়েছে। কেউ ঝামেলা করলে তাকে কারা বিধি অনুযায়ী শাস্তির আওতায় নিয়ে আসা হচ্ছে। প্রয়োজন হলে বাইরের কারাগারেও বদলি করে দেওয়া হচ্ছে।’\nকামাল হোসেন আরও বলেন, ‘দায়িত্ব নেওয়ার পর কারাগারে শান্তি ও শৃঙ্খলা ফিরিয়ে আনার জন্য অবাধ্য কয়েকজন কয়েদি ও হাজতিকে চট্টগ্রাম থেকে অন্য কারাগারে বদলি করা হয়েছিল। তাদের মধ্যে কেউ কেউ আবার ফেরত এসেছে। ফেরত এলেও তাদের আর ওয়ার্ডে না রেখে সেলে রেখে নজরদারির মধ্যে রেখেছি আমরা। যাতে তার কেউ আর আগের মতো কোনো ঝামেলা সৃষ্টি করতে না পারেন।’\nকারাগার সূত্রে জানা যায়, যাবজ্জীবন সাজাপ্রাপ্ত কয়েদি দীপক দত্ত ভোলা ও মো. শামিম উদ্দিনকে গত ১৪ ফেরুয়ারি চট্টগ্রাম কারাগার থেকে গাজীপুরের কাশিমপুর হাই সিকিউরিটি কারাগারে বদলি করা হয়। ১৭ ফেব্রুয়ারি শিবির ক্যাডার নাছির উদ্দিন ওরফে শিবির নাছিরকে ব্রাহ্মণবাড়িয়া জেলা কারাগার, বিএনপির ক্যাডার বিধান বড়ূয়াকে নোয়াখালী জেলা কারাগার এবং গিয়াস উদ্দিন কাদের চৌধুরীকে কুমিল্লা কেন্দ্রীয় কারাগারে চট্টগ্রাম থেকে বদলি করা হয়।\n১৩ এপ্রিল ইয়াবা গডফাদার ডাইল করিমকে কুমিল্লা কারাগারসহ আরও বেশ কয়েকজন দুষ্টু বন্দিকে বিভিন্ন কারাগারে বদলি করা হয়। এদের মধ্যে কয়েকজন ‘দুষ্টু কয়েদি’ সম্প্রতি চট্টগ্রাম কেন্দ্রীয় কারাগারে ফিরে আসেন। এর আগে চট্টগ্রাম কারাগার থেকে মোবাইল ব্যবহার ও বাইরের মানুষকে হুমকির অভিযোগ কারাবিধি অনুযায়ী একাধিকবার সাজাও ভোগ করেছেন দুর্ধর্ষ বন্দি ভোলা, শামীম ও শিবির নাছির।\nকারাগারে বিশৃঙ্খলার কারণে ২০১৫ ও ২০১৬ সালে সাবেক জেলার মাহবুবুর রহমান তাদের দুই দফায় শাস্তিমূলক ব্যবস্থা হিসেবে চট্টগ্রাম কারাগার থেকে কুমিল্লা কেন্দ্রীয় কারাগারে পাঠান। তিনি বদলি হয়ে যাওয়ার পর কুমিল্লা থেকে ফের তারা চট্টগ্রাম কারাগারে ফিরে আসেন।\nএর আগে ২০১৪ সালের ২০ জুন দীপক দত্ত ভোলাসহ ৯ দুর্ধর্ষ বন্দির সেলে অভিযান চালিয়ে মোবাইল উদ্ধার করেন তৎকালীন চট্টগ্রাম সিনিয়র জেল সুপার (বর্তমানে ডিআইজি) মো. ছগির মিয়া। মোবাইল উদ্ধারের ঘটনায় কারাবিধি ও পেনাল কোড অনুযায়ী কয়েদি ভোলাকে ৩০ দিন ডাণ্ডাবেড়ি ও শামীমকে ৪৫ দিন ডাণ্ডাবেড়ি পরে থাকার শাস্তিও দেওয়া হয়েছিল।\nআদালতে হাজিরা দিতে আনা হত্যা মামলার এক আসামি এ প্রতিবেদককে জানান, ভোলা ও শামীম কারাগারে সবসময় উত্তর চট্টগ্রামের এক প্রভাবশালী সরকারদলীয় নেতার ক্ষমতা দেখান। কেউ তাদের কথার বাইরে গেলে তাকে চড়-থাপ্পড় মেরে দেন। আগে ঘুষ দিয়ে তারা মাদকের ব্যবসাও করতেন। আরেক কারাগারে পাঠানোর পর এখন ফিরে এলেও তাদের চরিত্র আগের মতোই রয়ে গেছে। ভয়ে তাদের সঙ্গে কেউ কথা বলেন না।\nবাংলাদেশ সময়: ১০:২৭:১৬ ২৫৪ বার পঠিত # #কাশিমপুর #কুমিল্লা #কেন্দ্রীয় কারাগারে #চট্টগ্রাম #নোয়াখালী #ব্রাহ্মবাড়িয়া জেলা\nব্রাহ্মণবাড়িয়ার সরাইলে ১০০ বস্তা রিলিফের চাল আটক


People of this zodiac signs are going to be successful in job examinations, অতি শৈশব থেকে নানা আধ্যাত্মিক অভিজ্ঞতা যাত্রাপথ তাঁর সংবেদনশীলতা বৃদ্ধি করেছে, এক ঝলকেই তিনি বলতে পারেন কে কেন কষ্টে রয়েছেন। – News18 Bangla\nOracle Speaks: ওরাকল স্পিকস ৩ জুন: চাকরির পরীক্ষায় সাফল্যের ইঙ্গিত, জানুন কোন চিহ্ন বয়ে আনবে সৌভাগ্য!\nOracle Speaks: জেনে নেওয়া যাক জন্মদিন মিলিয়ে কোন রাশির জাতক-জাতিকার ভাগ্য কী রয়েছে আজকে !\n#নয়াদিল্লি: অলটারনেটিভ এবং লজিস্টিক হিলিংয়ের প্রসঙ্গে সিতারা- দ্য ওয়েলনেস স্টুডিওর (Citaaraa- The Wellness Studio) বিশেষজ্ঞা পূজা চন্দ্রর (Pooja Chandra) কথা আলাদা করে উল্লেখ করতেই হয়। অতি শৈশব থেকে নানা আধ্যাত্মিক অভিজ্ঞতা যাত্রাপথ তাঁর সংবেদনশীলতা বৃদ্ধি করেছে, এক ঝলকেই তিনি বলতে পারেন কে কেন কষ্টে রয়েছেন। প্যাশনেট ব্লগার পূজা এবার কলম ধরেছেন আমাদের জন্য, ভাগ করে নিচ্ছেন জীবন উন্নত করে তোলার সাপেক্ষে তাঁর দৃষ্টিভঙ্গী। জেনে নেওয়া যাক জন্মদিন মিলিয়ে কোন রাশির জাতক-জাতিকার ভাগ্য কী রয়েছে আজকে !\nআরও পড়ুন: গ্রাহকের কাছ থেকে রেস্তোরাঁর সার্ভিস চার্জ নেওয়া সম্পূর্ণ বেআইনি, জানাল সরকার!\nমেষ (Aries): মার্চ ২১ থেকে এপ্রিল ১৯।পুরনো কোনও হতাশা থেকে মুক্তির সম্ভাবনা। অনেক দিনের পরিকল্পিত কাজ বাস্তবায়নের দিকে এগোবে।লাকি সাইন – লিলি ফুল\nবৃষ (Taurus): এপ্রিল ২০ থেকে মে ২০।ব্যক্তিত্বের পরিবর্তন নিজেকেই বিস্মিত করতে পারে। সামান্য চেষ্টায় কোনও সম্পর্কের উন্নতি হলে তা করা দরকার।লাকি সাইন – একটি লাল গোলাপ\nমিথুন (Gemini): মে ২১ থেকে জুন ২০।সব বাধা কাটিয়ে নতুন করে জীবনে ফেরার পালা। নিজের ভিতর থেকেই তাগিদ অনুভব করা যাবে।লাকি সাইন- একটি মুক্তোর মালা\nকর্কট (Cancer): জুন ২১ থেকে জুলাই ২২।শারীরিক এবং মানসিক ভাবে নিজেকে যত্ন করার দিন। প্রতিভা নিয়ে কেউ ঈর্ষান্বিত হতে পারে।লাকি সাইন- স্ফটিক গুচ্ছ\nসিংহ (Leo): জুলাই ২৩ থেকে অগাস্ট ২২।মেজাজ সংযত রাখতে হবে। কাজ এবং পরিবারিক দায়িত্বের মধ্যে সময় বের করাই মুশকিল হতে পারে।লাকি সাইন- একটি টালি\nকন্যা (Virgo): অগাস্ট ২৩ থেকে সেপ্টেম্বর ২২।সামান্য কারণে নিত্য কাজে ব্যাঘাত ঘটতে পারে। আটকে থাকা টাকা পাওয়া যেতে পারে।লাকি সাইন- পুরনো প্রিয় বস্তু\nতুলা (Libra): সেপ্টেম্বর ২৩ থেকে অক্টোবর ২২।আস্থাশীল কোনও মানুষ আরও বেশি প্রত্যাশা করতে পারে। নিজের অভিব্যক্তির উপর নজর রাখা দরকার।লাকি সাইন- একটি নতুন পদচিহ্ন\nবৃশ্চিক (Scorpio): অক্টোবর ২৩ থেকে নভেম্বর ২১।চাকরির পরীক্ষায় সাফল্যের ইঙ্গিত। তবে প্রস্তুতি জরুরি। কারও মন্তব্যে প্রভাবিত না হওয়াই ভাল।লাকি সাইন– একটি ইনডোর গেম\nধনু (Sagittarius): নভেম্বর ২২ থেকে ডিসেম্বর ২১।যে কোনও পরিস্থিতির মোকাবিলা করার জন্য আগে থেকে প্রস্তুত থাকতে হবে। প্রতিবারের মতো এ বারও হয়তো মা সাহায্য করবেন।লাকি সাইন– একটি গাঁদা ফুল\nমকর (Capricorn): ডিসেম্বর ২২ থেকে জানুয়ারি ১৯।মিষ্টি খাওয়ায় নিয়ন্ত্রণ দরকার। কর্মোদ্যম তুঙ্গে থাকবে।লাকি সাইন– একটি বাগান\nকুম্ভ (Aquarius): জানুয়ারি ২০ থেকে ফেব্রুয়ারি ১৮।সৃজনশীল কাজের জন্য জনপ্রিয়তা পাওয়া যাবে। কোনও পরামর্শ শোনার মতো মানসিকতা নাও থাকতে পারে।লাকি সাইন– একটি ওয়ালেট\nমীন (Pisces): ফেব্রুয়ারি ১৯ থেকে মার্চ ২০।নতুন কোনও কাজে ভেবেচিন্তে পদক্ষেপ করা দরকার। অর্থকরী দিক শুভ।লাকি সাইন- ডেইজি ফুল\nআরও পড়ুন-গত ২ বছরে দিয়েছে ৯৫০% পর্যন্ত রিটার্ন, এই মাল্টিব্যাগার স্টকগুলিকে চিনে নিন\nFirst published: June 03, 2022, 09:19 IST


হারানো শহর আটলান্টিস সভ্যতার রহস্য ও ইতিহাস\nতিমন দে অক্টোবর ০৬, ২০২০0মন্তব্য\nআটলান্টিস (Atlantis) একটি হারিয়ে যাওয়া সভ্যতা। কালের বিবর্তনে হারিয়ে যাওয়া রহস্যময় এই শহরটিকে এখনো একটি উন্নত, সভ্য এবং utopian সমাজ হিসেবে বিবেচনা করা হয়। অ্যাডভেঞ্চার (Adventure) প্রিয় মানুষের কাছে আটলান্টিস একটি স্বপ্ন ঘেরা শহর। যেখানে লুকিয়ে আছে ইতিহাসের একটি বিশাল রহস্য।\nআটলান্টিস (Atlantis) শহর আছে নাকি নেই এই বিষয় নিয়ে তর্কবিতর্কের শেষ বোধ হয় কখনোই হবে না। অনেক বিখ্যাত প্রত্নতাত্ত্বিক দাবি করেছেন আটলান্টিস শহর আছে, আবার অনেকে এই শহরটিকে বিখ্যাত দার্শনিক প্লেটোর নিছক কল্পনা বলে উড়িয়ে দিয়েছেন।\nতবে নিছক কল্পনা হোক আর বাস্তবই হোক, Adventure প্রেমী মানুষ বার বার এই শহরের জন্য নিজের জীবন হুমকির মুখে ফেলেছে। এবং কেউ কেউ তাদের জীবন ও বিসর্জন দিয়েছেন। হয়তো এই রহস্যময় শহরের হদিশ এখনো পাওয়া যায় নি, কিন্তু রহস্যপ্রিয় মানুষ এখনো হাল ছাড়ে নি।\nচলুন আজ আপনাদের আবার নতুন করে ঘুরিয়ে নিয়ে আসি সেই হারানো শহর আটলান্টিস থেকে। এবং জেনে আসি এই শহরের কিছু অজানা রহস্য সম্পর্কে যা যুগ যুগ ধরেই মানুষের আগ্রহের কেন্দ্র বিন্দু হয়ে আছে!\nরহস্যময় এক শহরের কাহিনি যার নাম আটলান্টিস!\nআটলান্টিস শহরের প্রথম খোঁজ পাওয়া যায় প্রাচীন গ্রিক দার্শনিক প্লেটোর লেখনি হতে। টিমেউস ও ক্রিটিয়াস নামে প্লেটোর দুটি বিখ্যাত ‘ডায়ালগ’ রয়েছে। মূলত তার এই ডায়ালগ দুটিতে এই শহরটির উল্লেখ পাওয়া যায়। ৩৬০ খ্রিস্টপূর্বাব্দে প্লেটো তার শিষ্যদেরকে এই নগরটির কথা বলেছিলেন।\nঅনেকে প্রত্নতাত্ত্বিক দাবি করে থাকেন যে, এই শহরটি প্লেটোর নিজের কল্পিত কোনো শহর এবং এর বাস্তবে কোন অস্তিত্বই কোনদিন ছিল না। কিন্তু এই সম্পর্কিত পুরনো নথি অনুসারে প্রত্নতাত্ত্বিকদের এই দাবি সম্পূর্ণ ভিত্তিহীন বলে বার বার প্রমানিত হচ্ছে।\nপ্লেটোর লেখনী থেকে জানা যায় যে, রহস্যময় শহর আটলান্টিসের কথা প্রথম জানতে পারেন গ্রিক "মহাজ্ঞানী সোলোন"। তবে এখানে মজার ব্যাপার হলো, সোলোন ও এই শহরটির কথা আগে জানতেন না।\nএবং এই মহাজ্ঞানী সোলোন এই শহরটির কথা জেনেছেন মিশরের এক ধর্মযাজকের কাছ থেকে। মিশরীয় ধর্মযাজকের থেকে শোনা এই আটলান্টিস শহরের গল্পটি, সোলোন তার এক আত্মীয় "ড্রপাইডসের" কাছে বলেন। বংশ পরম্পরায় গল্পটি ড্রপাইডস তার সন্তান, তার প্রপৌত্র ক্রিটিয়াস এই গল্পটি প্লেটোর কাছে বলেন।\nআটলান্টিস একটি শহরের নাম\nআটল্যান্টিস শহর নিয়ে বেশীরভাগের একটি বহুল প্রচলিত ধারনা হল, আটলান্টিক মহাসাগরের কাছে অবস্থিত হওয়ায় নগরটির নাম দেওয়া হয়েছিল আটলান্টিস। কিন্তু তাদের এই ধারনাটি একদমই ভুল।\nপ্লেটোর বর্ণনা অনুযায়ী, গ্রীক দেবতা পোসাইডন (গ্রীকদের মতে উনি সমুদ্রের দেবতা) ছিলেন আটলান্টিসের রাজা। এবং পোসাইডনের স্ত্রী ক্লিওটার ছিলেন খুব সুন্দরী। দ্বীপের মাঝখানে পাহাড়ের মাথায় স্ত্রীর জন্য এক অপরূপ প্রাসাদ তৈরি করেন পোসাইডন। তাদের পাঁচ জোড়া যমজ সন্তান ছিল। এবং এই সমুদ্র দেবতা তার দশ সন্তানকে দ্বীপের বিভিন্ন অংশ শাসনের ভার দিয়েছিলেন।\nতার বড় যমজ সন্তানের একজনের নাম ছিল এটলাস। পোসাইডন এটলাসকে এই দ্বীপের একটি অংশ শাসনের ভার দিয়েছিলেন। পোসাইডনের পুত্র এটলাসের নামানুসারে এই দ্বীপের সেই অংশের নাম হয় আটলান্টিস। এটলাস পরবর্তীতে পুরো দ্বীপ এবং সমুদ্রের চারপাশের অঞ্চল নিজের অধিকারে নিয়ে নেন এবং এরপর পুরো দ্বীপের নাম তার নামে হয়ে যায় আটলান্টিস।\nকেমন ছিল সেই রহস্যময় আটলান্টিস শহর\nপ্লেটোর লেখনী অনুসারে, আটলান্টিস ছিল এক স্বর্গোদ্যান। এবং সেখানকার মাটি ছিল অত্যন্ত উর্বর। কৃষকরা সেখানে নানারকম ফসল ফলাতো আর তাতে ফলতো নানা ফলমূল, শাকসবজি। প্রচুর পরিমাণে ফসল হওয়ার কারনে নগরীতে কোনো অভাব ছিল না।\nরং-বেরঙের সুন্দর ফুলে ভরে থাকতো এই রাজ্যের বিস্তীর্ণ এলাকা। অপরূপ প্রাকৃতিক সৌন্দর্যে ঘেরা এই রাজ্যে সোনা, রূপো, তামা ইত্যাদি খনিজ সম্পদেরও কোনো অভাব ছিল না।\nএখানের সেচ ব্যবস্থা ছিল অত্যন্ত উন্নত। পাহাড়ের গাঁ ঘেঁষে গড়ে উঠেছিল কৃষকদের বাড়ি। আটলান্টিস নগর ঘিরে ছিল সুন্দর সুন্দর প্রাসাদ, বন্দর এবং মন্দির। অট্টালিকা গুলো ছিল সোনা ও রূপার কারুকার্য খচিত! এবং এ শহরের প্রধান আকর্ষণ ছিল এক সমুদ্র দেবতার মূর্তি। ধারনা করা হয় মূর্তিটি ছিল গ্রীক সমুদ্র দেবতা পোসাইডনের।\nরাজধানীটির অবস্থান ছিল এক সবুজে ঘেরা পাহাড়ের চূড়ায়। পাহাড়ের চারিদিক ঘিরে ছিল বেশ কয়েকটি পরিখা। পরিখা গুলোকে পরস্পরের সাথে খাল দিয়ে যুক্ত করা ছিল।এবং বাইরের পরিখাটি খাল দিয়ে যুক্ত ছিল সমুদ্রের সাথে। মূলত সমুদ্র পথে বিভিন্ন রাজ্যের সাথে ব্যবসা বাণিজ্যের জন্য এ খাল গুলো ব্যবহার করা হতো।\nআটলান্টিস নগরীর বাড়ি গুলোতে আধুনিক সব ব্যবস্থা ছিল। দামি ধাতু দ্বারা তৈরী পাথরের দেওয়াল, বিশাল সোনার মূর্তি, গরম আর ঠাণ্ডা জলের ঝরণা, এবং আরো বিভিন্ন সুযোগ সুবিধা বাড়ি গুলোতে সংযুক্ত করা ছিল।\nএই উন্নত শহরটাতে এক সুগঠিত বিশাল সেনাবাহিনীও ছিল। প্লেটোর অনবদ্য বর্ণনা থেকে জানা যায়, আটলান্টিসের লোক জনের মধ্যে কেউ কেউ দক্ষ ইঞ্জিনিয়ার কিংবা স্থপতিও ছিলেন।\nকিন্তু এ বিষয়টি নিয়ে অনেক গবেষক দ্বিমত পোষন করেছেন। কেউ কেউ এটাকে নেহাৎ কল্পনা বলেছেন। তাদের মতে, "প্লেটো যে বর্ণনা দিয়েছেন, তার সময়েরও নয় হাজার বছর আগে প্রস্তর যুগের শুরুর দিকে এরকম উন্নত বুদ্ধিদীপ্ত নৌশক্তিসম্পন্ন সভ্যতা পৃথিবীর বুকে গড়ে ওঠা সত্যিই অকল্পনীয়"।\nধ্বংস হল স্বর্গীয় শহর আটলান্টিস\nপ্লেটোর লেখনি থেকে জানা যায়, যিশু খ্রিস্টের জন্মের প্রায় ১,৫০০ বছর আগে এই নগরীর বিলুপ্তি ঘটে। এ নগরের ধ্বংস হওয়া নিয়ে প্লেটো তার লেখনিতে বলেছেন, "পোসাইডন তার দশ ছেলেকে দেশটির একেক অংশ শাসনের ভার দেন। এমনিতে বেশ শান্তিই ছিল। কিন্তু ক্রমশই দশজনের মধ্যে বিরোধ বাড়তে লাগল। তারা প্রত্যেকেই নিজেদের রাজ্যের সীমা বাড়াতে চাইল। আটলান্টিসের নির্মল আকাশে লোভ আর হিংসার ছায়া পড়ল। স্বর্গের জিউস তখন ঠিক করলেন, এদের শিক্ষা দিতে হবে। সেজন্যই দেবতাদের ডেকে তড়িঘড়ি করে এক সভার আয়োজন করলেন তিনি"।\nপ্লেটোর গল্প এখানে এসে থেমে গিয়েছিল। এরপর কী হলো তা আর জানা যায় নি। যদিও এর শেষাংশ টুকু অনেকে তাদের নিজেদের মত করে বলেছেন।\nএই শেষ অংশ টুকু যে মতবাদটি সর্বাধিক প্রচলিত তা হল যে, "স্বর্গের দেবতা জিউসের রোষানলে পড়ে এই নগরী ধ্বংস হয়ে যায়"। যদিও পরবর্তীতে অনেক গবেষক আটলান্টিসের ধ্বংস হওয়া নিয়ে নানা মত রেখেছেন। তার মধ্যে উল্লেখযোগ্য হল গ্রিক পুরাতাত্ত্বিক "অ্যাঞ্জেলোস গ্যালানোপুলো"।\nগত শতাব্দীর ষাটের দশকের শেষে তার এই তত্ত্বটি আটলান্টিস সম্পর্কে সবার ধারনা পাল্টে দিয়েছিল। অ্যাঞ্জেলোস গ্যালানোপুলোর মতবাদ অনুসারে, "১,৫০০ খ্রিস্টপূর্বাব্দ নাগাদ এক ভয়ানক আগ্নেয়গিরি জেগে উঠেছিল ভূমধ্যসাগরের সান্তোরিনি দ্বীপে।\nআগ্নেয়গিরির হঠাৎ জেগে ওঠা ও তার দরুণ এক ভয়াবহ ভূমিকম্প ও প্রবল জলোচ্ছাসের সৃষ্টি হয় পুরো নগর জুড়ে। ফলে এক রাতের মধ্যে আটলান্টিক মহাসাগরের নীচে তলিয়ে যায় এই শহর। আর সেই সাথে মুছে যায় এক উন্নত সভ্যতার যত চিহ্ন"।\nএখন পর্যন্ত এই মতবাদটিকেই সত্যি বলে ধারনা করা হয়। কারন আরেক বিখ্যাত সমুদ্র গবেষক "রবার্ট বালার্ড" যিনি টাইটানিকের ধ্বংসাবশেষ খুঁজে পেয়েছিলেন , তিনি এই মতবাদটির সঙ্গে একমত পোষন করেন।\nতিনি বলেন যে,"আটলান্টিসের এই ধ্বংসের তথ্যটি সঠিক হতে পারে। কারণ, ইতিহাসের এই সময়টায় বড় ধরনের বন্যা এবং আগ্নেয়গিরি বিস্ফোরণের তথ্য পাওয়া গেছে"।\nআটলান্টিস এর অবস্থান কোথায়\nআটলান্টিস নগরটি কোথায় ছিল তা নিয়ে মানুষের আগ্রহের শেষ নাই। আটলান্টিসের খোঁজে এখনো অনেক বৈজ্ঞানিক তাদের গবেষণা এবং অনুসন্ধান চালাচ্ছেন। যদিও এখনো এর প্রকৃত অবস্থান নির্ণয় করা সম্ভব হয়নি। প্রত্নতত্ত্ববিদরা বিভিন্ন সময় বিভিন্ন স্থানকে হারিয়ে যাওয়া আটলান্টিস হিসেবে চিহ্নিত করেছেন। কিন্তু তারা কোনো জোরালো প্রমাণ তুলে ধরতে পারেননি।\nঅনেক গবেষকদের মতে, গ্রিক দ্বীপ ক্রিটের কাছাকাছি আটলান্টিস এর অবস্থান ছিল । কারো কারো মতে, গ্রিসের সান্তোরিনি শহরটিই হচ্ছে অ্যাটলান্টিস। আবার কারো মতে, বলিভিয়ার আন্দিজ পর্বতমালার কাছে, এমনকি আফ্রিকায়ও নাকি থাকতে পারে আটলান্টিস।\nকারো কারো মতে, আটলান্টিস গ্রিক পুরাণের শহর টান্টালিসও হতে পারে। এর কারণ হিসাবে বলা হয়, " "গ্রীক দেবরাজ জিউস রেগে গিয়ে বজ্রপাত করেন টান্টালিসের উপরেও" । অনেকে বলে থাকেন, ফ্লোরিডার উপকূলে বিমিনি দ্বীপের পাশে দিয়ে হারিয়ে যাওয়া আটলান্টিসের একটি পথের অস্তিত্ব রয়েছে।\nপ্লেটোর দেয়া তথ্যসূত্র থেকে জানা যায়, "আটলান্টিক মহাসাগর থেকে উৎপত্তি হওয়া একটি দ্বীপই হচ্ছে আটলান্টিস"। এ সম্পর্কে আরো বলা হয়ে থাকে, হারকিউলিস পিলার নামে এক ছোট দ্বীপের অস্তিত্ব ছিল তার পাশে যেটা বর্তমানে জিব্রাল্টার প্রণালী হিসেবে পরিচিত।\nঅনেকে মনে করে , জিব্রাল্টার প্রণালীর কাছাকাছি কোথাও ছিল আটলান্টিস শহরটি। ১৯৬৮ সালে লেখক 'এগার ক্যাচি' তার বই ‘'On Atlantis’' এ Atlantis এর সম্ভাব্য স্থান সম্পর্কে একটি ধারনা দেন।\nতিনি বলেন যে, "মিশরের নীলনদ এবং স্ফিংস এর মূর্তির মাঝে হল অব রেকর্ডস যেখানে আবিষ্কৃত হয়েছে, সেখানেই পাওয়া যেতে পারে আটলান্টিসের ধ্বংসাবশেষ"।\n২০১১ সালে হাটফোর্ড বিশ্ববিদ্যালয়ের প্রত্নতত্ত্ববিদ "রিচার্ড ফ্রেউন্ড" ও তার দল কয়েকটি শহরের সন্ধান পান। তারা মনে করেন আটলান্টিস নগরটি এছখানেই ছিল। স্পেনের "কাদিজ" নামক এক শহরের উত্তরে ডোনা ন্যাশনাল পার্কের সোয়াম্প ফরেস্টের নীচে এই শহরগুলোর অস্তিত্ব খুঁজে পাওয়া গেছে।\nতবে দুঃখের বিষয় আটলান্টিসের প্রকৃত অবস্থান সম্পর্কে কোনো গবেষকই এখনো নিশ্চিত হতে পারেননি।\nসত্যি কি আটলান্টিস আছে? নাকি সবই কল্পনা?\nআটলান্টিস আছে নাকি নেই? নাকি প্লেটোর এই কাহিনী কোনো পৌরাণিক কল্পকাহিনী কিনা তার ব্যাপারে ইতিহাসবিদরা এখনো একমত হতে পারেননি।\nতবে ক্রিটিয়াস দাবি করেছিলেন যে, 'মহাজ্ঞানী সোলোনের কাছ থেকে তিনি এই গল্পটি শুনেছিলেন'। উল্লেখ্য সোলোন ছিলেন খ্রিস্টপূর্ব ষষ্ঠ শতকের এথেন্সের বিখ্যাত নীতিনির্ধারক।\nঅনেক গবেষক ধারনা করেন, সোলোন যখন মিশরে যান তখন সেখানের প্রাচীন কিছু পুঁথি থেকে এথেন্স এবং আটলান্টিস সম্পর্কে জানতে পারেন।\nএই বিষয়ে আরেক দল মনে করেন, এই আটলান্টিস শুধু প্লেটোর কল্পনা মাত্র। তারা মনে করেন, প্লেটো প্রাচীন কিছু যুদ্ধের কাহিনী থেকে অনুপ্রাণিত হয়ে আটলান্টিসের এই কাহিনীটি রচনা করেন।\nঅনেকে এটাও মনে করেন, "আটলান্টিস শুধুই প্লেটোর কল্পনায় বোনা এক নগর সভ্যতা, যা তিনি তারা কল্পনায় সৃষ্টি করেছেন এবং কল্পনায় সেই নগরীর ধ্বংস ও করেছেন।\nপৃথিবীর অধিকাংশ সংস্কৃতিতেই ‘হারানো সভ্যতা' নিয়ে অনেক উপকথা প্রচলিত রয়েছে। তাই অনেকেই এসব উপকথার ভিত্তি রয়েছে বলে মনে করেন।\nএকারনেই কিছু গবেষক আটলান্টিসের বিষয়টি বেশ গুরুত্বের সাথে নিয়েছেন এবং আটলান্টিস নিয়ে এখনো গবেষণা চালাচ্ছেন। হয়তো কোনো একদিন আমরা এই সভ্যতা সম্পর্কে জানতে পারবো।


নিজস্ব প্রতিবেদক । ৭ জুলাই, ২০২০ ২:৪০ অপরাহ্ণ\nনির্বাচন কমিশন সচিব মো. আলমগীর বলেছেন, বগুড়া-১ (সারিয়াকান্দি-সোনাতলা) ও যশোর-৬ (কেশবপুর) আসনের উপনির্বাচন পেছানোর সুযোগ নেই। তাই বিএনপির এই দাবি রক্ষা করা সম্ভব নয়।\nআজ মঙ্গলবার (০৭ জুলাই) দুপুরে নির্বাচন কমিশনের নিজ কার্যালয়ে সাংবাদিকদের একথা বলেন তিনি। এর আগে বিএনপির দুইজন প্রতিনিধি নির্বাচন কমিশনে গিয়ে এই নির্বাচন করোনা ভাইরাস ও বন্যার কারণে অগ্রহণযোগ্য দাবি করে পেছানের কথা বলেন।\nএ বিষয়ে নির্বাচন কমিশন সচিব বলেন, বিএনপি তার আবেদনে নির্বাচন পুনর্বিবেচনার দাবি জানিয়েছে। কিন্তু তারা একথা খুব ভালো করেই জানেন যে নির্বাচন পেছানোর কোনো সুযোগ নেই। কেননা, এখন নির্বাচন পেছালে সংবিধান লঙ্ঘনের দায়ে নির্বাচন কমিশনের বিরুদ্ধে মামলা করা যাবে।\nসাংবাদিকদের এক প্রশ্নের জবাবে তিনি বলেন, কোনো আসন শূন্য হলে তার পরবর্তীতে ৯০ দিনের মধ্যে উপ-নির্বাচন করতে হয়। দৈবদুর্বিপাকের কারণে প্রধান নির্বাচন কমিশনার (সিইসি) আরো ৯০ দিন সময় নিতে পারেন। সেই সময়ও পার হয়ে গেলে সুপ্রিম কোর্ট থেকে ব্যাখ্যা নিয়ে সিদ্ধান্ত নিতে হয়।\nমো. আলমগীর বলেন, এই সময়ের মধ্যে ভোট না করলে রাষ্ট্রের যেকোনো ব্যক্তি সংবিধান লঙ্ঘনের দায়ে মামলা করতে পারেন। আর সংবিধান লঙ্ঘনের শাস্তি খুব মারাত্মক। মৃত্যুদণ্ডও হতে পারে। কাজেই এ দায়িত্ব আইন মন্ত্রণালয়ও নেবে না, কমিশনও নেবে, কেউ নেবে না।\nএর আগে বিএনপির নির্বাচন পেছানোর দাবিটি ইসি সচিবের কাছে তুলে ধরেন বিএনপির যুগ্ম মহাসচিব সৈয়দ মোয়াজ্জেম হোসেন আলাল। পরে তিনি সাংবাদিকদের বলেন, করোনার এই সময়ে আমরা নির্বাচনে অংশগ্রহণ না করার সিদ্ধান্ত নিয়েছি। তাই কমিশনের কাছে তাদের সিদ্ধান্ত পুনর্বিবেচনার জন্য আহ্বান জানিয়েছি। কমিশন যদি নির্বাচন না পেছায় তবে আমরাও নির্বাচনে অংশগ্রহণ করবো না।\nএক প্রশ্নের জবাবে তিনি বলেন, নির্বাচন না পেছালে ব্যালট পেপারের আমাদের প্রার্থীর প্রতীক না রাখার জন্যও ইসি সচিবকে বলেছি। কিন্তু সেটা সম্ভব হবে কিনা জানি না।\nব্যালট পেপারে বিএনপির প্রার্থীর প্রতীক না রাখার দাবির প্রসঙ্গে মো. আলমগীর বলেন, আইন অনুযায়ী নির্বাচনে প্রার্থিতা প্রত্যাহারের একটা নির্দিষ্ট সময় থাকে। এই সময়ের পর আইনগতভাবে প্রার্থিতা প্রত্যাহার বা নির্বাচন থেকে সরে দাঁড়াবার কোনো সুযোগ নেই। কোনো বৈধ প্রার্থী যদি প্রার্থিতা প্রত্যাহার না করে নির্বাচন বর্জন করেন, তবুও তার নামে প্রতীক ব্যালট পেপারে ছাপা হবে।\nট্যাগঃ ইসি সচিব, উপ-নির্বাচন


ডিএসসিসির মালামাল বিতরণে আবারো সেই সরদার!\nঢাকা দক্ষিণ সিটি করপোরেশন ( ডিএসসিসি) - ফাইল ছবি\n০৫ এপ্রিল ২০২০, ০০:৩৯, আপডেট: ০৫ এপ্রিল ২০২০, ১১:১৩\nস্বাস্থ্য কিংবা ভাণ্ডার কর্মকর্তা নন, সমাজকল্যাণ অথবা বস্তি উন্নয়ন কর্মকর্তাও নয় তবুও কোনো দুর্যোগের মুহূর্ত এলেই রহস্যজনক কারণে মূল দায়িত্বে থাকছেন রাজস্ব বিভাগের মূল পদ উপ-প্রধান রাজস্ব কর্মকর্তা মো. ইউসুফ আলী সরদার। বর্তমানে তিনি চলতি দায়িত্বে থাকা প্রধান রাজস্ব কর্মকর্তা।\nজানা গেছে, অনেক অভিযোগ থাকা সত্ত্বেও তার ব্যতিক্রম হয়নি। তাকেই করা হয়েছে আহ্বায়ক। তিনি বিসিএস কর্মকর্তা না হলেও কমিটিতে প্রায় ডজন খানেক বিসিএস ক্যাডার কর্মকর্তাকে রাখা হয়েছে তার অধীনে।\nকরোনা উপলক্ষে ডিএসসিসির পক্ষ থেকে হতদরিদ্রদের মাঝে নিত্যপ্রয়োজনীয় জিনিসপত্রসহ জরুরি খাদ্য বিতরণে গঠিত এ কমিটিতে মো. ইউসুফ আলী সরদারকে আহ্বায়ক করায় সংস্থাটির অনেকেই বিস্ময় প্রকাশ করে বলেছেন আবারো সেই সরদার! এই সরদারকে রাজস্ব প্রধান করায় বিসিএস ক্যাডার কর্মকর্তারা হয়েছেন ক্ষুব্ধ।\nসূত্র জানায়, ঢাকা দক্ষিণ সিটি কর্পোরেশনের (ডিএসসিসি) পক্ষ থেকে বস্তিবাসী, পথবাসী, ভাসমান ও হতদরিদ্র জনগোষ্ঠীর মধ্যে মালামাল বিতরণে ডিএসসিসির সচিব মো. মোস্তফা কামাল মজুমদারের গত ২৫ মার্চ স্বাক্ষরিত এক অফিস আদেশে ১৩ নামের তালিকা বিশিষ্ট একটি কমিটি অনুমোদন দেয়া হয়। যার স্মারক সংখ্যা-৪৬.২০৭.০০০.০৩.০২.৫৪৪.২০২০-১৭০। আর এ তালিকার ৩নং ক্রমিকে ডিএসসিসির সকল আ লিক নির্বাহী কর্মকর্তাদের রাখা হয়েছে।\nআবার এই তালিকার ৬নং ক্রমিকে যার নাম দেয়া হয়েছে তার মূল পদ উপ-কর কর্মকর্তা এবং চলতি দায়িত্ব কর কর্মকর্তা এসব তথ্য গোপন করে তালিকায় তার নামের সাথে শুধুমাত্র রাজস্ব কর্মকর্তা (অ.দা.), ডিএসসিসি লেখা রয়েছে। এছাড়া একজন উপ-প্রধান রাজস্ব কর্মকর্তাকে আহ্বায়ক করে তার অধিনে বিসিএস ক্যাডারদের সদস্য করায় ডিএসসিসির অনেকেই কমিটি গঠনকারীদের কার্যক্রম নিয়ে প্রশ্ন তুলেছেন।\nজানা গেছে, করোনা উপলক্ষে কমিটি গঠনের পরই কমিটির আহ্বায়ক ইউসুফ আলী সরদারকে ডিএসসিসির কোষাগার থেকে দশ লাখ টাকা দেয়ার একটি অফিস আদেশ দেয়া হয়। এছাড়াও আরো একাধিক কর্মকর্তাতে এভাবে ৫ লাখ এবং ৮ লাখ করে দেয়ার আদেশ দেয়া হয়। কিন্তু এ টাকা কি উপলক্ষে দেয়া হবে তা জানা যায়নি।\nএ ব্যাপারে প্রধান হিসাব রক্ষণ কর্মকর্তা মো. আলমগীর হোসেন বলেন, আমার কাছে এ রকম একটি ফাইল এসেছে তবে ফান্ড না থাকায় আমি তাদেরকে টাকা দিতে পারিনি। কিসের জন্য তাদের এ টাকা দিতে বলা হয়েছে জানতে চাইলে তিনি বলেন, আমি ফাইল না দেখে বলতে পারব না।\nসূত্র মতে, শুধু এবারই নয় তার ভাগ্য এতটাই সুপ্রসন্ন গত বছর ডেঙ্গু প্রাদুর্ভাবের সময়ও নগরীতে অ্যারোসল সরবরাহ ও বিতরণের দায়িত্বও দেয়া হয়েছিল তাকে। এসব অ্যারোসল সরবরাহের খবর খোদ সিটি কর্পোরেশনের ভাণ্ডার কর্মকর্তা নিজেই জানেন না। এই অ্যারোসল বিতরণের দায়িত্ব মূলত স্বাস্থ্য বিভাগে থাকার কথা। কিন্তু মেয়রের পছন্দের লোক বিধায় ইউসুফ আলী সরদারকে দেয়া হয়েছিল। যার ফলে কেনাকাটা থেকে প্রতিটি খাতে ছিল অনিয়ম দুর্নীতির বিস্তর অভিযোগ। মেয়রের অতি ঘনিষ্ঠ ও আস্থাভাজন হওয়ার সুবাদে গত প্রায় সাড়ে চার বছর দোর্দণ্ড প্রতাপে ডিএসসিসির বিভিন্ন বিভাগের অঘোষিত কর্তৃত্ব করে যাচ্ছেন তিনি।\nনাম প্রকাশ না করার শর্তে কমিটিতে ঠাঁই পাওয়া একজন বিসিএস ক্যাডার কর্মকর্তা বলেন, যেহেতু চাকরি করি তাই নন বিসিএস কর্মকর্তার নেতৃত্বে কাজ করতে আত্মসম্মানে লাগলেও আমরা দেশ ও জনগণের স্বার্থে কাজ করে যাবো। তিনি বলেন, করোনা উপলক্ষে গঠিত এ কমিটির আহ্বায়ক চরম বিতর্কিত হলেও ডিএসসিসিতে তিনি এতটাই ক্ষমতাধর যে তার বিরুদ্ধে কথা বললেই বিব্রতকর অবস্থায় পড়তে হবে। এর একাধিক প্রমাণও রয়েছে। তার দক্ষিণ সিটিতে রয়েছে বিশাল এক সিন্ডিকেট। তাছাড়া তিনি বর্তমান মেয়রের অতি ঘনিষ্ঠ ও আস্থাভাজন। যার ফলে গত বছর ডেঙ্গুর প্রাদুর্ভাবের সময় তাকে নগরীতে অ্যারোসল বিতরণের দায়িত্ব দেয়া হলেও স্বাস্থ্য বিভাগ এবং ভাণ্ডার শাখা কিছুই জানতেন না। অথচ এসব বিষয় শুরুতেই তাদের গোচরে থাকার কথা। এ নিয়ে গত বছর ব্যাপক সমালোচনাও হয়েছিল বলে জানান তিনি।\nনাম প্রকাশ না করার শর্তে ডিএসসিসির কয়েকজন কর্মকর্তা বলেন, ‘মেয়র স্যারের ভুল সিদ্ধান্ত আর ইউসুফ আলী সরদারের সিন্ডিকেটের কারণে ঢাকা দক্ষিণ সিটির অনিয়ম দুর্নীতি বাড়ছে।’ অভিযোগ উঠেছে, ক্রয়কৃত অ্যারোসলের গায়ে লাগানো কাগজের লেভেলে ডিএসসিসির মনোগ্রাম এবং এসিআই কোম্পানির মনোগ্রাম ও নাম ঠিকানা রয়েছে। তবে এই অ্যারোসলের লেভেলের কোথায়ও উৎপাদনের তারিখ ছিল না। মেয়াদোত্তীর্ণের তারিখ এবং মূল্য পর্যন্তও উল্লেখ ছিল না। এই অ্যারোসলের গায়ে মূল্য লেখা না থাকায় গত বছর এ নিয়ে নানা প্রশ্ন উঠেছিল খোদ দক্ষিণ সিটির কর্মকর্তা কর্মচারীদের মধ্যে। এ ব্যাপারে ডিএসসিসির সচিব মো. মোস্তফা কামাল মজুমদারের মোবাইল ফোনে একাধিকবার যোগাযোগের চেষ্টা করা হলেও তা সম্ভব হয়নি।\nডিএসসিসি করোনা ভাইরাস


দেশের ভেতর ভ্রমণেই জনপ্রতি ৪ লাখ টাকা! দেশের ভেতর ভ্রমণেই জনপ্রতি ৪ লাখ টাকা!\nপ্রকাশিত : ২১ সেপ্টেম্বর , ২০২০ ৮:২৪ অপরাহ্ন সর্বশেষ আপডেট : প্রকাশিত : ২১ সেপ্টেম্বর , ২০২০ ৮:২৪ অপরাহ্ন\nনিউজ ডেস্ক: উন্নয়ন প্রকল্পের টাকায় নিয়মিতই চলছে বিভিন্ন পর্যায়ের কর্মকর্তাদের ভ্রমণের মহোৎসব। প্রকল্প মানেই যেন থাকতে হবে কর্মকর্তাদের বিদেশে প্রশিক্ষণ বা বিদেশ ভ্রমণ। এবার দেশের ভেতরেই ভ্রমণের এক প্রস্তাবনা বিদেশ ভ্রমণকে হার মানিয়েছে।ইলিশ মাছ উন্নয়ন ও ব্যবস্থাপনায় ১৭৪ কর্মকর্তা দেশের অভ্যন্তরে ভ্রমণ করবেন। এ জন্য খরচ হবে ৬ কোটি ৯৯ লাখ ৭২ হাজার টাকা। যেখানে জনপ্রতি খরচ ৪ লাখ এক হাজার ৭২৫ টাকা। দেশের বাইরে প্রশিক্ষণের চেয়ে দেশের ভেতরেই ভ্রমণ ব্যয় বেশি।\nপ্রতি মাসে একটি গাড়ির ভাড়া ১ লাখ ২০ হাজার টাকা। চার বছরে এক গাড়ির ভাড়া সোয়া কোটি টাকা। আর প্রকল্পে আইন বাস্তবায়নেই খরচ হবে ৮ কোটি ৩১ লাখ টাকা। তবে এর আগে ২০১৭ সালে ইলিশ উৎপাদন দ্বিগুণ করতে ৯২৭ কোটি টাকার প্রকল্প প্রস্তাবনা তৈরি করেও সেটি আলোর মুখ দেখেনি।\nমৎস্য ও প্রাণিসম্পদ মন্ত্রণালয়ের এক প্রস্তাবনায় বলা হয়, ইলিশ আমাদের জাতীয় মাছ এবং নবায়নযোগ্য প্রাকৃতিক সম্পদ। দেশের মোট মৎস্য উৎপাদনে ইলিশের অবদান সর্বোচ্চ ১১ শতাংশ, যা জিডিপির এক শতাংশ। ৫ লাখ লোক ইলিশ আহরণের সাথে সরাসরি নিয়োজিত। আর ২০ থেকে ২৫ লাখ লোক প্রত্যক্ষ বা পরোক্ষভাবে জড়িত।\nঅভিযান ও নজরদারির পরও অপ্রাপ্ত অবস্থায় ইলিশ ধরাকে বন্ধ করা যাচ্ছে না। পাশাপাশি একশ্রেণীর মহাজন ও দালালচক্রের কাছে বন্দী আছে আমাদের জেলেরা। তাই ১০০ কোটি টাকা ব্যয়ে ওই সব দালালচক্রের কবল থেকে ১০ হাজার জেলে পরিবারকে মুক্ত করার জন্য পদক্ষেপ নেয়া হচ্ছে। আশির দশকের আগে মোট মৎস্য উৎপাদনের ২০ শতাংশ ছিল ইলিশের অবদান। ২০০০-০১ সালে ইলিশের উৎপাদন ২.২৯ লাখ মেট্রিক টন, ২০০১-০২ সালে কমে ২.২০ লাখ মেট্রিক টন, ২০০২-০৩ সালে আরো কমে ১.৯৯ লাখ মেট্রিক টন।\nআরও পড়ুন: ‘করোনা তোমায় দিলাম ছুটি, জীবাণুনাশক টানেল এখন ছাগল বাঁধার খুঁটি’\nতবে ২০১৭-১৮ সালে উৎপাদন বেড়ে হয় ৫.১৭ লাখ মেট্রিক টন। যা এই প্রকল্প শেষে ৬ লাখ মেট্রিক টনে উন্নীত হবে।\nপ্রকল্পের ব্যয় পর্যালোচনায় দেখা যায়, প্রকল্পটি বাস্তবায়নে ব্যয় প্রস্তাব করা হয়েছে ২৪৬ কোটি ২৮ লাখ টাকা। ১৭৪ জনের জন্য ভ্রমণব্যয় ধরা হয়েছে ৬ কোটি ৯৯ লাখ ৭২ হাজার টাকা। ২৯টি বোট কেনা হবে। এতে ব্যয় হবে ৯ কোটি ৫০ লাখ টাকা। প্রতিটি বোটের দাম ৩২ লাখ ৭৫ হাজার টাকা। জাটকা ও মা ইলিশ সংরক্ষণে মৎস্য সংরক্ষণ আইন বাস্তবায়নে মোট ১৬ হাজার ৬১৬টি অপারেশন করা হবে। যার জন্য সম্ভাব্য ব্যয় ধরা হয়েছে ৮ কোটি ৩০ লাখ ৮০ হাজার টাকা। সম্মিলিত বিশেষ অভিযানে ব্যয় হবে ২১ কোটি ৮ লাখ ৭০ হাজার টাকা।\nএখানে তিন বছরে ১ হাজার ২৭৮টি অভিযান পরিচালনা করা হবে। অবৈধ ও ধ্বংসাত্মক জাল নির্মূলে জাল বিনিময়ে খরচ ৬০ কোটি টাকা। প্রতি পরিবার পাবে ৬০ হাজার টাকা। বিকল্প কর্মসংস্থানের জন্য ব্যয় ৭৫ কোটি টাকা। ৫০টি নিখোঁজ জেলে পরিবারকে সহায়তা ও ১৫ হাজার জেলেদের আইডি কার্ড দিতে ব্যয় হবে সাড়ে ৩৭ লাখ টাকা। প্রতি মাসে একটি গাড়ি ভাড়া ১ লাখ ২০ হাজার টাকা হারে ৪ বছরে ১ কোটি ১৫ লাখ টাকা।\nসংশ্লিষ্টরা বলছেন, ইলিশ কমে যাওয়ার কারণগুলোর মধ্যে রয়েছে অভ্যন্তরীণ জলাশয়ের পরিবেশগত পরিবর্তনের ফলে বিশেষ করে বিভিন্ন নদ-নদী বাঁধ ও ব্রিজের কারণে। এ ছাড়া উজান থেকে পরিবাহিত পলি জমার জন্য পানিপ্রবাহ ও নদীর নাব্যতা কমে যাচ্ছে। দূষিত হয়ে পড়ছে জলজ পরিবেশ। ফলে ইলিশের পরিভ্রমণ পথ, প্রজনন ক্ষেত্র, বিচরণ ও চারণ ক্ষেত্র দিন দিন পরিবর্তিত এবং বিনষ্ট হচ্ছে। এর জন্য উৎপাদনও কমে যাচ্ছে। ইলিশের জন্য খ্যাত এক সময়ের পদ্মা, ধলেশ্বরী, গড়াই, চিত্রা, মধুমতি ইত্যাদি নদীতে বর্তমানে শুষ্ক মৌসুমে ইলিশ মাছ প্রায় পাওয়া যায় না।\nপ্রস্তাবিত প্রকল্পে জাটকা ধরা নিষিদ্ধ সময়ে এবং জেলেদের অবৈধ মাছ ধরা বন্ধে বিভিন্ন ধরনের কম্বিং অপারেশন, ক্র্যাশ প্রোগ্রাম এবং অভিযান পরিচালনার সংস্থান রাখা হয়েছে।২০১৬ সালের জানুয়ারিতে দু’দফায় ভোলা, বরগুনা ও পটুয়াখালী জেলায় অভিযানে ২২৫টি মোবাইল কোর্ট ও ৪৩৩টি অভিযান চালিয়ে এক হাজার ৩২৬টি বেহন্দি জাল এবং এক হাজার ৭১টি অন্যান্য জাল যেমন- বেড় জাল, চর ঘড়া জাল, মশারি জাল, পাইজাল ইত্যাদি আটক করা হয়।\nপরিকল্পনা কমিশন বলছে, বিভিন্ন কারণে ইলিশের প্রকল্পগুলো আগে নেয়া হয়নি। এটাই প্রথম প্রকল্প। অনুমোদন পেলে দেশের ২৯টি জেলার ১৩৪টি উপজেলায় চলতি বছর থেকে ২০২৪ সালের জুনের মধ্যে প্রকল্পটি করবে মৎস্য অধিদফতর।\nএ ব্যাপারে পরিকল্পনা কমিশনের কৃষি, পানিসম্পদ ও পল্লী প্রতিষ্ঠান বিভাগের সদস্য (সচিব) মো: জাকির হোসেন আকন্দের কাছে জানতে চাইলে তিনি বলেন, বিভিন্ন এলাকায় তারা এই সব কাজের জন্য ভ্রমণ করবেন। এখানে খরচ হবেই।\nতিনি বলেন, এর আগে কম টাকার কারণে অনেক আইন কার্যকর করা সম্ভব হয়নি। তাই এবার আইন বাস্তবায়নে ও মনিটরিংয়ে ম্যাজিস্ট্রেটদের জন্য ব্যয় বরাদ্দ বাড়ানো হয়েছে। আগে যে পরিমাণ জাল দেয়ার কথা ছিল এখন সেটার পরিমাণও বৃদ্ধি করা হয়েছে। যার কারণে প্রকল্পের ব্যয় কিছুটা বাড়ানো হয়েছে।\nপ্রকাশিত : ৪ অক্টোবর , ২০২০ ৪:৪৮ অপরাহ্ন


বাইডেনের সঙ্গে ট্রাম্প প্রসাশনের নীরব আতাত! - Bhorer Kagoj\nবিয়ের অনুষ্ঠানে গিয়ে লাশ হয়ে ফিরলেন ১৪ জন\nপ্রচ্ছদ আন্তর্জাতিক যুক্তরাষ্ট্র বাইডেনের সঙ্গে ট্রাম্প প্রসাশনের নীরব আতাত!\nবাইডেনের সঙ্গে ট্রাম্প প্রসাশনের নীরব আতাত!\nপ্রকাশিত: নভেম্বর ২০, ২০২০ , ২:৫৩ অপরাহ্ণ আপডেট: নভেম্বর ২০, ২০২০ , ২:৫৩ অপরাহ্ণ\nসবাই দেখছেন চোখের সামনে স্পষ্ট বাইডেনের বিজয়। কিন্ত ক্ষমতা ছাড়ার দ্বারপ্রান্তেও এ ফলাফল মেনে নিতে রাজি নন ডোনাল্ড ট্রাম্প। ব্যক্তিগতভাবে ট্রাম্প এসব তোয়াক্কা না করলেও দলের জন্য যেমন ভাবমূর্তি ক্ষুণ্ণ হচ্ছে, অপর দিকে ট্রাম্পের দলের নেতারাও পড়েছেন বিবৃতকর পরিস্থিতিতে। তাই গোপনে বাইডেনের সঙ্গে অনেকেই যোগাযোগ করছেন এমন খবরও পাওয়া যাচ্ছে।\nট্রাম্প বাইডেন যুক্তরাষ্ট্র


ইস্তফার পথে কি দিলীপ ? রাজ্য সাধারন সম্পাদক সুব্রত কে পদ থেকে সরাল কেন্দ্রীয় নেতৃত্ব ,প্রশ্ন উঠছে সভাপতির যোগ্যতা নিয়ে - Ayan Bangla News(ABN NEWS)\nইস্তফার পথে কি দিলীপ ? রাজ্য সাধারন সম্পাদক সুব্রত কে পদ থেকে সরাল কেন্দ্রীয় নেতৃত্ব ,প্রশ্ন উঠছে সভাপতির যোগ্যতা নিয়ে\nনিউজ ডেস্ক :- বঙ্গ বিজেপির গোষ্ঠী দ্বন্দ্ব দিন দিন বেড়েই চলেছে । শেষমেষ একুশের আগেই কি একেবারে ভেঙ্গে পড়বে বিজেপির সাংগাঠনিক ক্ষমতা । আর তো কয়েকটা মাস এরপর তো বিধানসভা ভোট তার আগেই কি বিজেপি রণে ভঙ্গ দিবে প্রশ্ন রাজনৈতিক মহলে । সাত বছর রাজ্যের সাধারন সম্পাদক পদে থাকা দিলীপের ঘনিষ্ট রাজ্য সাধারন সম্পাদক সুব্রত চট্টোপাধ্যায়কে বুধবার পদ থেকে সরাল কেন্দ্র নেতৃত্ব। তাঁর জায়গায় দায়িত্ব দেওয়া হল অমিতাভ চক্রবর্তী কে।\nদলের সাধারন সম্পাদক পদের রদবদলে ঘিরে ফের একবার উত্তপ্ত রাজ্য বিজেপির অন্দরমহল। দলের অন্দর মহলের খবর এই রদ বদলে জোর চটেছে দিলীপ ঘোষ। রকজনৈতিক মহলের অনুমান বিধানসভা নির্বাচনের আগে এই পদক্ষেপকে কার্যত একপ্রকার দিলীপ ঘোষের ডানা ছাঁটার পক্রিয়া।\nসূত্রের খবর এই সিদ্ধান্তে দিলীপবকবু পদত্যাগও করতে পারেন। বিভিন্ন সময়ে তাঁর বিরুদ্ধে অভিযোগ উঠেছে কিন্তু সবসময় তাঁর পাশে দারিয়েছেন।\nচলতি মাসে দিল্লিতে দলের বৈঠকেও সুব্রতবাবুকে সরানোর ইচ্ছা প্রকাশ করেন বিজেপির কেন্দ্রীয় নেতারা। তেমনটা করলে তিনি ইস্তফা দেবেন বলে হুঁশিয়ারি দেন দিলীপবাবু। সেই হুঁশিয়ারি অগ্রাহ্য করে শেষ পর্যন্ত সরিয়ে দেওয়া হল সুব্রতবাবুকে।\nTags: Dilip Ghosh.BJP.বঙ্গ বিজেপি


কভিড-১৯ মোকাবেলায় অনলাইন প্রশিক্ষণ: তথ্য ও যোগাযোগ প্রযুক্তি বিভাগের আওতায় বাংলাদেশ কম্পিউটার কাউন্সিলের ‘বাংলাদেশ ই-গভর্নমেন্ট ইআরপি প্রকল্প’ কভিড-১৯ মোকাবেলায় প্রকল্পের কার্যক্রম পরিচালনায় অনলাইন প্রশিক্ষণ কর্মসূচী চালু রেখেছে\n২৮ জুন ২০২০, রবিবার: জিআরপি’র অ্যাসেটস ম্যানেজমেন্ট মডিউলের ওপর অনলাইন প্রশিক্ষন কার্যক্রম শুরু।\nবাংলাদেশসহ বিশ্ব ব্যাপি কভিড-১৯ এর কারণে চলছে লকডাউন। স্থবির হয়ে পড়েছে সরকারি সহ সকল স্তরের কার্যক্রম। তার মাঝেও বসে নেই আইসিটি ডিভিশনের বাংলাদেশ কম্পিউটার কাউন্সিল (বিসিসি)। বিসিসি’র অধীনে বাংলাদেশ ই-গভর্নমেন্ট ইআরপি প্রকল্পের ব্যবস্থাপনায় অনলাইনে অ্যাসেটস ম্যানেজমেন্ট মডিউলের ওপর তিন দিন ব্যাপী প্রশিক্ষন কোর্স আজ ২৮ জুন ২০২০ শুরু হয়েছে। এটি চলবে ৩০ জুন ২০২০, মঙ্গলবার পর্যন্ত। প্রশিক্ষণ টি সম্পূর্ণ অনলাইনে জুম প্লাটফরমে প্রদান করা হচ্ছে। প্রধান অতিথি হিসাবে এই প্রশিক্ষন কোর্সটির শুভ উদ্ভোধন করেছেন এন এম জিয়াউল আলম, সিনিয়র সচিব, আইসিটি ডিভিশন। তিনি বলেন যে, আইসিটি ডিভিশনের অন্যতম লক্ষ্য হচ্ছে অফিস অটোমেশন, যা ইআরপি সিস্টেম ছাড়া কোনভাবেই সম্ভব নয়। সেদিক থেকে বাংলাদেশ ই-গভর্নমেন্ট ইআরপি প্রকল্পটি আমাদের কাছে অতি গুরুত্বপূর্ণ। তিনি প্রকল্প সংশ্লিষ্ট সকলকে বিভিন্ন মডিউল উন্নয়নের পিছনে অবদান বাখায় তাদেরকে ধণ্যবাদ প্রদান করেন। উদ্ভোধনী অনুষ্ঠানে সভাপতিত্ব করেন জনাব পার্থ প্রতিম দেব, নির্বাহী পরিচালক, বাংলাদেশ কম্পিউটার কাউন্সিল। তিনি প্রশিক্ষণার্থীদের প্রশিক্ষণ পরবর্তী ভাবনা নিয়ে আলোচনা করেন এবং সকলে অ্যাসেটস ম্যানেজমেন্ট মডিউলটির সফল বাস্তবায়ন হবে মর্মে আশাবাদ ব্যক্ত করেন। প্রকল্পের দশটি স্ট্যাক হোল্ডারদের পক্ষ থেকে মোট বিশ জন প্রশিক্ষণার্থী এই কোর্সে অংশগ্রহণ করেন। প্রশিক্ষক হিসাবে ছিলেন কোক্রিয়েটস লিমিটেডের মোঃ আসিফরানা এবং তার টিমমেটগণ। তাদের কারিগরি সহায়তা প্রদান করেন প্রকল্পের পরামর্শক সাদী মোহাম্মদ হোসেন। বাংলাদেশ প্রকৌশল বিশ্ববিদ্যালয়ের সিএসই বিভাগের সহযোগি অধ্যাপক ড. শামসুজ্জোহা বায়েজিদ প্রশিক্ষণ কার্যক্রমটি বিশেষজ্ঞ সদস্য হিসাবে মনিটরিং করছেন। কোর্সটি পরিচালনা করেন প্রকল্পপ রিচালক ড. অশোক কুমার রায়। সিনেসিস আইটিলি. এবং জিআরপি টিমের সদস্যরা ও প্রশিক্ষণ কোর্সে উপস্থিত থেকে সার্বিক সহযোগিতা প্রদান করেন।


বই মেলায় ডিআরইউ’র স্টল উদ্বোধন করলেন তথ্যমন্ত্রী | আর্টস এন্ড লিটারেচার | CampusLive24.com\nPublished: 2020-02-06 14:45:28 BdST, Updated: 2021-01-25 13:06:08 BdST\nঢাবি লাইভ: অমর একুশে বইমেলায় ঢাকা রিপোর্টার্স ইউনিটির (ডিআরইউ) স্টল উদ্বোধন করেছেন তথ্যমন্ত্রী ড. হাছান মাহমুদ এমপি। সন্ধ্যা ৭টায় বাংলা একাডেমি প্রাঙ্গণে প্রধান অতিথি হিসেবে ফিতা কেঁটে তিনি স্টলের উদ্বোধন করেন তিনি।\nডিআরইউ সভাপতি রফিকুল ইসলাম আজাদ এর সভাপতিত্বে অনুষ্ঠানে বিশেষ অতিথি ছিলেন নর্থ সাউথ ইউনিভার্সিটি’র ভিসি প্রফেসর ড. আতিকুল ইসলাম।\nমন্ত্রী বলেন, বই মানুষকে সামাজিক অবক্ষয় থেকে দুরে রাখে। তিনি বলেন, জ্ঞানের দুয়ার খুলে গেলে অপশক্তির কপাট বন্ধ হয়ে যায়। নতুন পাঠক সৃষ্টি করতে ভালো বইয়ের বিকল্প নেই বলে মন্তব্য করেন তথ্যমন্ত্রী ডক্টর হাসান মাহমুদ।\nডিআরইউ’র এমন উদ্যোগকে সাধুবাদ জানিয়েছেন তথ্যমন্ত্রী। ভবিষ্যতে আরও বেশি সামাজিক কাজে ডিআরইউ’র পাশে থাকার আশ্বাস দেন তিনি।\nনর্থ সাউথ ইউনিভার্সিটি’র ভিসি প্রফেসর ড. আতিকুল ইসলাম বলেন, সাংবাদিকরা নানান চাপের মধ্যে থেকেও সাহিত্য ও কবিতার ক্ষেত্রেও পিছিয়ে নেই। তারা তাদের নানাবিধ মেধার স্বাক্ষর রেখে চলেছেন।\nতাদের ক্ষুরধার লেখনি জাতিকে জাগ্রত করে। তরুণ প্রজন্মকে করে শানিত। ভিসি বলেন, নর্থ সাউথ ইউনিভার্সিটি সাংবাদিকদের পাশে থাকবে। তাদের এধরনের উদ্যোগকে তিনি স্বাগত জানান।\nশুভেচ্ছা বক্তব্য রাখেন ডিআরইউ’র সাধারণ সম্পাদক রিয়াজ চৌধুরী, স্বাগত বক্তব্য রাখেন প্রচার ও প্রকাশনা সম্পাদক ও স্টল পরিচালনা কমিটির আহবায়ক মাইদুর রহমান রুবেল।\nআরও উপস্থিত ছিলেন, মিডিয়া ব্যক্তিত্ব, নর্থ সাউথ ইউনিভার্সিটির জনসংযোগ বিভাগের পরিচালক জামিল আহমেদ, ক্যাম্পাসলাইভ২৪ডটকমের প্রধান সম্পাদক ও ডিআরইউ’র সিনিয়র সদস্য আজহার মাহমুদ, ডিআরইউ’র দপ্তর সম্পাদক মো. জাফর ইকবাল ও সাংস্কৃতিক সম্পাদক মিজান চৌধুরী, ডিআরইউ’র সাবেক প্রচার ও প্রকাশনা সম্পাদক মোতাহার হোসেন ও ক্রীড়া সম্পাদক মোরসালিন আহমেদ।\nএদিকে সাংবাদিক মাইদুর রহমান রুবেলের নতুন বই ‘সারি সারি ভূতের বাড়ি’ বইয়ের মোড়ক উন্মোচন করেছেন তথ্যমন্ত্রী ড. হাসান মাহমুদ এমপি। বুধবার বাংলা একাডেমি প্রাঙ্গনে ঢাকা রিপোর্টার্স ইউনিটির স্টলের সামনে বইটির মোড়ক উন্মোচন করেন মন্ত্রী।


২০১৬ সালের নভেম্বরে যখন বিশ্বের ৩৩তম শহর হিসেবে ঢাকায় উবার যাত্রী সেবা দেয়া শুরু করে তখন ঢাকাবাসী গণপরিবহণের অব্যবস্থাপনায় নাকাল। হলুদ ও কালো ট্যাক্সির উদ্যোগ অকৃতকার্য হয়েছে তাও এক দশক। সিএনজি চালকদের স্বেচ্ছাচারিতায় যাত্রীরা বিপর্যস্ত। ঠিক তখন উবারের উদ্যোগ যাত্রীদের জন্য ছিল আশীর্বাদ। জনপ্রিয় হয়ে উঠতে সময় লাগেনি। কিন্তু সেবাকে গুরুত্বহীন করে তুলতেও ঢাকায় উবার খুব একটা সময় নেয়নি। ফলে অভিযোগ আসতে থাকে নানাভাবে। উবার চালকদের বিরুদ্ধে, তাদের দৌরাত্মের কাহিনীতে ভরে উঠতে শুরু করে সামাজিক যোগাযোগ মাধ্যমের পাতা। উবার কর্তৃপক্ষের কাছে এইসব অভিযোগ যাচ্ছেই কম। আর যা যাচ্ছে তারও নিষ্পত্তি হচ্ছে না যথাযথভাবে। উপরন্তু উবারের নিত্য নতুন আইনে বিভ্রান্ত চালক-যাত্রী উভয় পক্ষই।\nউবারের বিরুদ্ধে অভিযোগ যত\nগত ৪ মে রাতে ভাস্কর ও মুক্তিযোদ্ধা ফেরদৌসি প্রিয়ভাষিণীর কন্যা ফুলেশ্বরী প্রিয়নন্দিনী ধানমণ্ডি থেকে গুলশান যাওয়ার জন্য উবারের একটি গাড়িতে ওঠেন। কিন্তু গাড়ির চালক মাঝপথেই তাদের নেমে যেতে বাধ্য করেন।\nপ্রিয়নন্দিনী সারাবাংলাকে বলেন, উনি (ড্রাইভার) গাড়িতে উঠার পরেই আমাদের জিজ্ঞেস করেন আমরা কোথায় যাবো, সে মতো উনি যাচ্ছিলেনও ঠিকঠাক। হঠাৎ গুলশানে এসে তিনি মত বদলান এবং আমাদের নামিয়ে দেন। ভাড়া মিটিয়ে যখন আমরা তার ব্যবহারের প্রতিবাদ জানাই তিনি আমাদের গালাগালি দিয়ে চলে যান।\nঅত রাতে এভাবে পথের মধ্যে নেমে যাওয়ায় কেবল যে ভোগান্তি হয়েছে তা নয়, আমরা ভীষণ অনিরাপদও বোধ করি। তাহলে চড়া ভাড়ায়ও কি প্রসিদ্ধ প্রতিষ্ঠান থেকে আমরা উন্নত যাত্রীসেবা পাবো না? প্রশ্ন প্রিয়নন্দিনীর। এটি কোনও বিচ্ছিন্ন ঘটনা নয়। কারণ উবারের বিরুদ্ধে এমন অভিযোগ আছে আরও অনেকের।\nচালকদের দুর্ব্যবহার, নিয়ম বহির্ভূতভাবে এবং যাত্রী অনুমতির তোয়াক্কা না করে অন্য কাউকে গাড়িতে তোলা, অস্বাভাবিক রুটের ব্যবহার, অনুন্নত গাড়ির মান, হঠাৎ নষ্ট হয়ে যাওয়াসহ ডজন খানেক অভিযোগ উবারের বিরুদ্ধে ঘুরেফিরে আসছেই। এছাড়া রয়েছে নারী যাত্রীর প্রতি দুর্ব্যবহার, এমনকি বখাটেপণা করারও অভিযোগ।\nশাহরিয়ার আহমেদ নামে একজন উবার ব্যবহারকারী ফেসবুক পোস্ট থেকে জানা যায়- এক যাত্রায় একজন উবার চালক তাদের অনুমতি ছাড়াই একজনকে ফোন করে ডেকে নিয়ে পথ থেকে গাড়িতে তুলে নেন।\nএকটি সাধারণ অভিযোগ শোনা যায় অনেক উবার ব্যবহারকারীর কাছ থেকেই। তারা জানাচ্ছেন- সফটওয়্যারভিত্তিক এই পরিবহণ ব্যবস্থায় ড্রাইভার কল করার পরে, স্রেফ গন্তব্য জেনে অনেক চালক শেষ মূহূর্তে তা বাতিল করে দেয়। জরুরি কাজে কোথাও যেতে উবার চালকের এমন অযাচিত ট্রাপে পড়ে কাজের ক্ষতির মুখে পড়ছেন অনেকেই।\nসম্প্রতি উবার কর্তৃপক্ষ এমন হঠাৎ যাত্রা বাতিলের উপর একটি বিধি আরোপ করেছে। কেউ যদি যাত্রা নিশ্চিত করার ৫ মিনিট পরে যাত্রা বাতিল করে তবে যাত্রীকে পরবর্তী যাত্রায় অতিরিক্ত ৪০ টাকা জরিমানা দিতে হয়। কিন্তু চালক যদি বাতিল করে তার জন্য কোনও বিধি নেই। ফলে চালকরা এর যথেচ্ছা ব্যবহার করছে, আর থেকে যাচ্ছে ধরা-ছোঁয়ার বাইরে।\nউবার ব্যবহারকারীদের মতে, এ নিয়মটিও অন্যায়। অনেক সময় চালকরা কল বাতিল করে, ফোন করলে বাজে ব্যবহার করে। এমন নাজুক সময়ে যাত্রীরা সময় নষ্ট না করে পরবর্তী বাহন খোঁজার চেষ্টা করেন।\nউবার কী বলে?\nযাত্রীদের অভিযোগগুলো নিয়ে সারাবাংলা যোগাযোগ করে উবারের গণযোগাযোগ সংস্থা বেঞ্চমার্ক পিআর এর প্রধান পরামর্শদাতা আশরাফ কায়সারের সঙ্গে। তিনি জানান বাংলাদেশে উবারের কোনো প্রতিনিধি নেই যিনি সারাবাংলাকে জবাব দিতে পারে। আশরাফ কায়সারের পরামর্শে সারাবাংলা ইমেইলের মাধ্যমে সরাসরি উবার কর্তৃপক্ষের কাছে এইসব অভিযোগের বিষয়ে তাদের মতামত ও অবস্থান জানতে চায়।\nসারাবাংলা থেকে উবারের কাছে জানতে চাওয়া হয়েছিল, কোনো যাত্রী যদি অভিযোগ করে তাহলে তা সমাধানের প্রক্রিয়া কী?\nউবার তাদের ইমেইল বার্তায় অ্যাপ ব্যবহার করে কী উপায় অভিযোগ করতে হয় তার একটি সচিত্র বর্ণনা দেয় তবে অভিযোগ কার কাছে যায়, কী ধরনের অপরাধের জন্য কিরকম শাস্তি, কতদিনের মধ্যে সমস্যা সমাধান করা হয় এই বিষয়ে কোনো মন্তব্য করেনি। তবে উবার বারবার আশ্বস্ত করে তারা যাত্রীদের সমস্যা সমাধান করে এবং করবে।\nসারাবাংলা আরও জানতে চায়, পথিমধ্যে বিপদে পড়লে যাত্রী কোনো রকম সাহায্য পাবে কি-না। এই প্রশ্নটি এড়িয়ে যায় উবার।\nউবারকে প্রশ্ন করা হয়, যদি চালকের তৈরি করা সমস্যার জন্য যাত্রা বাতিল করতে যাত্রী বাধ্য হয় তখন ৪০ টাকা জরিমানাটা কীভাবে যৌক্তিক হয়। এর জবাবে উবার বলে, যাত্রী যদি মনে করেন তিনি চালকের কারণে বাধ্য হয়েছেন যাত্রা বাতিল করতে, তাহলে তারা যেন তাৎক্ষণিক অভিযোগ জানান। অভিযোগের প্রেক্ষিতে উবার তাদের বিরুদ্ধে ব্যবস্থা নেবে।\nযাত্রীরা উবারের অভিযোগ নিষ্পত্তি প্রক্রিয়ায় কতটা সন্তুষ্ট?\nপ্রিয়নন্দিনী জানান, ঘটনার পরপরই উবারের পক্ষ থেকে কোনো ব্যবস্থা নেয়া হয়নি। চালক টাকা নেয়ার পরেও তা নিশ্চিত করেনি। পরে উবারকে একাধিক বার জানালে টাকা নেয়ার বিষয়টি নিষ্পত্তি হয়। ঘটনার প্রায় ৮ দিন পরে উবারের পক্ষ থেকে জানানো হয় তারা বিষয়টি আমলে নিয়েছে তবে কী ব্যবস্থা নেয়া হয়েছে তা জানানো হয়নি।\nউবার ব্যবহারকারীরা প্রায় সকলেই জানান, অভিযোগ নিষ্পত্তির কোনো ঘটনার কথা এ পর্যন্ত তারা জানতে পারেননি। সারাবাংলার পক্ষ থেকে বাংলাদেশে কোনো অভিযোগ নিষ্পত্তির উদাহরণ রয়েছে কি-না? সে প্রশ্নের উত্তর এড়িয়ে যায় উবার।\nনীতিনির্ধারকরা কীভাবে দেখছেন বিষয়টি?\nরাইড শেয়ারিং ট্যাক্সি সেবা চালু হওয়ার প্রায় এক বছর পরে বাংলাদেশ সরকারের সড়ক পরিবহন (বিআরটিএ) কর্তৃপক্ষ এই ধরনের সেবার জন্য একটি নীতিমালা তৈরি করে।\nএই নীতিমালায় বলা আছে, কোনো রাইড শেয়ারিং প্রতিষ্ঠানকে বিআরটিএ’র তালিকাভুক্তির সনদ নিতে হবে। তালিকাভুক্ত প্রতিষ্ঠানগুলোর অনিয়ম থাকলে যাত্রীরা তাদের বিরুদ্ধে অভিযোগ করতে পারবেন। আর সেই অভিযোগ নিষ্পত্তির পরে প্রতিষ্ঠান যাত্রীদের তা জানাবে।\nবিআরটিএ সচিব মুহাম্মদ শওকত আলী সারাবাংলাকে বলেন, কোনো প্রতিষ্ঠান যদি অভিযোগ নিষ্পত্তি না করে তবে যাত্রীরা বিআরটিএকে অভিযোগ জানাতে পারে। সেক্ষেত্রে অভিযোগ বিবেচনা করে বিআরটিএ প্রতিষ্ঠানটির বিরুদ্ধে ব্যবস্থা নেবে।\nনীতিমালায় আরও বলা আছে, যদি যাত্রীরা যাত্রাপথে বিপদের আভাস পান তাহলে সরাসরি ৯৯৯ এ যোগাযোগ করলে তাদের অবস্থান পুলিশ কন্ট্রলরুম জানতে পারবে।\nশওকত আলী বলেন, এই ধরনের প্রযুক্তি নিয়ে যারা বাজারে আসতে পারবে না তারা সনদ পাবেন না। সহজ হিসাব।\nবিআরটিএ সচিব আরও বলেন, আমরা একটি জরিপ চালিয়ে দেখেছি এ ধরনের রাইড শেয়ারিং সার্ভিস খুব জনপ্রিয়। যেহেতু সাধারণের মধ্যে এটার চাহিদা আছে তাই আমরা একটি নীতিমালা তৈরি করেছি। তার আলোকে সনদ দেয়ার জন্য প্রতিষ্ঠানগুলোর প্রস্তাব যাচাই বাছাই করা হচ্ছে। এ লক্ষ্যে নিজেদের একটি অ্যাপও তৈরি করছেন, যা শিগগিরই ব্যবহার করা শুরু হবে বলেও জানান তিনি।\nএসব ব্যবস্থা যখন কাজ করা শুরু করবে তখন প্রতিষ্ঠানগুলো কোনো অভিযোগই এড়িয়ে যেতে পারবে না, আশা বিআরটিএ সচিব মুহাম্মদ শওকত আলীর।\nঢাকার উবারে পাহাড়সম অভিযোগ নেই নিষ্পত্তি 2018-05-18\nPrevious: ভালোবাসার টানে বাংলাদেশে আমেরিকান ব্যাংক কর্মকর্তা\nNext: টাকা না দেয়ায় মাকে বেঁধে ১৫ দিনের শিশুকে চুবিয়ে হত্যা করলো হিজড়ারা


করোনাভাইরাস সমাজতন্ত্রকে নতুন সুযোগ দেবে\n১২:২৭ পিএম | ২৩ এপ্রিল, ২০২০\n১২:২৭ পিএম | ২৩ এপ্রিল, ২০২০ ১০ বৈশাখ ১৪২৭ ২৮ শা'বান ১৪৪১\nস্লাভোয় জিজেক বর্তমান দুনিয়ার অন্যতম প্রভাবশালী মুখ। খুব কম দার্শনিক জীবিত অবস্থায় এতটা জনপ্রিয়তা অর্জন করতে পেরেছেন। দ্য সাবলাইম অবজেক্ট অব আইডিয়োলজি প্রকাশের মধ্য দিয়ে নজরে আসেন। মহামারি নিয়ে তার লেখা বই ‘প্যানডেমিক: দুনিয়া কাঁপানো কোভিড-১৯’ প্রকাশিত হয়েছে সদ্যই। এই সাক্ষাৎকার নিয়েছেন চার্লি ন্যাশ; যা প্রকাশিত হয়েছে স্প্যাকট্যাটরে।\n“ঠিক আছে, পারব। যদিও আমি অসুস্থ। (ভাইরাসের কারণে না)”\nএই কথার মধ্য দিয়েই সাক্ষাৎকার নির্ধারিত হলো। স্লাভোয় জিজেকের সাথে এক ঘণ্টার ফোনালাপ। যেই আমি তাকে তার সময়ের জন্য ধন্যবাদ জানিয়েছি; জোর দিয়ে বললেন, “খুব বেশি প্রত্যাশা করবেন না। এটা ভাইরাস নয়। কিন্তু উপেক্ষা করি কিভাবে? ভাইরাসের অনেক লক্ষণই আমার মধ্যে আছে। তবুও আশার কথা হলো, এটা ভাইরাস না।”\n“বহু বছর ধরেই লক্ষণগুলো বয়ে বেড়াচ্ছি।” তিনি যোগ করলেন। “জানেনই তো আমার হামেশাই নাক টানা ও অন্যান্য স্বভাবের ব্যাপারে।”\nস্লাভোয় জিজেক বর্তমান দুনিয়ার অন্যতম প্রভাবশালী মুখ\nকথা ছিল প্রকাশিতব্য প্রবন্ধের বই A Left That Dares to Speak Its Name প্রসঙ্গে আলাপ হবে। বইটি নিয়ে সত্তর বছর বয়সী দার্শনিকের দাবি গত পাঁচ দশক ধরে লেখা তার বেশিরভাগ বইয়ের তুলনায় এটি সহজপাঠ্য। কিন্তু জিজেক বেশি আগ্রহী কোভিড-১৯ করোনাভাইরাস নিয়ে কথা বলতে।\nমাছ ধরার নৌকা নিয়ে নির্বোধ সিনেমাটা দেখেছি কিনা জিজ্ঞেস করার আগেই বলে নিলেন, “ইউরোপ এখন এক যথার্থ ঝড়ের নিকটবর্তী হচ্ছে।”\n“সিনেমাটি অভিনেতা জর্জ ক্লোনির; নাম The Perfect Storm। পারফেক্ট স্টর্ম কাকে বলে জানেন? যখন বিপর্যয়গুলো, যেমন এখানে একটি টর্নেডো আর ওখানে একটি ঝড় এসে একসাথে মিলিত হয়। এবং এই একত্রীকরণ তাদের প্রভাবকেও কয়েকগুণ বাড়িয়ে দেয়। আমার মনে হয় ইউরোপ এখন এক যথার্থ ঝড়ের নিকটবর্তী হচ্ছে।”—তিনি ব্যাখ্যা করলেন।\n“আমি ঠাহর করতে পারছি না; আদতে এখানে হচ্ছেটা কী? সব হর্তাকর্তারা তাদের ঘোষণা শুরু করছেন এভাবে—‘আতঙ্কিত হওয়ার কোনো কারণ নেই; আতঙ্কিত হবেন না।’ এবং তারপর তারা যা শোনাচ্ছেন তা ভীতিকর।” তিনি বলেন, স্বাস্থ্য এবং অর্থনৈতিক ক্ষেত্রে করোনাভাইরাসের প্রভাব ইউরোপের জন্য মারাত্মক ক্ষতির কারণ হয়ে উঠতে পারে।\n“এর সাথে যদি সম্ভাব্য শরণার্থীদের নয়া স্রোতকে যোগ করো; তবে দেখবে এটি যথার্থ অর্থেই ঝড়। আমি মনে করি ইউরোপ এখন এতটাই দুর্বল যে; সুসংগঠিত পন্থায় এর প্রতিক্রিয়া জানাতেও সক্ষম না। এই জন্যেই বলেছি, করোনাভাইরাস সমাজতন্ত্রকে নতুন সুযোগ দেবে।” তিনি বলেন।\n“অবশ্যই আমি প্রাচীন ধাঁচের সাম্যবাদকে বুঝাচ্ছি না। সাম্যবাদ বলতে বুঝাচ্ছি তা-ই; যা বিশ্ব স্বাস্থ্য সংস্থা বলছে। আমাদের সংগঠিত করা, বিন্যাস করা ইত্যাদি ইত্যাদি। হায় খোদা, এটা একটা বিপদজনক পরিস্থিতি। তারা দেশে মাস্ক, রেসপিরেটর কিংবা অনুরূপ যন্ত্রপাতির স্বল্পতার কথা বলছে। আমাদের একে একটা যুদ্ধ হিসাবেই গণ্য করতে হবে। এক প্রকার ইউরোপীয় বিন্যাসের মতোই; সম্ভবত যুদ্ধবস্থার সৈন্য সমাবেশের মতো। এটা করা যেতে পারে; এটা এমনকি বাড়াতে পারে উৎপাদনশীলতাও।”—জিজেক বলতে থাকেন। “রাষ্ট্রীয় বিন্যাস, সামাজিক প্রচেষ্টা এবং সংগঠনের মধ্যে দিয়েও পুঁজিবাদের ভালো দিকগুলো রেখে দেওয়া সম্ভব। শুধু করোনা ভাইরাসের সাথে না, এটা প্রয়োজনীয় হতে পারে প্রাকৃতিক দুর্যোগ এবং উদ্বাস্তু সমস্যার মতো যে কোনো সংকটের সাথেই।”\nআটলান্টিকের অপর পারের রাজনৈতিক পরিস্থিতি কী?\n“২০২০ সালের ডেমোক্রেটিক নমিনেশনের দৌরাত্ম্যে”, জিজেক বলেন, “সাম্প্রতিক কালের ঘটনাগুলোর দ্বারা আমার দীর্ঘদিনের উপমিতিগুলোই চূড়ান্তভাবে সত্যায়িত হয়। এটা কি স্পষ্ট না যে ডেমোক্রেটিক পার্টির প্রতিষ্ঠিত বার্তাটি হলো, ‘বার্নি স্যান্ডার্সের চেয়ে ট্রাম্প ভালো?”\n“আমি খেয়াল করেছি তুমি ব্যাপারটা কিভাবে নিচ্ছো, চলো একে বলা যাক ‘নির্বাচনযোগ্যতার সমস্যা’। ডেমোক্রেটিক প্রচারণায় বলা হচ্ছে বার্নি স্যান্ডার্স কট্টরপন্থী ইত্যাদি ইত্যাদি। হায় খোদা, ট্রাম্প তো সেভাবেই নির্বাচনে জিতেছে। আমি বুঝাতে চাচ্ছি, একসময়ের বুলি—‘নির্বাচনে জিততে হলে সাবধানে কাজ করো; মধ্যমপন্থায় থাকো’, এখন আর কাজ করে না।”\n“যুক্তরাষ্ট্রের রাজনীতি এবং মূলধারায় আমাদের একটা সামাজিক বিপ্লবের শক্ত ভিত আছে। যথার্থ এক উপায় হিসাবে এটা অবিশ্বাস্যভাবে গুরুত্বপূর্ণ।”\nজিজেক বলতে থাকলেন, মূলধারার ডেমোক্রেটিক কিংবা রিপাবলিকান পার্টি ক্রমেই পার্থক্য হারাচ্ছে। উদাহরণ হিসাবে ইঙ্গিত দেন সাম্প্রতিক সময়ে বিলিয়নিয়ার মাইকেল ব্লোমবার্গের নির্বাচনি দৌরাত্ম্যের প্রসঙ্গ টেনে। “ট্রাম্প নাকি স্যান্ডার্স?—তারা এটা বলে না, তবে ডেমোক্রিটিক কাছারিতে যদি এমন কোনো সিদ্ধান্ত নিতে হয়; তবে তারা কার্যত ট্রাম্পকেই বেছে নেবে। তাই আমি মনে করি, রাজনৈতিক পরিহাসটা এখানেই।”\nজিজেকের মতে, প্রেসিডেন্ট ট্রাম্প অনেক বেশি নিষ্ক্রিয়। তার অন্যতম ভুল যুক্তরাষ্ট্রের সিদ্ধান্তের পেছনে অবস্থান করে সিরিয়া থেকে সরে আসা। তিনি একে ট্রাম্পের করা সবচেয়ে সর্বনাশা কাজ বলে দাবি করেছেন।\n“ট্রাম্প কুর্দিদের বলি দিয়েছেন।” জিজেক বলেন, “প্রধান ভুক্তভোগী। সবাই তাদের শোষণ করতে চায়। কুর্দিদের প্রতি আমার পূর্ণ সহানুভূতি আছে। উত্তর ইরাকের রক্ষণশীল কুর্দিদের জন্য অতো না হলেও দক্ষিণপূর্ব তুরস্ক এবং উত্তর সিরিয়ার কুর্দিদের জন্য রয়েছে।”\n“ট্রাম্প একতরফাভাবে পথ খুলে দিল। নতুন পরিস্থিতিতে সেখানে কেবল দুই ভাগীদার এরদোয়ান এবং পুতিন। তাদের দুজনের লক্ষ্যবস্তুও স্পষ্ট, ইউরোপ এবং ইউরোপের ঐক্যকে ধ্বংস করা। মানুষ এখনো খেয়াল করেনি যে, একই ব্যাপার ঘটছে লিবিয়ায়। একপক্ষকে রাশিয়া মদদ দিয়ে এগিয়ে যাচ্ছে। গৃহযুদ্ধের মধ্যে অন্যপক্ষকে সমর্থন দিচ্ছে তুরস্ক। এবং তারপর তারা চুক্তি করছে।”\n“আমি মনে করি গোটাটাই সহযোগিতামূলক। এই টানাপোড়েন ইউরোপকে নতুন দফায় উদ্বাস্তুদের হুমকিতে ফেলেছে। এখন এটা বামপন্থীদের কাছে ভয়ংকর শোনাতে পারে। তারপরেও আমি মনে করি ইউরোপে নতুন উদ্বাস্তুদের স্রোত মানে পরিপূর্ণভাবে সেখানকার আদর্শিক এবং রাজনৈতিক সর্বনাশ। আমি উদ্বাস্তুদের বিপক্ষে না। কিন্তু চার বছর আগে প্রথম ধাক্কার সময়টাতেই একে আরো সংগঠিত উপায়ে মোকাবেলা করা উচিত ছিল। এই বিশৃঙ্খল পরিস্থিতির অর্থ কেবল হাঙ্গেরি কিংবা কয়েকটা দেশই না; গোটা ইউরোপকে ক্রমান্বয়ে দখল করে নেবে পপুলিস্ট সরকার। আমাদের ভুলে যাওয়া ঠিক হবে না; কেমন অদ্ভুত মিত্র পেয়েছি এখানে।”\nজিজেক মনে করেন ইউরোপের নিষ্ক্রিয়তা রাশিয়ার পুতিন এবং তুরস্কের এরদোয়ানকে ‘নয়া অক্ষশক্তি’র অংশ করেছে। যেটি তেল কিংবা উদ্বাস্তুদের মাধ্যমে যে কোনো সময় ইউরোপকে ব্ল্যাকমেল করতে পারে।\n“ইউরোপের নিষ্ক্রিয়তায় আমি হতবাক”, তিনি বললেন। “তুরস্ক উদ্বাস্তুদের সাহায্য করলে আমরা তাকে ৬ বিলিয়ন ইউরো দিই। এটা ন্যক্কারজনক সমঝোতা। ঠিক আছে; কিন্তু আমাদের হাতে থাকা অপেক্ষাকৃত শান্তির চার বছর সময়কে ব্যবহার করা উচিত ছিল ইউরোপকে সংগঠিত করার জন্য। উদ্বাস্তুর বিরুদ্ধে না; পরিস্থিতির বদল ঘটানোর জন্য। অবশ্যই ইউরোপ উদ্বাস্তু গ্রহণ করবে, কিন্তু এটা কোনো সমাধান না।\n“সেখানে সৌদি আরব, কুয়েত এবং আমিরাতের মতো সম্পদশালী দেশ আছে। তারা কোনো অভিবাসী নিচ্ছে না। কেন ইউরোপ? কেন সৌদি আরব, কুয়েত কিংবা আমিরাত নয়? তারা ধনী এবং সম্পদশালী। তাদের জন্য গ্রহণ করা সহজ হতো।”\nবামপন্থী পপুলিস্টদের ব্যাপারে জিজেক সন্দেহপ্রবণ। তার দাবি, একসাথে কাজে জড়িত হতে নয়; “কেন ভুল হলো এই বিষয়ে চমৎকার বই লিখতে” তারা বেশি স্বাচ্ছন্দবোধ করে।\n“আমি বরং শিষ্ট এবং বাস্তববাদী বামপন্থাকে গুরুত্ব দেব; যেটির কী করতে হবে তার একটা স্পষ্ট প্রস্তাবনা আছে। যেমন... ঠিক আছে, সোজাসুজি বললে, আমরা পুঁজিবাদ থেকে একেবারে বের হতে পারব না। তাহলে তার সাথে বোঝাপড়া কেমন হবে?” জিজেক বলেন, “পপুলিস্ট বামদের কাজ করতে হবে, কিভাবে পুঁজিবাদী কলকব্জাগুলোকে ব্যবহার করা যায়, সে বিষয়ে।”\nজিজেক বলেন, “ট্রাম্প এবং পপুলিজমের উত্থান আসলে উদার এবং মধ্যপন্থী ঐক্যমত্যের সমাপ্তির ইঙ্গিত।” সংখ্যাগুরুরা এর মধ্য দিয়ে হতাশ হয়েছে এবং আমরা আর পেছনেও ফিরতে পারব না। তাই হচ্ছে গোটা ইউরোপ জুড়ে। লি পেন (ফরাসি পপুলিস্ট রাজনীতিবিদ), এএফডি (জার্মানির পপুলিস্ট পার্টি) ও অন্যান্যসহ চারপাশে কেবল পপুলিস্ট বিদ্রোহ।” বামপন্থীদের উৎসাহিত করার আগে তিনি ঘোষণা করেন, “তাই করো; যা ডানপন্থী হয়ে ট্রাম্প করেছে।”\nতিনি বলেন, “আমার মনে আছে, শুরুর দিকে মানুষ ভেবেছিল ট্রাম্প অনেক বেশি বিভেদ সৃষ্টিকারী। নাহ; আসলে এভাবেই তুমি জেতো। হিলারি হেরে গেছে কারণ সে চেষ্টা করেছে এই খেলাটা খেলতে। আমাদের আরো কেন্দ্রের দিকে যেতে হবে, নৈতিক সংখ্যাগুরু এবং নীরব নৈতিক সংখ্যাগুরু। আমার মনে হয় বামদের একে প্রশংসা করা উচিত। তাদের কৌশল যেন এমন না হয়, ‘আমরা প্রগতিশীল, আমরা বিপ্লবী, আমরা জনসম্মুখে বাজে কথা বলি’, আমি মনে করি বামপন্থা, নিজেকে নতুন করে আবিষ্কার করার জন্য, এই পথেই নিজেকে উপস্থাপন করতে হবে। উত্তরাধুনিকতা মানে যদি অশ্লীলতা, বিদ্রুপ, অসামঞ্জস্য এবং মিথ্যা সংবাদ হয়ে থাকে; তবে ট্রাম্প প্রকৃত অর্থেই উত্তরাধুনিক প্রেসিডেন্ট। এবং আমি মনে করি বামপন্থীরা লজ্জাহীনভাবে চিৎকার করতে থাকবে, “না, আমরা শুধুমাত্র কিছু প্রান্তিক দলের কথা বলছি না; বলছি সাধারণ, বিনয়ী, দরিদ্র দৈনন্দিন মানুষদের কথা।”\n“বামদের এলজিবিটি কিংবা অমুক তমুক সংখ্যালঘুদের নিয়েও ঘোরগ্রস্ততা থামাতে হবে। আমি মনে করি, ভিন্ন জীবনাচার নিয়ে ঘোরগ্রস্ততা, সংখ্যালঘুদের, সম্পূর্ণভাবে শুধুমাত্র একটি কৌশল বড় ধরনের অর্থনৈতিক সমস্যা এড়িয়ে যাবার।”\n“শ্রেণি সংগ্রাম ফিরে আসছে”, জিজেক ব্যক্ত করলেন, “গত বছরের দুই বিস্ময়কর সফল সিনেমা ছিল জোকার এবং প্যারাসাইট। দুইটাই শ্রেণী সংগ্রামের ওপর দাঁড়ানো।”\n“ডিজিটাল যুগ এই শ্রেণী সংগ্রামে শ্রমিকদের সাহায্য করবে কিনা; তা অস্পষ্ট। একদিকে ইন্টারনেট সরাসরি সামাজিক সহযোগিতার দ্বার খুলে দিয়েছে। আপনি নিমেষেই পৌঁছাতে পারবেন মিলিয়ন মানুষের কাছে। অন্যদিকে, এখানেই জুলিয়ান অ্যাসাঞ্জ আবির্ভুত হন।”\n“আমরা ক্রমেই সচেতন হচ্ছি, ইন্টারনেট কিভাবে নিয়ন্ত্রিত হবে; ডিজিটাল জগতটা কারা নিয়ন্ত্রণ করবে? আজকের দিনে এটাই অন্যতম প্রধান যুদ্ধ। আমার মনে হয়, ডিজিটাল জগত নিজে ভালো বা মন্দ কোনোটাই নয়। এটা আসলে এক সংগ্রামের রাজ্য।”\nআমি (চার্লি ন্যাশ) তাকে প্রশ্ন করেছিলাম নিক ল্যান্ড এবং ক্রমশ জনপ্রিয় হতে থাকা দর্শন—এক্সিলারেশনিজম নিয়ে। যার শুরুই হয়েছে এই তত্ত্বের মধ্য দিয়ে যে, সামাজিক পরিবর্তনের জন্য পুঁজিবাদ এবং প্রযুক্তিকে দ্রুততর হতে হবে। তিনি ল্যান্ডকে জানেন বলে মনে হলো না কিন্তু বললেন, “এক্সিলারেশনিজমের মধ্যে আমি যা ভালো দেখি তা হলো, আমি এই তত্ত্ব কিনব না যে তুমি স্থানীয় প্রতিরোধের মধ্য দিয়ে বৈশ্বিক পুঁজিবাদ মোকাবেলা করবে। আমার কয়েকজন লাতিন আমেরিকান বন্ধু দাবি করে আমাদের প্রাচীন গোত্র সংস্কৃতিতে ফিরে যাওয়া উচিত। না। আমি এখানেও মার্ক্সবাদী। আপনাকে আমূল পুঁজিবাদের আধুনিকীকরণের মধ্য দিয়েই যেতে হবে। ফেরার কোনো পথ নেই।”\nস্লাভোয় জিজেক সাক্ষাৎকার করোনাভাইরাস সমাজতন্ত্র


ভারতে বাদ পড়বে এক হাজার রাজনৈতিক দল: ওমপ্রকাশ রাওয়াত\nপ্রকাশ: ১১:০৪ am ০৩-০৬-২০১৮ হালনাগাদ: ১১:০৪ am ০৩-০৬-২০১৮\nভারতের প্রায় এক হাজার নিষ্ক্রিয় রাজনৈতিক দলকে নির্বাচনের তালিকা থেকে বাতিলের প্রক্রিয়া শুরু করেছে নির্বাচন কমিশন। তবে দলগুলির রেজিস্ট্রেশন বাতিল হবে না।\nমুখ্য নির্বাচন কমিশনার ওমপ্রকাশ রাওয়াত শনিবার কলকাতার মার্চেন্ট চেম্বার অফ কমার্স অ্যান্ড ইন্ডাস্ট্রির একটি আলোচনা সভায় যোগ দিতে কলকাতায় এসেছিলেন। অনুষ্ঠানে যোগ দেওয়ার পর বিকেলে কলকাতার একটি অভিজাত হোটেলে সাংবাদিকদের মুখোমুখি হয়ে তিনি এসব কথা বলেন।\nএক প্রশ্নের জবাবে তিনি বলেন, দেশের প্রায় এক হাজার রাজনৈতিক দলের ওপর নজরদারি শুরু হয়েছে। এই দলগুলোর কোনো রাজনৈতিক কর্মকাণ্ড নেই। এমনকি অফিসেরও কোনো সঠিক ঠিকানা নেই। চিঠি দিলে উত্তর আসে না। তাই এদের নির্বাচনের তালিকা থেকে বাদ দেওয়ার প্রক্রিয়া শুরু হয়েছে। তবে দলগুলোর রেজিস্ট্রেশন বাতিল করা যাবে না।\nভারতে রয়েছে সাতটি জাতীয় রাজনৈতিক দল। এগুলো হল বিজেপি, জাতীয় কংগ্রেস, ভারতের কমিউনিস্ট পার্টি, ভারতের কমিউনিস্ট পার্টি (মার্কসবাদী), তৃণমূল কংগ্রেস, বহুজন সমাজ পার্টি এবং জাতীয়তাবাদী কংগ্রেস পার্টি বা এনসিপি। এ ছাড়া রয়েছে বিভিন্ন রাজ্যে স্বীকৃত ৪৯টি এবং ৪৬টি অস্বীকৃত রাজনৈতিক দল। ২০১৪ সালের সর্বশেষ লোকসভা নির্বাচনের আগে ভারতে জাতীয় দল, স্বীকৃত এবং অস্বীকৃত এবং রেজিস্ট্রিকৃত দলের মোট সংখ্যা ছিল এক হাজার ৬২৭টি। গত লোকসভা নির্বাচনে গোটা দেশে লড়েছিল ৪৬৪টি রাজনৈতিক দল।\nআসন্ন লোকসভা নির্বাচনে একটি অ্যাপ আনার প্রসঙ্গে টেনে মুখ্য নির্বাচন কমিশনার বলেন, আসন্ন ২০১৯ সালের লোকসভা নির্বাচনে গন্ডগোল রুখতে একটি অ্যাপ আনছে নির্বাচন কমিশন। নির্বাচনের সময় কোনো গন্ডগোল বা বিধিভঙ্গের ঘটনা ঘটলে সাধারণ মানুষ সেই ছবি তুলে নির্বাচন কমিশনে পাঠাতে পারবেন। এ ক্ষেত্রে ওই ব্যক্তির পরিচয় গোপন রাখা হবে।\nমুখ্য নির্বাচন কমিশনার আরও বলেছেন, পঞ্চায়েত নির্বাচনের দায়িত্ব তার নয়। মূলত পঞ্চায়েতসহ রাজ্যের পৌরসভার নির্বাচনের দায়িত্ব পালন করে থাকে স্ব স্ব রাজ্যের প্রধান নির্বাচন অধিকর্তা। আর লোকসভা এবং রাজ্য বিধানসভার নির্বাচন করে থাকেন ভারতের নির্বাচন কমিশন।\nওমপ্রকাশ রাওয়াত বলেছেন, লোকসভার নির্বাচন হবে ভোটযন্ত্র বা ইভিএম এবং ভিভি প্যাটের মাধ্যমে। এই ইভিএম বা ভিভিপ্যাটের স্বচ্ছতা নিয়ে কোনো সন্দেহ নেই। ভোটের আগে সব রাজনৈতিক দলকেই এগুলো দেখানো হয়। যাঁরা এ নিয়ে অভিযোগ তুলছেন তাঁরা রাজনৈতিক দিক থেকে হতাশ।\nমুখ্য নির্বাচন কমিশনার এ কথাও বলেছেন, ’আমাদের দেশের ভোট প্রক্রিয়ার ভূয়সী প্রশংসা করেছে অস্ট্রেলিয়া এবং মার্কিন যুক্তরাষ্ট্রের নির্বাচন কমিশন। তাঁরা প্রশ্ন করেছেন, এত ভোটার , এত ভোটকেন্দ্র কীভাবে পরিচালনা হয়? তাদের আমরা সবিস্তারে আমাদের নির্বাচন প্রক্রিয়া সম্পর্কে জ্ঞাত করি। তাতে তারা সন্তুষ্ট\nসাংবাদিকেরা প্রশ্ন করেন, আগামীর লোকসভা এবং রাজ্য বিধানসভার নির্বাচন কি একসঙ্গে অনুষ্ঠিত হওয়ার সম্ভাবনা আছে? এই প্রশ্নের জবাবে মুখ্য নির্বাচন কমিশনার রাওয়াত বলেন, নির্বাচন কমিশন আইন অনুযায়ী চলে। এ ধরনের প্রস্তাব আমাদের কাছে এখনো আসেনি। ’ তিনি আরও বলেছেন, ‘নির্বাচনে টাকার খেলার ব্যাপারে আমরা সজাগ রয়েছি। তামিলনাড়ুতে আমরা ৭০০ কোটি রুপি এবং কর্ণাটকে ১৮০ কোটি রুপি উদ্ধার করেছি। আমাদের ইলেকশন ম্যানেজমেন্ট টিম এ ব্যাপারে নজরদারি চালায়।’


হোম » প্রোডাক্ট > খড়ম > পুরুষদের জন্য ইভা ছাঁটাই\nপণ্য বিবরণ 11 গর্ত জল ট্রান্সফার মুদ্রণ মেইন ক্লগ আর্ট নং .: 009 পি 1 1) পাদুকা শিল্প এবং ট্রেডিং 15 বছর অভিজ্ঞতা। 2) নমুনা সময় সীসা: প্রায় 7-15 দিন 3) গ্যারান্টি নির্ভরযোগ্য উৎপাদন এবং বিশ্বাসযোগ্য পরে বিক্রয় পরিষেবা। 4) উষ্ণ এবং বন্ধুত্বপূর্ণ সেবা প্রদান এবং ...\nপণ্য বিবরণ 11 গর্ত জল স্থানান্তর মুদ্রণ মেইন ক্লগস\nআর্ট নং . : 009 পি 1\n1) পাদুকা শিল্প এবং ট্রেডিং 15 বছরের অভিজ্ঞতা।\n2) নমুনা সময় সীসা: প্রায় 7-15 দিন\n3) গ্যারান্টি নির্ভরযোগ্য উৎপাদন এবং বিশ্বাসযোগ্য পরে বিক্রয় পরিষেবা।\n4) উষ্ণ এবং বন্ধুত্বপূর্ণ সেবা প্রদান এবং পরে বিক্রয় পরিষেবা\n5) আমাদের সাথে ভাল দল আছে যাতে আপনার ইমেল ইমেল, টেলিফোন বা অন্যান্য ইনস্ট্যান্ট মেসেঞ্জার দ্বারা আপনার সাথে যোগাযোগ করতে পারে\nHot Tags: 11 গর্ত জল ট্রান্সফার প্রিন্টিং পুরুষের clogs, চীন, সরবরাহকারী, নির্মাতারা, কারখানা, পাইকারি, সস্তা, কম দাম, বিনামূল্যে নমুনা\nটয়ডলারদের জন্য ব্লু ইভা ক্লোগস


Bangla Translation of Friday Sermon - Divine attribute of "Al Nafi" - True significance of the term/word 'profit'\nআল্লাহ্ তা’লার গুণবাচক নাম ‘আল্-নাফী’ (দাতা) - প্রথম অংশ - (লাভবান হবার প্রকৃত অর্থ)\n২৪শে এপ্রিল, ২০০৯ইং\nযতক্ষণ নিজের প্রিয়তম বস্তু খোদার পথে খরচ না করা হবে আর খোদার সৃষ্টির সেবা না করা হবে খোদাতালার সন্তুষ্টি অর্জন সম্ভব নয়।\nআমরা আমাদের প্রাত্যহিক জীবনে প্রায়ই একটি শব্দ শুনি এবং বলেও থাকি। সেই শব্দটি হচ্ছে ‘নাফা’ বা লাভ। এ শব্দের উপর-ই ব্যবসায়ী লোকদের ব্যবসার ভিত্তি। হোক সে কোনো ক্ষুদ্র ব্যবসায়ী বা কোনো কোটিপতি, যার ব্যবসা সমগ্র পৃথিবী ব্যাপী বিস্তৃত। এ সব লোক সর্বদা এই চিন্তায় বিভোর থাকে যে, কীভাবে বেশি বেশি লাভ করা যাবে। এ জন্য তারা বৈধ পন্থাও অবলম্বন করে, তবে বর্তমান বিশ্বে অধিকাংশ ক্ষেত্রে অসদুপায়ই অবলম্বন করা হয়ে থাকে। অনুরূপভাবে একজন সাধারণ মানুষ, ব্যবসার সাথে যার কোনো সম্পর্ক নেই কিন্তু তারও অহর্নিশি চিন্তা নিজ স্বার্থ নিয়ে, যে কীভাবে কোনো জিনিস হতে বেশি বেশি লাভবান হওয়া যায়। এটাই হচ্ছে একজন সাধারণ মানুষের লাভবান হওয়া।\nএ তো গেল পার্থিব ক্ষেত্রে এই শব্দের ব্যবহার, কিন্তু ধর্মীয় এবং আধ্যাত্মিক জগতেও এর অনেক ব্যবহার লক্ষ করা যায়। এ সম্পর্কে আমি কুর’আন করীমের আয়াত ও হাদীসের আলোকে কিছুটা আলোচনা করবো।\nআরবী অভিধানে এ শব্দটির ব্যবহার রয়েছে, এ জন্য সর্বপ্রথম আমি এর আভিধানিক অর্থ বর্ণনা করছি। নাফা (লাভ) অর্থ হচ্ছে,\nকোনো জিনিসের মাধ্যমে মানুষের উপকার করা, কোনো জিনিস মানুষের হস্তগত হওয়া, কোনো জিনিস ব্যবহারযোগ্য ও লাভজনক হওয়া।\nলেইন রচিত অভিধানেই এ অর্থগুলো লেখা রয়েছে। লেইনেই লেখা রয়েছে,\n‘নাফ্‌ফাআ’ অর্থাৎ ফা-এর উপর শাদ দিয়ে যদি লেখা হয়, তাহলে এর অর্থ হলো অন্য কোনো ব্যক্তির জন্য কল্যাণের কারণ হওয়া।\nকোনো কোনো হাদীস অনুযায়ী এটাই একজন মুমিনের পরিচয় যে, সে অন্যের কল্যাণের কারণ হয়ে থাকে।\nমুফরাদাত-এ লিখা রয়েছে,\n‘আন্নাফয়ু’ প্রত্যেক সেই বস্তু, লাভবান হওয়ার জন্য যার সাহায্য নেয়া হয় বা যাকে ওসীলা বা মাধ্যম হিসেবে অবলম্বন করা হয়। সুতরাং লাভের নামই নাফা।\nএরপর লেইনেই অর্থ লেখা রয়েছে,\nকোনো ব্যক্তির লক্ষ্য অর্জনের মাধ্যম।\n‘লিসানুল আরব’ আর একটি অভিধান যাতে লিখা হয়েছে,\n‘আন্ নাফে’ আল্লাহ্ তা‘লার পবিত্র নামসমুহের একটি; যার অর্থ, সেই সত্তা যিনি তাঁর সৃষ্টির মধ্য থেকে যাকে খুশি এবং যতোটুকু ইচ্ছা উপকার করেন। কেননা তিনিই সমস্ত লাভ-লোকসান ও কল্যাণ-অকল্যাণের স্রষ্টা।\nআভিধানিক আলোচনার পর এখন একজন মুমিনের ক্ষেত্রে এ শব্দটির কেমন প্রতিফলন হওয়া উচিত তা আমি হাদীসের আলোকে বর্ণনা করবো।\nএকজন মুমিন, একজন বস্তুবাদী মানুষের ন্যায় শুধু নিজের স্বার্থের কথাই ভাবে না, বরং অন্যদের মঙ্গলের কথাও ভাবে। সত্যিকার অর্থে তার চিন্তা-ভাবনা এমনই হওয়া উচিত। কুর’আন করীমে আমাদের এ শিক্ষাই দেয়া হয়েছে এবং এ সম্পর্কিত আঁ হযরত (স.)-এর যে-সব দিকনির্দেশনা আমরা হাদীসে দেখি, তাতেও এ কথাই বলা হয়েছে। এই হিত সাধনেরও বিভিন্ন পন্থা রয়েছে, যা আঁ হযরত (স.) আমাদের বলেছেন।\nএখন আমি এ সম্পর্কে কয়েকটি হাদীস উপস্থাপন করছি, যা থেকে অন্যের হিত সাধন সম্পর্কে মহানবী (স.) কী বলেছেন তা স্পষ্ট হয়। সাঈদ বিন আবি ওয়ারদা তাঁর পিতা হতে, তাঁর পিতা তাঁর দাদার [অর্থাৎ সাঈদ বিন আবি ওয়ারদার দাদা হযরত আবু মূসা আশারি (রা.)] পক্ষ হতে বর্ণনা করেন,\nতিনি নবী করীম (স.) হতে বর্ণনা করেন, প্রত্যেক মুসলমানের উপর সদকা করা আবশ্যক। লোকেরা বলল, হে আল্লাহ্‌র নবী! যে ব্যক্তি এর ক্ষমতা রাখে না তার কী হবে? তিনি (স.) বললেন, তার উচিত হবে কায়িক শ্রম করে নিজেও উপকৃত হওয়া এবং সদকা দেয়া। তাঁরা বলল, যদি এতোটুকুও সম্ভব না হয় তা হলে? তিনি (স.) বললেন, সে যেন অভাবী ও বিপদগ্রস্তদের সাহায্য করে। তারা বলল, যদি এটিও সম্ভব না হয় তা হলে? তিনি (স.) বললেন, তার উচিত নেক কর্ম করা এবং মন্দ কাজ হতে বিরত থাকা, এটিই তার পক্ষে সদকা।\n(সহীহ্ বুখারী - কিতাবুল আদাব, অধ্যায়: কুল মারুফ সাদ্‌কা)\nএকই ভাবে আরেকটি হাদীস রয়েছে, যা হযরত আবু হুরায়ারা (রা.) বর্ণনা করেন,\nরাসুলুল্লাহ্ (স.) বলেছেন, এক ব্যক্তি রাস্তায় একটি গাছের ডাল দেখে বলল, আল্লাহ্‌র কসম আমি এটিকে এখান থেকে অবশ্যই অপসারণ করবো, যেন এটি মুসলমানদের কষ্টের কারণ না হয়; এ কাজের জন্য তাকে জান্নাতে প্রবিষ্ট করা হলো।\n(সহীহ্ মুসলিম - কিতাবুল বার্‌রো সালা, অধ্যায়: ফয্‌ল আযালা আল্ আজি আন্ আল্-তারিক, হাদীস নাম্বার: ৬৫৬৫)\nআরেকটি রেওয়ায়েতে এসেছে, হযরত আবু সাঈদ খুদরী (রা.) বর্ণনা করেন,\nরাসুলুল্লাহ্ (স.) বলেছেন, সেই ব্যক্তি, যে এমন জ্ঞান গোপন করে যার মাধ্যমে মানুষের উপকার হতে পারে এবং যা ধর্মীয় বিষয়ে কল্যাণকর হতে পারে, তবে আল্লাহ্ তা’লা কিয়ামত দিবসে এমন মানুষকে আগুনের লাগাম পরাবেন।\n(সুনান ইব্‌নে মাজা, আধ্যায়: মিন সা’ল আনিল ইল্‌ম ফিক্‌মাহ, হাদীস নাম্বার: ২৬৫)\nকাজেই একজন মুমিনের জন্য নিজের সম্পদ বৃদ্ধি করা ও আর্থিক স্বার্থ সিদ্ধিতেই লাভ নিহিত নয়, বরং খোদার সন্তুষ্টি যদি অর্জন হয় সেটিই প্র��ৃত মুনাফা বা লাভ যা চিরস্থায়ী এবং যার হিসাব পরকালে হবে। এ সব হাদীসে আঁ হযরত (স.) এই মুনাফা অর্জন বা লাভের জন্য সর্ব প্রথম যে বিষয়টির উল্লেখ করেছেন তা হচ্ছে সদকা, যা অভাবী, গরিব, দরিদ্র ও অনাথদের ক্ষুধা ও নগ্নতা দূর করার জন্য করা হয়।\nএক হাদীসে আছে, হযরত আয়শা (রা.) বর্ণনা করেন,\nতিনি একবার একটি ছাগল জবাই করলেন এবং এর মাংস গরিব দুঃখীদের ও আত্মীয়-স্বজনের মাঝে বণ্টন করেন, আর ঘরের জন্যও কিছুটা রাখলেন, তখন মহানবী (স.) জিজ্ঞাসা করলেন, ছাগল যে জবাই করেছিলে তার কী পরিমাণ মাংস অবশিষ্ট আছে? হযরত আয়শা (রা.) বললেন, আমি তো সমস্ত মাংস-ই বণ্টন করে দিয়েছি, শুধু এক দস্তি [ছাগলের সামনের পা] অবশিষ্ট আছে। তখন আঁ হযরত (স.) বললেন, এই এক দস্তি ব্যতীত বাকি সবটা মাংসই সঞ্চয় হয়েছে, কেননা যা কিছু লোকদের কল্যাণের জন্য খরচ করেছো, তারই মুনাফা আর যা মুনাফা তা-ই সঞ্চয়।\n(তিরমিযি, আব্বাব উল সাফাহ আল কিয়ামাহ)\nসুতরাং এটা হচ্ছে কামেল মানবের আদর্শ। তাঁর পার্থিব জিনিসের প্রতি বিন্দুমাত্রও আকর্ষণ ছিল না। প্রতিটি মুহূর্ত আল্লাহ্ তা’লার সন্তুষ্টিই ছিল তাঁর প্রকৃত উদ্দেশ্য। সব মানুষের পক্ষে তো এ মার্গে পৌঁছা সম্ভব নয়। কিন্তু এই আদর্শ স্থাপন করে তিনি (স.) আমাদেরকে এ শিক্ষা দিয়েছেন যে, তোমাদেরও সর্বদা গরিব-দুঃখীদের প্রতি যত্নবান হওয়া উচিত। তোমাদের দৃষ্টিতে সর্বদা এ বিষয়টি থাকা উচিত যে, যেহেতু প্রকৃত মুনাফা তা-ই যা খোদা তা’লার পক্ষ থেকে লাভ হয়ে থাকে। আর এ বিষয়টি এতো গুরুত্বপূর্ণ যে, যখন সাহাবাগণ বললেন, যদি সদকা দেয়ার সামর্থ্য না থাকে তবে কী করা যায়? তিনি (স.) বললেন, তোমরা নিজেরা পরিশ্রম করে রোজগার কর, যার ফলে তোমরা নিজেরাও লাভবান হবে আর জাতিও লাভবান হবে। জাতির জন্য বোঝা হয়ো না, তোমরা যদি রোজগার কর, তাহলে প্রথমত, তুমি জাতির জন্য বোঝা হবে না। দ্বিতীয়ত, তুমি গ্রহীতা নয় বরং দাতা হবে, যারা আল্লাহ্ তা’লার সন্তুষ্টি লাভ করে থাকে।\nএখানে, পশ্চিমা বিশ্বে যারা সরকার থেকে ভাতা নিয়ে থাকে তাদেরও এ বিষয়টি নিয়ে ভাবা উচিত, যতটুকু সম্ভব কাজ করা উচিত, যে ধরনের কাজই হোক না কেন। অনেক সময় পড়াশোনার সাথে সঙ্গতি রেখে চাকরি বা কাজ পাওয়া যায় না, এরপরও যে কাজই পাওয়া যায় তা করে যতটা সম্ভব উপার্জন করা উচিত এবং সরকারের ব্যয় হ্রাস করা উচিত।\nএকজন আহ্‌মদীর জন্য কোনোক্রমেই সঙ্গত নয় যে, সে কোনো ভুয়া তথ্য দিয়ে, সরকারের কাছ থেকে কোনো ভাতা গ্রহণ করবে। এমন টাকা হস্তগত করা কোনোভাবে লাভজনক নয় বরং প্রকাশ্য ক্ষতিকর কাজ।\nএকইভাবে পাকিস্তান, ভারত এবং অন্যান্য দরিদ্র দেশেও একজন আহ্‌মদীকে সাধ্যমত চেষ্টা করা উচিত, যেন সে গ্রহীতা নয় বরং দাতার ভূমিকা রাখে। এরপর যখন সাহাবাগণ জিজ্ঞেস করলেন যে, যদি আয় রোজগারের পরিস্থিতিই না থাকে আর কাজই যদি পাওয়া না যায়, আর পেলেও, আয় এত সামান্য হয় যে তাতে মানুষের নিজেরই বড় কষ্টে চলে, সদকা দেয়ার তো প্রশ্নই উঠে না, এমতাবস্থায় কী করা যেতে পারে? এ কথা শুনে আঁ হযরত (স.) বললেন, অন্যকে বিভিন্নভাবে সাহায্য করা যায়, সে মাধ্যমগুলো অবলম্বন কর। কোনো অভাবী ও দরিদ্র ব্যক্তিকে যেভাবে পার সাহায্য কর, যে-কোনো প্রকারের সেবা কর।\nএমনই সাহায্যের একটি মহান দৃষ্টান্ত মহানবী (স.) স্থাপন করে গেছেন।\nএক বৃদ্ধা, যে কিনা শহরে নতুন এসেছিল, যাকে তাঁর বিরুদ্ধে ক্ষেপানো হয়েছিল; তিনি বৃদ্ধার মালামালের পুটলি নিজ মাথায় উঠিয়ে তাকে তার গন্তব্যে পৌঁছে দেন। সেই বৃদ্ধা রসূলুল্লাহ (স.)-কে চিনতেন না। অজান্তে তাঁর (স.) নিকট তাঁরই সম্পর্কে অনেক কটুক্তি করলেন। তিনি (স.) শুধু শুনে গেলেন, কিন্তু কিছুই প্রকাশ করেন নি। গন্তব্যে পৌঁছে যখন নবী করীম (স.) বললেন, আমি-ই সেই ব্যক্তি, যাকে এড়িয়ে চলার পরামর্শ আপনাকে দেয়া হয়েছিল, বলা হয়েছিল যে, ঐ যাদুকরের কাছ থেকে দূরে থেকো। এ কথা শুনে সেই বৃদ্ধা নির্দ্বিধায় বলে উঠলেন, তাহলে তো আমি আপনার যাদুর শিকারে পরিণত হলাম।\nসুতরাং যেভাবে সম্ভব, কারো কষ্ট দূর করে তার উপকার সাধনের চেষ্টা করাও সদকার মতোই পুণ্যের কাজ। যখন সাহাবাগণ বললেন, যদি এমনটিও সম্ভব না হয়, যদি কেউ সম্পূর্ণভাবে অক্ষম হয়? এ কথা শুনে তিনি (স.) বললেন, অসংখ্য নেক কর্ম রয়েছে, আল্লাহ্ তা’লা যা আমাদেরকে করার আদেশ দিয়েছেন, সেগুলো কর, সেগুলোর উপর প্রতিষ্ঠিত হও। এটাই তোমাদের জন্য কল্যাণকর। এরপর যেসব মন্দ কাজ রয়েছে তা এড়িয়ে চল। সৎকর্ম করা আর মন্দ কাজ এড়িয়ে চলা এমন কাজ যা চরম হতদরিদ্র লোকের জন্যও করা সম্ভব। এর জন্য তো কোনো প্রকার খরচের প্রয়োজন নেই, আর শারীরিক শক্তিরও দরকার নেই।\nএখন দেখুন, আমাদের প্রিয় খোদা আমাদের জন্য কতো তুচ্ছ নেকীরও প্রতিদান নির্ধারণ করেছেন এবং আঁ হযরত (স.)-এর মাধ্যমে তিনি আমাদেরকে এ সম্পর্কে অবগতও করেছেন। এ সম্পর্কেও এক হাদীসে আমরা শুনেছি যে,\nমুমিনদের পথের কষ্ট দূর করার মানসে রাস্তায় পড়ে থাকা গাছের ডাল-পালা অপসারণের কারণে আল্লাহ্ তা’লা সেই ব্যক্তিকে জান্নাত দান করেছেন।\n(সুনান ইব্‌নে মাজা - কিতাব উল আদাব, অধ্যায়: আমাতাল আযি মিন আল্ তারীক)\nসুতরাং এটা কতো বড় লাভজনক ব্যবসা! আল্লাহ্ তা’লা পুণ্যের সীমাহীন প্রতিদান দিয়ে থাকেন। মানুষ ভাবতেও পারে না আল্লাহ্ তা’লা তার উপর কতোটা অনুগ্রহ করতে পারেন।\nহযরত মসীহ মাওউদ (আ.) বলেছেন,\nমানুষের জন্য দু’টি বিষয় আবশ্যক আর তা হল, সে যেন মন্দ কাজ এড়িয়ে চলে এবং পুণ্য কর্মের দিকে ধাবিত হয়। নেকীর দু’টি দিক রয়েছে: প্রথমত, মন্দ কাজ পরিত্যাগ, দ্বিতীয়ত, কল্যাণ বণ্টন করা।\nএক, মন্দ বিষয় ত্যাগ করা এবং দ্বিতীয়টি অন্যের উপকার করা।\nশুধু মন্দ কাজ পরিত্যাগের মাধ্যমে মানুষ পূর্ণতা পেতে পারে না, যতক্ষণ না এর সাথে কল্যাণ বণ্টনের গুণ বা বৈশিষ্ট্য সম্পৃক্ত না হয়, অর্থাৎ অন্যের হিতসাধন। এ থেকে বুঝা যায়, সে নিজের মাঝে কতোটা পরিবর্তন সাধন করেছে। এই মার্গ তখন অর্জিত হয়, যখন আল্লাহ্ তা’লার সিফতের উপর ঈমান থাকবে এবং এ বিষয়ে তার জ্ঞান থাকবে। যতক্ষণ পর্যন্ত এমনটি না হবে, মানুষ মন্দ কাজ হতেও বাঁচতে পারবে না।\nঅন্যের উপকার করা তো একটি বড় ব্যাপার, রাজাদের প্রতাপ এবং রাষ্ট্রীয় দণ্ডবিধিকেও মানুষ কিছুটা ভয় করে, এমন অনেক লোক আছে, যারা আইন ভঙ্গ করে না, তাহলে (আহকামুল হাকিমীন) সর্বশ্রেষ্ঠ বিচারকের আইন ভঙ্গের ব্যাপারে কেন এতোটা ধৃষ্টতা সৃষ্টি হয়?\nঅর্থাৎ, ঐশী গুণাবলীর যদি জ্ঞান থাকে, তবে তাঁর নির্দেশাবলীর উপর অনুশীলন হবে। কেউ কেউ এতোটা দুঃসাহসী হয়ে যায় যে, অন্যের উপকার সাধন করা তো দূরের কথা, আল্লাহ্ তা’লার যে শিক্ষা রয়েছে, তাঁর যেসব আদেশ ও নিষেধ রয়েছে, সেগুলোরও তোয়াক্কা করে না, বরং আল্লাহ্ তা’লা যেসব কাজ করতে বারণ করেছেন, সেগুলো সে ধৃষ্টতার সাথে করে, অথচ সে পার্থিব প্রশাসনকে ভয় পায়!\nএমন অনেক লোক রয়েছে যারা আইন অমান্য করে না, তবে কেন সর্বাধিপতির আইন অমান্যের ক্ষেত্রে এই দুঃসাহসিকতার সৃষ্টি হয়। অতএব তাঁর উপর ঈমানহীনতা ছাড়া এর আর কোনো কারণ আছে কি? এটাই একমাত্র কারণ।\n(মালফুযাত, প্রথম খন্ড, পৃষ্ঠা: ৪৬৬, নতুন সংস্করন)\nএরপর নিজ জ্ঞানের মাধ্যমে অন্যের উপকার সাধন করতে আদেশ দেয়া হয়েছে। আঁ হযরত (স.) বলেছেন, যদি জ্ঞান থাকে (হোক তা পার্থিব জ্ঞান বা আধ্যাত্মিক জ্ঞান) আর এর মাধ্যমে অন্যের উপকার কর, তবে আল্লাহ্ তা’লার সন্তুষ্টি লাভের এ যাত্রায় এক লাভজনক ও কল্যাণময় ব্যবসা করছো বলে বিবেচিত হবে। আল্লাহ্ তা’ল��� প্রদত্ত এ জ্ঞান, যদি এই ভয়ে গোপন রাখ যে, আমি যদি এ কথা আরেক জনকে বলে দেই, তবে তার জ্ঞান বৃদ্ধি পাবে! আঁ হযরত (স.) এমন লোককে সাংঘাতিক ভাবে সতর্ক করেছেন এবং নিজ (স.) উম্মতকে উপদেশ দিয়েছেন যে, এমন কাজ করা হতে সর্বদা বিরত থেকো বরং এ অবস্থা হতে বাঁচার জন্য আঁ হযরত (স.) কতক দোয়াও শিখিয়েছেন। তিনি তো সেই কামেল মানব যার প্রতিটি মুহূর্ত, প্রতিটি নিঃশ্বাস অন্যের কল্যাণার্থে নিবেদিত ছিল। তিনি (স.) যখন সাহাবাগণের সম্মুখে এই দোয়াগুলো করতেন, তখন আসলে তাঁদেরকে শেখানোর জন্য করতেন যে, সবর্দা এই দোয়াগুলো কর এবং উম্মতের মাঝে এর প্রচলন কর আর এমনটি করে যাও। প্রকৃত মুনাফা বা লাভ তখন অর্জিত হয়, যখন আল্লাহ্ তা’লার সন্তুষ্টি লাভ হয়। এখন আমি এ দোয়াগুলোর মধ্য থেকে দু’টি আপনাদের সামনে উপস্থাপন করছি।\nহযরত আব্দুল্লাহ্ বিন ওমর (রা.) বর্ণনা করেছেন, রাসূলুল্লাহ (স.) বলেছেন বা বলতেন,\nহে আল্লাহ্! আমি তোমার নিকট আশ্রয় প্রার্থনা করি সেই হৃদয় হতে যা (তোমাকে) ভয় পায় না, সেই দোয়া হতে যা (তোমার সন্নিধানে) গৃহীত হয় না, সেই আত্মা হতে যা পরিতৃপ্ত হয় না এবং সেই জ্ঞান হতে যা উপকারে আসে না। আমি এই চারটি বিষয় হতেই তোমার আশ্রয় প্রার্থনা করি।\n(সুনান আল্-তিরমিযি, কিতাবুল দাওয়াত, অধ্যায়: ৬৮, হাদীস নাম্বার: ৩৪৮২)\nএরপর একটি হাদীসে এসেছে, হযরত উম্মে সালমা বর্ণনা করেন,\nনবী করীম (স.) ফজরের নামাযের সালাম ফিরানোর পর এ দোয়া করতেন,\nআল্লাহুম্মা ইন্নি আস্আলুকা ইলমান নাফেআন ওয়া রিয্‌কান তাইয়্যেবান ওয়া আমালান মুতাকাব্বালান।\nঅর্থাৎ, হে আল্লাহ্! আমি তোমার নিকট এমন জ্ঞান চাই, যা কল্যাণকর, এমন রিযক যা পবিত্র এবং এমন আমল যা (তোমার দরবারে) গৃহীত হওয়ার যোগ্য।\n(সুনান ইব্‌নে মাজা - কিতাবুস সালাত ও সুন্না, অধ্যায়: মা ইয়াকাল বাদাত তাস্‌লিম, হাদীস নাম্বার: ৯২৫)\nকাজেই, নিজেকে কল্যাণকর সত্তায় পরিণত করতে হলে নেক কর্মের পাশাপাশি আল্লাহ্ তা’লার সৃষ্টির সাহায্যেরও প্রয়োজন। একমাত্র আল্লাহ্ তা’লার সত্তাই মানুষকে শয়তানের বিভ্রান্তি হতে রক্ষা করতে পারে। আল্লাহ্ তা’লার সাহায্য তখনই পাওয়া যায়, যখন আল্লাহ্ তা’লার প্রিয়তম বান্দাগণের বরাতে বা উছিলায় তাঁর নিকট দোয়া চাওয়া হয়। এটা তখনই সম্ভব হবে যখন আমরা আঁ হযরত (স.)-এর আদর্শের উপর প্রতিষ্ঠিত হওয়ার চেষ্টা করবো। আর এটি হলে, তখনই আমরা আমাদের কর্মকে লাভজনক বলতে পারবো।\nএকটি দোয়া যা আঁ হযরত (স.) আমাদেরকে শিখিয়েছেন, এটি হযরত আব্দুল্লহ বিন কাতমী আনসারী রেওয়ায়েত করেন:\nরাসূলুল্লাহ (স.) নিজ দোয়ায় এটিও বলতেন যে,\nহে আমার আল্লাহ্! তুমি আমাকে তোমার ভালবাসা দান কর এবং সেই ব্যক্তির ভালবাসা দান কর, যার ভালবাসা তোমার নিকট আমার কাজে লাগবে। হে আমার আল্লাহ্! আমার প্রিয় জিনিসগুলোর মধ্য হতে যা তুমি আমায় দান করেছো তার মাঝে যা তোমার পছন্দনীয় তাকে আমার শক্তির কারণ করো। হে আমার আল্লাহ্! আমার পছন্দনীয় বস্তু যা তুমি আমা হতে দূরে রেখেছো সেগুলো হতে তুমি আমায় অব্যাহতি দাও। সে সকল বস্তুকে আমার দৃষ্টিতে পছন্দনীয় করে তুলো যা তোমার পছন্দ।\n(সুনান আল্ তিরমিযি – আবওয়াবুদ দায়ওয়াত, অধ্যায়: ৭৩/৭৪, হাদীস নাম্বার: ৩৪৯১)\nপৃথিবীতে কেউ আল্লাহ্ তা’লার কাছে মহানবী (স.) থেকে বেশি প্রিয় নয়। এ জন্য যেভাবে আমি বলেছি, তাঁর (স.) বরাতে সর্বদা দোয়া করা উচিত। যিনি আল্লাহ্ তা’লার প্রিয় পাত্র, তিনি যেন আমাদেরও প্রিয় সত্তায় পরিণত হন, এর মাধ্যমে আমরাও যেন সেই কল্যাণের অংশীদার হই, যা প্রতিষ্ঠা ও বিতরণের জন্য তিনি (স.) এ ধরায় আবির্ভূত হয়েছিলেন।\nমানুষের জন্য কল্যাণকর হওয়ার প্রেক্ষাপটে কুর’আনের আয়াত: لَنْ تَنَالُوْا الْبِرَّ حَتّٰى تُنْفِقُوْا مِمَّا تُحِبُّوْنَ (সূরা আল্ ইমরান: ৯৩)-এর ব্যাখ্যা করতে গিয়ে হযরত মসীহ মাওউদ (আ.) বলেন,\nপৃথিবীতে মানুষ সম্পদকে সব চেয়ে বেশি ভালবাসে। এ অর্থেই স্বপ্নের তাবীরের বইয়ে লিখা রয়েছে, যদি কোনো ব্যক্তি স্বপ্নে দেখে, সে অন্য কাউকে নিজের কলিজা বের করে দিচ্ছে, তবে এর অর্থ সম্পদ। এ কারণেই, প্রকৃত তাকওয়া ও ঈমান লাভ করা সম্পর্কে বলা হয়েছে لَنْ تَنَالُوْا الْبِرَّ حَتّٰى تُنْفِقُوْا مِمَّا تُحِبُّوْنَ (সূরা আল্ ইমরান: ৯৩) ততোক্ষণ পর্যন্ত তোমরা প্রকৃত পুণ্য অর্জন করতে পারবে না, যতক্ষণ পর্যন্ত না তোমরা তোমাদের প্রিয়তম জিনিস খরচ করবে। কেননা, আল্লাহ্ তা’লার সৃষ্টির প্রতি সহানুভূতি ও আত্মিক সফরের একটি বড় অংশ অর্থ খরচের প্রয়োজনীয়তার কথাই বলে।\n‘আব্ নায়ে জিন্স’ এবং মানুষ ও আল্লাহ্ তা’লার সৃষ্টির প্রতি সহানুভূতি এমনই একটি জিনিস, (অর্থাৎ, আপন জাতি ও নিজ দেশের এবং আল্লাহ্ তা’লার সৃষ্টির প্রতি সহানুভূতি এমনই একটি জিনিস।), যা ঈমানের অন্য একটি অংশ, যা ব্যতীত ঈমানের পূর্ণতা ও দৃঢ়তা অর্জন সম্ভব না। যতক্ষণ পর্যন্ত মানুষ ত্যাগ স্বীকার না করবে, ততোক্ষণ পর্যন্ত সে কীভাবে অন্যের উপকার সাধন করতে পারে? অন্যের কল্যাণ সাধন ও সহানুভূতির জন্য ত্যাগ স্বীকার করা একটি গুরুত্বপূর্ণ বিষয়। এ আয়াত: لَنْ تَنَالُوْا الْبِرَّ حَتّٰى تُنْفِقُوْا مِمَّا تُحِبُّوْنَ (সূরা আল্ ইমরান: ৯৩) তে এই ত্যাগ স্বীকারের শিক্ষা ও নির্দেশনা দেয়া হয়েছে।\nসুতরাং আল্লাহ্ তা’লার পথে সম্পদ খরচ করাও মানুষের পুণ্য ও তাকওয়ার মানদণ্ড।\n(মালফুযাত, প্রথম খন্ড, পৃষ্ঠা: ৩৬৭-৩৬৮, নতুন সংস্করন)\nযেভাবে হাদীসেও অন্যের উপকার সাধনের জন্য সদকা করার নির্দেশ রয়েছে, এর উপর তখনই প্রতিষ্ঠিত হওয়া সম্ভব যদি মানুষের মাঝে কুরবানি ও আত্মত্যাগের প্রেরণা থাকে আর এটা তখনই বাস্তবিক অর্থে সম্ভব হবে যদি আল্লাহ্ তা’লা এবং তাঁর রাসূল (স.)-এর জন্য হৃদয়ে ভালবাসা থাকে।\nআমি যে দোয়াটি পড়েছি তাতে এ ভালবাসা লাভের জন্যই আঁ হযরত (স.) দিক-নির্দেশনা দিয়েছেন যে, আমার ভালবাসা সন্ধান কর। নাফা (লাভ) শব্দটির আভিধানিক অর্থ বর্ণনা করতে গিয়ে আমি বলেছিলাম যে, ‘আন্ নাফে’ আল্লাহ্ তা’লার একটি নাম। তিনি-ই সেই সত্তা যিনি তাঁর সৃষ্টির মধ্য হতে যাকে যতোটুকু চান কল্যাণমণ্ডিত করে থাকেন। তিনি-ই সেই সত্তা যিনি লাভ ও কল্যাণের সৃষ্টা। সুতরাং, মানুষ ততোক্ষণ পর্যন্তই কল্যাণমণ্ডিত ও কল্যাণকর হতে পারে, যতক্ষণ পর্যন্ত আল্লাহ্ তা’লা চাইবেন।\nএ জন্যই আঁ হযরত (স.) যখন তাঁর উম্মতকে তাগিদ করেছেন যে, তোমরা কল্যাণকর সত্তায় পরিণত হও, তখন একই সাথে তিনি নিজ কর্ম ও আমলের এবং উপদেশের মাধ্যমে এটা বলেছেন যে, আল্লাহ্ তা’লার সাহায্য প্রার্থনার মাধ্যমেই হিতসাধনকারী সত্তায় পরিণত হওয়ার চেষ্টা কর। একমাত্র আল্লাহ্ তা’লার কাছেই সাহায্য ভিক্ষা চেয়ে হিতসাধনকারী সত্তায় পরিণত হওয়ার চেষ্টা কর। কেননা, প্রকৃত কল্যাণকর সত্তা খোদা-ই যার রং তার বান্দারা নিজ নিজ যোগ্যতা অনুযায়ী ধারণের চেষ্টা করে থাকে। আল্লাহ্ তা’লাও পবিত্র কুর’আন করীমে বর্ণনা করেছেন আর স্পষ্ট করেছেন যে, প্রকৃত মুমিন শুধুমাত্র আমার সত্তা হতেই প্রকৃত কল্যাণ লাভ করতে পারে। তাই আমার সম্মুখেই বিনত হও, সর্বদা আমাকে স্মরণ রাখ এবং আমাকে ডাক।\nকুর’আন করীমের বিভিন্ন স্থানে এ বিষয়টি বর্ণিত হয়েছে। এক স্থানে আল্লাহ্ তা’লা বলেছেন,\nقَالَ اَفَتَعْبُدُوْنَ مِنْ دُوْنِ اللّٰهِ مَا لَا يَنْفَعُكُمْ شَيْـًٔـا وَّلَا يَضُرُّكُمْؕ\nতিনি বললেন, তোমরা কি আল্লাহ্ তা’লার পরিবর্তে তার ইবাদত কর, যে তোমাদের সামান্য পরিমাণ উপকারও করতে পারে না আর কো��ো অনিষ্টও করতে পারে না? সুতরাং, পৃথিবীতেও এবং আখেরাতেও কেবলমাত্র আল্লাহ্ তা’লার সত্তা-ই কল্যাণকর সত্তা।\n(সূরা আল্ আম্বিয়া: ৬৭)\nকোনো কোনো প্রকারের শির্‌ক তো বাহ্যিক হয়ে থাকে, যেমন মানুষ প্রতিমা পূজার শিরকে লিপ্ত যা সেই যুগে মুশরেকরা করতো। বর্তমানেও এমন লোক রয়েছে যারা মূর্তি পূজা করে, যা এদের নিজেদের হাতে তৈরি। এসব মূর্তি কোনো উপকারও করতে পারে না, কোনো অপকারও করতে পারে না। এই প্রকাশ্য পৌত্তলিকতা সম্পর্কে সকলেই অবগত।\nকিছু গুপ্ত শির্‌কও হয়ে থাকে। যেমন কোনো সমস্যার সময় পার্থিব উপকরণের দিকে দৃষ্টি নিবদ্ধ করা, পার্থিব উপকরণকে প্রয়োজনের চেয়ে অধিক গুরুত্ব দেয়া ও সন্ধান করা, বিনা প্রয়োজনে কর্মকর্তার চাটুকারিতা করা; অথচ যদি আল্লাহ্ তা’লার ইচ্ছা না থাকে তবে এ পার্থিব উপকরণ কোন কাজেই আসতে পারবে না।\nকোনো এক ব্যক্তি একটি ঘটনা বর্ণনা করেছেন যে,\nসে চাকরি পাচ্ছিল না। অবশেষে একদিন তার নিকট-আত্মীয় জানতে পারলেন যে সে চাকরির সন্ধানে রয়েছে। পড়ালেখা শেষ করেছে আর উচ্চ শিক্ষিতও। সে বললো, আমার পরিচিত অনেক বড় এক কর্মকর্তা বন্ধু আছেন। তুমি আগামীকাল সকালে এসো, আমরা তার বাসায় যাবো। যাহোক, তার সাথে দেখা করতে গেলো। বন্ধুটি বললো, আগামীকাল সকালে আমার অফিসে এসো আমি তোমার কাজ করে দিব। একটি শূন্য পদে তোমার চাকরি হয়ে যাবে। সে বললো, আমি সকালে সাইকেল যোগে অফিসে গেলাম। অফিসের ফটক বন্ধ ছিল। নিরাপত্তা প্রহরী বললো, কী ব্যাপার? আমি বললাম, অমুক সাহেব আমাকে ডেকেছেন, তাই আমি তাঁর সাথে দেখা করতে এসেছি। সে নিরাপত্তা প্রহরীকে বেশ প্রতাপ ও অহংকারের সাথে বললো, আমাকে যেতে দাও, ফটক খুলে দাও। নিরাপত্তা প্রহরী বললো যে, সেই কর্মকর্তা সকালে অফিসে আসার আগে হৃদরোগাক্রান্ত হয়ে মৃত্যুবরণ করেছেন।\nসুতরাং, এভাবে যারা খোদা ব্যতীত অন্যের উপর ভরসা করে আল্লাহ্ তা’লা তাদের সকল আশা ভঙ্গ করেন। সে বলে যে, সে অত্যন্ত নিরাশ হয়ে ঘরে ফিরে। অতএব, যখনই মানুষকে খোদার সমতূল্য করা হয় তখন এ অবস্থাই হয়ে থাকে। আল্লাহ্ তা’লা বলেন, যদি সত্যিকার অর্থে আমার দিকে প্রত্যাবর্তন কর তবে আমিই সেই সত্তা যে তোমাদের কাজে লাগে। আমিই তোমাদের স্বার্থসংশ্লিষ্ট কাজ করবো, আমিই তোমাদের দাতা। তোমাদের সকল কিছু প্রদানকারী।\nএকস্থানে আরো বিস্তারিত ভাবে তিনি বলেন যে, এ পৃথিবী তো ক্ষণস্থায়ী। তোমাদেরকে সব সময় নিজেদের পরজগত নিয়ে ভাবা উচিত। পরজগতের বিষয়ে চিন্তা করা উচিত। কেননা, সকল প্রকার লাভ ও ক্ষতি পরজগতে স্পষ্ট হয়ে ধরা দেবে। যেমন কিনা আল্লাহ্ তা’লা বলেন,\nيَوْمَ لَا يَنْفَعُ مَالٌ وَّلَا بَنُوْنَۙ\nঅর্থাৎ, এ দিন না সম্পদ কাজে আসবে আর না সন্তান। কেবল সেই ব্যক্তিই লাভজনক অবস্থায় থাকবে যিনি আল্লাহ্‌র সমীপে ক্বালবিন সলীম বা সুস্থ হৃদয় নিয়ে উপস্থিত হবেন।\nঅতএব, আল্লাহ্ তা’লা বলেন, যদি আল্লাহ্ তা’লার ইবাদত না কর এবং যে সমস্ত পুণ্য করতে তিনি বলেছেন সেগুলোর উপর যদি আমল না করা হয়, তবে অর্থ ও সন্তান নিয়ে আনন্দিত হবে না। এগুলো কোনো কাজে আসবে না। খোদা তা’লা একথা জিজ্ঞেস করবেন না যে, কী পরিমাণ অর্থ রেখে এসেছো; তিনি এটিও জিজ্ঞেস করবেন না যে, কয়জন সন্তান রেখে এসেছো। স্বীয় পুণ্যই শুধু কাজে আসবে।\nআর যেমন কিনা হাদীসেও উল্লিখিত হয়েছে যে, মহানবী (সা.) বলেছেন, গাছের একটি ডাল সরানোর কারণে আল্লাহ্ তা’লা তাকে ক্ষমা করলেন এবং জান্নাতে প্রবিষ্ট করলেন। হ্যাঁ, যদি সন্তান কোনো উপকারে আসতে পারে, কেবল সেই সন্তান কাজে আসবে, যে পুণ্যের উপর প্রতিষ্ঠিত এবং যে কিনা ঐ সমস্ত সৎকর্ম প্রতিষ্ঠিত রাখে বা জীবিত রাখে যা তার মাতাপিতা করেছেন। তবে ঐ সন্তানদের পুণ্য পরকালে প্রতিনিয়ত পিতামাতার কাজে লাগে এবং উপকারে আসে।\nঅতএব, আল্লাহ্ তা’লা বলেন, একটি অনুগত হৃদয় নিয়ে যদি আল্লাহ্ তা’লার সমীপে উপস্থিত হও তবে সেটিই হবে তোমার সত্যিকার লাভ। ঐ হৃদয় নিয়ে আল্লাহ্ তা’লার সমীপে উপস্থিত হবে যা পৃথিবীতে সারা জীবন আল্লাহ্ তা’লার ইবাদতের প্রতি মনোযোগী ছিল, তবে সেটিই হচ্ছে মানব-জন্মের প্রকৃত উদ্দেশ্য। এমন হৃদয় নিয়ে উপস্থিত হলে আল্লাহ্ তা’লার সন্তুষ্টি অর্জন করবে।\nযদি এমন হৃদয় নিয়ে উপস্থিত হও যা মানুষের অধিকার প্রদান করে আসছে তবেই নাফে বা কল্যাণকর সত্তার সীফত বা বৈশিষ্ট্য নাফে’র কল্যাণ লাভে সক্ষম হবে। অভিধান অনুসারে সুস্থ হৃদয় হচ্ছে সেই হৃদয় যা পরিপূর্ণরূপে গয়েরুল্লাহর (আল্লাহ্ ব্যতীত সকল) সংশ্রবের ঊর্ধ্বে। আবার এর আরেকটি অর্থ হচ্ছে যে, ঈমানের দুর্বলতা হতে সম্পূর্ণ পবিত্র। আবার সব ধরনের প্রতারণা হতে পবিত্র। কারো ক্ষতি করার মানসিকতামুক্ত, চারিত্রিক যথেচ্ছচারিতা থেকে মুক্ত। এ হচ্ছে সুস্থ হৃদয়। আবার অনেকের মতে সুস্থ হৃদয় হচ্ছে এমন এক হৃদয় যা অন্যের জন্য দরদ রাখে। খোদা তা’লা বলেন যে, আমার ইবাদতকারী এবং পুণ্যকর্মশীল তারা যারা আমার সন্তুষ্টির জান্নাতে প্রবেশ করবে এবং সেখানে তারা চিরস্থায়ী হবে। আল্লাহ্ তা’লা আমাদেরকে এমন হৃদয় দান করুন যেন আমরা পুণ্যকর্ম করে আল্লাহ্ তা’লার সন্তুষ্টি অর্জনকারী হতে পারি।\nহযরত মসীহ মওউদ (আ.)-এর একটি উদ্ধৃতি উপস্থাপন করছি যাতে জামাতে সদস্যদের জন্য তাঁর কী ইচ্ছা ও কেমন আবেগ ছিল আর যে দোয়া তিনি করেছেন তা জানা যায়। তিনি বলেন,\nযে অবস্থা আমার মনেযোগ আকর্ষণ করে এবং যা দেখে আমি দোয়ার জন্য নিজের ভিতর প্রেরণা পাই তা কেবল একটি, অর্থাৎ আমি যদি কারো সম্পর্কে জানতে পারি যে, এই ব্যক্তি ধর্মের খেদমত করে থাকে, তার সত্তা খোদা তা’লার জন্য, খোদার রসূল (সা.)-এর জন্য, খোদার কিতাবের জন্য এবং খোদার বান্দাদের জন্য কল্যাণকর। এমন ব্যক্তির ব্যথা ও কষ্ট সত্যিকার অর্থে আমার ব্যথা ও কষ্ট।\nআমাদের বন্ধুদের উচিত ধর্মসেবার বিষয়ে দৃঢ়সংকল্পবদ্ধ হওয়া আর যেভাবে পারে ধর্মের সেবা করা।\nজোর দিয়ে বলছি, খোদার দৃষ্টিতে সে ব্যক্তিরই শুধু মূল্য ও মর্যাদা রয়েছে, যে ধর্মের সেবক এবং মানুষের জন্য কল্যাণকর। নতুবা মানুষ কুকুর ভেড়ার মতো মারা গেলেও তিনি ভ্রুক্ষেপ করেন না।\n(মলফুযাত, প্রথম খন্ড, পৃষ্ঠা: ২১৫-২১৬, নতুন সংস্করন)\nখোদা আমাদের সেই অবস্থানে অধিষ্ঠিত হওয়ার সৌভাগ্য দান করুন যা হযরত মসীহ মওউদ (আ.) কুর’আনী শিক্ষা ও মহানবী (সা.)-এর সুন্নত মোতাবেক নিজ জামাতে দেখতে চেয়েছেন।